Aharu fashany Symbolic ge Koavarakun, thafaathu vaane! | Jazeera\tއަހަރު ފަށަނީ ސިމްބޮލިކް ގެ ކޯވަރަކުން، ތަފާތު ވާނެ! - Jazeera\nއަހަރު ފަށަނީ ސިމްބޮލިކް ގެ ކޯވަރަކުން، ތަފާތު ވާނެ!\nމުޙައްމަދު އަފްޒަލް January 15, 2021 320 views0\nދިގު އިންތިޒާރަކަށްފަހު، ރާއްޖޭގެ މަޝްހޫރު ރެޕް ބޭންޑް ސިމްބޮލިކް އަލްބަމްސްއިން އަނެއްކާވެސް އައު އަލްބަމެއް ނެރެފިއެވެ.\n"ކޯވަރެއް" ނަމުގައި މިފަހަރު ނެރުނު އަލްބަމަކީ 2013 ވަނަ އަހަރު އެ ބޭންޑުން ނެރުނު "މަގުމަތި" އަލްބަމަށްފަހު ފުރަތަމަ ފަހަރަށް އެ ބޭންޑްގެ ހުރިހާ އެކްޓިވް އާރޓިސްޓުން އެކީ އިވިގެންދާނެ ފުރަތަމަ އަލްބަމެވެ. އެގޮތުން، މި އަލްބަމްގައި ރެޕް ކިންގް ގޮތުގައި މަޝްހޫރު ޕެސްޓް، މާޓު، ރައިޑޭ، ޓޯއި، އެޑިލް، ލިމިޓްސް، ޖަހުލު، ޒިޔާ، ބޭ އަދި ޝިފޫގެ ލަވަތައް ހިމެނޭނެއެވެ.\nމުޅިއަކު 20 ލަވަ ހިމެނޭ މި އަލްބަމް ނެރެދެއްވުމަށް ބައިސްކޯފް ސްޓޫޑިއޯގައި ބޭއްވެވި ހާއްސަ ރަސްމިއްޔާތެއްގައި މި އަލްބަމް ނެރެދެއްވާފައިވަނީ ސިމްބޮލިކް ރެކޯރޑްސް ގެ އެންމެ ބޮޑު އެއް ފޭން، ފާރިޝް މައުމޫނެވެ.\nޅެންވެރިންގެ ދުވަހުގައި ނެރުނު މި އަލްބަމާއި ގުޅޭގޮތުން ބައިސްކޯފުން ބުނެފައިވަނީ، ދިވެހި ޅެންވެރިކަމަށް އިންގިލާބެއް ގެނުވި ޒުވާނުންތަކެއްގެ އެންމެ ފަހުގެ އުފެއްދުން މިޅެންވެރިންގެ ދުވަހުގައި ރިލީޒްކުރަން ލިބުމަކީ އެ ބޭފުޅުންނަށް ލިބުނު ވަރަށް ބޮޑު ފަހުރެއްކަމަށެވެ.\nމި އަލްބަމާއި ގުޅޭ ގޮތުން ޖަޒީރާއަށް މައުލޫމާތު ދެއްވަމުން ސިމްބޮލްކް ގެ އޮފިޝަލަކު ވިދާޅުވީ، މިއީ އެ ބޭންޑުން ބައިސްކޯފަށް އެކްސްކްލޫސިވްކޮށް ނެރެފައިވާ އަލްބަމެއް ކަމަށެވެ. މި އަލްބަމްގެ އެއްވެސް ލަވައެއް އެހެން ޕްލެޓްފޯމަކަށް އަޕްލޯޑް ކުރުމަށް ނިންމާފައެއްނުވެއެވެ.\nމީގެއިތުރުންވެސް، އަލްބަމް ނެރުނު އިރު ވީޑިއޯ ލަވައެއް ހިމެނުމަށް ނިންމާފައިވާ ކަމަށާއި އެ ވީޑިއޯ ލަވަވެސް މާދަމާގެ ވަގުތެއްގައި ބައިސްކޯފުން އެވެއިލަބަލް ވާނެކަމަށް ސިމްބޮލިކްއިން ވަނީ މައުލޫމާތު ދީފައެވެ. އެގޮތުން، "ދަތިތައް" މި ލަވައިގެ ޓޫޑީ އެނިމޭޓޭޑް ވީޑިއޯ ހަދާފައިވަނީ ސިމްބޮލިކްގެ އާރޓިސްޓް ޓޯއީ އާ "ކުލަފިހި" މުސްތަފާ ގުޅިގެންނެވެ.\n"ކޯވަރެއް" މި އަލްބަމްގައި 20 ލަވަ ހިމެނޭއިރު، އޭގެ ތެރެއިން 19 ލަވަ ޕްރޮޑިއުސްކޮށްފައިވަނީ ރައިޑޭއެވެ. ބާކީއިން ލަވަ ޕްރޮޑިއުސްކޮށްފައިވަނީ ލިމިޓްސްއެވެ. އަލްބަމް މިހާރު ގިނަ ބަޔަކު ސްޓްރީމް ކުރަމުންދާއިރު، އެ ފަރާތްތަކުން ފާހަގަކުރާ ގޮތުގައި މި އަލްބަމްގެ ލަވަތަކުން އެމީހުންގެ އިހުސާސްތަކާއި ކުޅެލައެވެ.


Walmart ge Onn Tablet ge aa2version eh nerefi | Mihaaru\nވޮލްމާޓްގެ "އޯން ޓެބްލެޓް" ގެ އާ ދެ ވާޝަނެއް ނެރެފި\n20 މެއި 2020 - 09:46\nއެމެރިކާގެ މަޝްހޫރު ރިޓެއިލް ކުންފުނި ވޮލްމާޓުން "އޮން ޓެބްލެޓް" ގެ ދެ ވާޝަނެއް ނެރެފި އެވެ.\nއާންމުކޮށް ލިބެން ހުންނަ ޓެބްލެޓްތަކަށް ވުރެ އަގުހެޔޮށް ވިއްކާ ޓެބްލެޓްގެ ދެ ސައިޒެއް ނެރެފައިވެ އެވެ. އެއީ 99 ޑޮލަރަށް ވިއްކާ އަށް އިންޗީގެ ޓެބްލެޓާއި 129 ޑޮލަރަށް ވިއްކާ 10.1 އިންޗީގެ ޓެބްލެޓެވެ.\nވޮލްމާޓުން ބުނިގޮތުގައި އެ މި އެއްޗެހީގެ ފީޗާތަކަށް ބަލާ އިރު އަށް އިންޗީގެ ޓެބްލެޓްގައި އެޗްޑީ އެކްސީޑީ ޑިސްޕްލޭއާ އެކު 32 ޖީބީގެ ސްޓޯރޭޖާއި 2ޖީބީގެ ރޭމަކާއި 5މެގަޕިކްސެލްގެ ކެމެރާ ޑިވައިިސްގެ ކުރިމައްޗާއި ފަހަތުގައި އިންނާނެ އެވެ.\nދިހަ އިންޗީގެ ޓެބްލެޓްގައި އިންނާނީ 3ޖީބީގެ ރޭމަކާއި ހަމަ އަނެއް މޮޑެލްގެ ފިޗާތަކެވެ. އަދި ދެ ވާޝަނުގައި ވެސް އެންޑްރޮއިޑް 10 ސަޕޯޓްކުރާ އިރު، ޗާޖްކުރަން ހާއްސަ ޔޫއެސްބީ-ސީ ޕޯޓަލްއެއް އިންނާނެ އެވެ. މި ޑިވައިސްތައް އެއްކޮށް ޗާލްކޮށްލައިގެން 10 ގަޑިއިރަށް ހިފަހައްޓައިލެވޭނެ އެވެ.\nވޮލްމާޓުން ބުނިގޮތުގައި "އޯން ޓެބްލެޓް" ތަކުގައި އެ ކުންފުންޏަށް ހާއްސަ ހުރިހާ އެޕްތަކެއް ވެސް ހުންނާނެ އެވެ. މި ޓެބްލެޓްތައް ނެރެފައި މި ވަނީ އެމެޒޯނުން 89.99 ޑޮލަރަށް ވިއްކާ ފަޔާ އެޗްޑީ 8 ޓެބްލެޓް ނެރުނުތާ ހަފުތާއެއްހާ ދުވަސްފަހުންނެވެ.\nވޮލްމާޓުން "އޯން ޓެބްލެޓް" ލައިން ތައާރަފުކުރީ މިދިޔަ އަހަރު އެވެ.\nޓެބްލެޓް ކޮމްޕިއުޓަރު އެމެރިކާ


ޗައިނާގެ ތިޔަންޖިންގައި ދިރިއުޅޭ އެންމެން ބައްޔަށް ތަޙްލީލުކުރަނީ ޗައިނާގެ ތިޔަންޖިންގައި ދިރިއުޅޭ އެންމެން ބައްޔަށް ތަޙްލީލުކުރަނީ\nޗައިނާގެ ތިޔަންޖިންގައި ދިރިއުޅޭ އެންމެން ބައްޔަށް ތަޙްލީލުކުރަނީ\nޗައިނާގެ ތިޔަންޖިންގައި ދިރިއުޅޭ އެންމެން ބައްޔަށް ތަޙްލީޅުކުރަނީ / ފޮޓޯ: ރޮއިޓަރސް\nޗައިނާގެ އުތުރުގައި އޮންނަ ރަށެއްކަމަށްވާ ތިޔަންޖިންގައި ދިރިއުޅޭ އެންމެން ބައްޔަށް ތަޙްލީޅުކުރަން އެ ޤައުމުގެ ސަރުކާރުން ނިންމައިފިއެވެ.\nޗައިނާގެ ޞިއްޙަތާބެހޭ ވުޒާރާއިން ބުނެފައިވަނީ އެ ޤައުމުގެ ވެރިރަށް ބެއިޖިންނާ 100 ކިލޯމީޓަރު ދުރުގައި އޮންނަ ތިޔަންޖިންގައި ފާއިތުވި 24 ގަޑިއިރުގެ ތެރޭގައި 33 މީހުންނަށް ކޯވިޑް-19 ޖެހިފައިވާކަމަށެވެ. އެއީ އޭގެ ކުރީ ދުވަހަށްވުރެ 10 މީހުން އިތުރު ޢަދަދެކެވެ. އެއާއެކު ޗައިނާގެ ސަރުކާރުގެ ޒީރޯ ކޯވިޑް ސިޔާސަތުގެ ދަށުން އެ ރަށުގައި ދިރިއުޅޭ 14 މިލިޔަނަށްވުރެ ގިނަ މީހުން ބައްޔަށް ތަޙްލީލުކުރުމަށްވަނީ ނިންމައިފައެވެ. އެއީ އެ ރަށުގައި ދިރިއުޅޭ އެންމެން ބައްޔަށް ތަޙްލީލުކުރަން ނިންމި ދެވަނަ ފަހަރެވެ.\nކޯވިޑް-19ގެ ނުރައްކާތެރި އަދި ވާރުތަވުމުގެ ބާރުގަދަ ވައްތަރެއްކަމަށްވާ އޮމިކްރޯންވަނީ ޗައިނާގެ އެކި ސަރަޙައްދުތަކުގައި ހަލުވިކަމާއެކު ފެތުރެން ފަށައިފައެވެ. އެ ގޮތުން ޗައިނާގެ މެދުތެރޭގައި އޮންނަ ހެނާން ޕުރޮވިންސްގެ އަންޔަންގައި ފާއިތުވި 24 ގަޑިއިރުގެ ތެރޭގައި 65 މީހުންނަށްވަނީ ކޯވިޑް-19 ޖެހިފައެވެ.\nޗައިނާގެ ޞިއްޙަތާބެހޭ ވުޒާރާއިން ބުނެފައިވަނީ ތިޔަންޖިންނާއި އަންޔަން ހިމެނޭހެން ފާއިތުވި 24 ގަޑިއިރުގެ ތެރޭގައި 166 މީހުންނަށް ކޯވިޑް-19 ޖެހިފައިވާކަމަށެވެ. އޭގެ ކުރީ ދުވަހު އެ ޢަދަދު ހުރީ 110ގައެވެ. ނަމަވެސް ބަލިމަޑުކަމުގައި ފާއިތުވި 24 ގަޑިއިރުގެ ތެރޭގައި ޗައިނާއިން އެއްވެސް މީހަކު މަރުވެފައެއް ނުވެއެވެ.\nދުނިޔޭގައި އެންމެ ފުރަތަމަ ކޯވިޑް-19 ފެތުރެން ފެށި ޗައިނާގައި 104,189 މީހުންނަށް ކޯވިޑް-19 ޖެހި 4,636 މީހުންވަނީ މަރުވެފައެވެ.


Dharivarehge kulli maraa eku Guraidhoo ah fun hithaama eh! | Mihaaru\nޚަބަރު / ކ. ގުރައިދޫ\nދަރިވަރެއްގެ ކުއްލި މަރާއެކު ގުރައިދު އަށް ފުން ހިތާމައެއް!\nކުއްލި ގޮތަކަށް މަރުވި ރާޔާ.\n04 އެޕްރީލް 2018 - 23:55\nކ. ގުރައިދޫ ސްކޫލްގައި ކިޔަވަމުން އައި ދަރިވަރެއްގެ ކުއްލި މަރާއެކު، އެ ރަށަށް ފުން ހިތާމައެއް ކުރިމަތިވެއްޖެ އެވެ.\nއެ ރަށު، މަރިޔަމް ރާޔާ ރާމިޒު 14، މަރުވީ އާއިލާ އެކު އިންޑިއާގައި ހުއްޓަ އެވެ. މުޅި ރަށަށް ސިހުން ގެނުވި މި ޚަބަރާއެކު އާއިލާގެ މެމްބަރުންތަކެއް މިހާރު ވަނީ އިންޑިއާ އަށް ފުރައިފަ އެވެ. އާދައިގެ ފަރުވާއަކަށް ދިޔަ ރާޔާގެ މަރު، އެ ރަށުގެ އެތައް ބަޔަކަށް ގަބޫލުކުރަން ދަތިވި އެވެ.\nރާޔާގެ ގާތް އެކުވެރިޔަކު "މިހާރު" އަށް ބުނީ މިދިޔަ ހަފުތާގައި ރާޔާ، އިންޑިއާ އަށް ދިޔައީ ގައިގައި ރިއްސާތީ ޑޮކްޓަރަށް ދައްކަން ކަމަށެވެ. ޑޮކްޓަރުގެ ލަފަޔާއެކު ޓެސްޓުތައް ހެދުމަށް ފަހު، މިއަދުގެ ވަގުތެއްގައި ރާޔާ އެނބުރި ރަށަށް އަންނަން ހަމަޖައްސައިފައިވާ ކަމަށް ވެސް އެކުވެރިޔާ ބުންޏެވެ.\n"އެކަމަކު، ރޭ ފަތިހުގެ ވަގުތެއްގައި ނޭވާ ލާން އުނދަގޫ ވެގެން ހޮސްޕިޓަލަށް ގެންދިޔަ މަގުމަތީގައި ރާޔާ ބައްޕަގެ އަތް މަތީގައި މަރުވެގެން ދިޔައީ،" އެކުވެރިޔާ ބުންޏެވެ.\nރާޔާގެ މަރުން އެންމެ ބޮޑު ހިތްދަތިކަމެއް ލިބުނީ ގުރައިދޫ ސްކޫލުގެ ދަރިވަރުންނާއި ޓީޗަރުންނަށެވެ. ގުރައިދޫ ސްކޫލްގެ ފޭސްބުކް ޕޭޖްގައި ބުނެފައިވާ ގޮތުގައި ރާޔާއަކީ އެ ސްކޫލްގައި ހުރި އެންމެ ހުނަރުވެރި، ވިސްނުން ތޫނު އަދި ކިޔަމަންތެރި ކުއްޖާ އެވެ. ރާޔާ ވަކިވެ ދިޔައަސް އޭނާގެ ރީތި ހިނިތުންވުން އަބަދުމެ ހަނދާންވާނެ ކަމަށް ގުރައިދޫ ސްކޫލުން ފާހަގަކޮށްފައިވެ އެވެ.\n"އަހަރުމެން އެންމެން (ރާޔާ) ދެކެ ލޯބިވޭ. ހެޔޮ ދުއާ ކޮށްދޭނަން،" ފޭސްބުކް ޕޭޖްގައި ވެ އެވެ.\nރާޔާގެ އެކުވެރިޔާ ވެސް ބުނީ ރާޔާ އަކީ ކިޔެވުމަށް ވަރަށް މޮޅު، އެންމެންނާ ގުޅޭ މަޖާ ކުއްޖެއް ކަމަށެވެ. ރާޔާ ދެކެ ގުރައިދޫގެ އެންމެން ވެސް ލޯބިވާ ކަމަށް އޭނާ ބުންޏެވެ.\n"މީގެ ކުރިން ބަލިކޮށް އުޅޭ ކުއްޖެއް ވެސް ނޫން އެއީ. ވަރަށް ފަހުން ގައިގައި ރިއްސަން ފަށާފައި އެ ވާހަކަ ދެއްކީ. އެހެންވެ ސްކޫލް ބަންދުވި ދުވަސްކޮޅާ ދިމާކޮށް އިންޑިއާ އަށް ދިޔައީ،" އެކުވެރިޔާ ބުންޏެވެ.\nރާޔާގެ ޖަނާޒާ މިރޭ އިންޑިއާގައި ބޭއްވުމަށް ވަނީ ހަމަޖެހިފަ އެވެ.\nކ. ގުރައިދޫ މަރު ކ. ގުރައިދޫ ސްކޫލް\n32 ކޮމެންޓް, 1895 ރިއެކްޝަންސް\nއިންނާލިﷲ ވައިންނާ އިލައިހި ރާޖިޢޫން.\nއިންނާލިﷲ ވައިންނާ އިލައިހިރާޖިޢޫން. މަރުޙޫމާގެ ފާފަފުއްސަވައި ސުވަރުގޭގެ ދާއިމީ ނިޢުމަތްދެއްވާށި. އާމީން.\nއިންނާލިﷲ ވައިންނާ އިލައިހި ރާޖޢޫން.\nއިންނާލިﷲ ވައިންނާ އިލައިހިރާޖިޢޫން. މަރުޙޫމާގެ ފާފަފުއްސަވައި ސުވަރުގޭގެ ދާއިމީ ނިޢުމަތްދެއްވާށި. އާމީން\nތިޔަ ބުނީ ވަރަށްވެސް ބޮޑު ތެދެއް. ގާފަރުގައި ވެސް ތިޔަ ޒާތުގެ ކަންކަން ގިނަވެ ކިޔެވުމަށްށާއި ކުޅިވަރަށް މޮޅެތި ކުދިން ވަރަށް ހާލުގަ މިހާރު އުޅެނީ..\nކޮންމެ މަރަކީ ދިރިތިބީންނަށްވާ އިބްރަތެއް. ރާޔާގެ ފުރާނައަށް މާތްﷲ ސުބުހާނަހޫ ވަތައާލާ ހެޔޮ ރަހުމަތް ލައްވާށ. އަދި އާއިލާއަށް ކެތްތެރިކަން ދެއްވާށި. އާމީން\nމަރުހޫމާ އަށް ރަހުމަތް ލައްވާށި\nރާޔާގެ ފުރާނަޔަށް ﷲ ރަޙްމަތް ލައްވާށި! އަދި ޢާއިލާއަށް ކެއްތެރިކަން ދެއްވާށެ.


Digital koh premier kuraa Bollywood ge film thah | Mihaaru\nއަޖޭ އަދި އަކްޝޭ.\n17 ޖޫން 2020 - 07:483comments\nކޮވިޑް-19އާ ހެދި އިންޑިއާގަ އިއުލާންކުރި ލޮކްޑައުންއާ އެކު ސިނަމާތައް ބަންދުކޮށް، ފިލްމީ ވިޔަފާރި ހުއްޓުމަކަށް އައިސްފައިވާތާ މިހާރު ފަސް މަސް ވަނީ އެވެ. މީގެ ސަބަބުން އެތައް ކްރޯޑް ރުޕީސްގެ ގެއްލުމެއް މިހާރު ވެސް އިންޑަސްޓްރީ އަށް ވެއްޖެ އެވެ. އެކަމަކު އަދިވެސް ބަލީގެ ހާލަތު އިންޑިއާގައި ރަނގަޅުވަމުން ނުދާތީ ސިނަމާތައް ހުޅުވާނެ އިރެއް ނޭނގެ އެވެ.\nމި މަހުގެ ތެރޭގައި ލޮކްޑައުނަށް ކޮންމެވެސް ވަރެއްގެ ލުއިތަކެއް ދިން ނަމަވެސް، އޭގެ ތެރޭގައި ސިނަމާތައް ހުޅުވުމުގެ ވާހަކައެއް ނެތެވެ. އެހެންވެ އިންޑިއާގެ ފިލްމު އިންޑަސްޓްރީގެ މީހުން ތިބީ ހާސްކަމުގަ އެވެ. ރިލީޒްކުރަން އޮތް އެތައް ފިލްމެއް ފަސްކުރަން ޖެހުނު އިރު، ބައެއް ޕްރޮޑިއުސަރުންނާއި ޑައިރެކްޓަރުން އުންމީދުކޮށްގެން ތިބީ ވަރަށް އަވަހަށް ސިނަމާތައް ހުޅުވޭނެ ކަމަށެވެ. ނަމަވެސް މަސްރަހު ދިރާސާކުރާ މީހުން ބުނާގޮތުގައި މި އަހަރުގެ ނޮވެމްބަރު މަހުގެ ކުރިއަކުން ސިނަމާތައް އަލުން ހުޅުވާނެ ކަމަކަށް ނުބެލެވެ އެވެ.\nސިނަމާތައް ބަންދުކުރަން ޖެހުމުން ބައެއް ޑައިރެކްޓަރުންނާއި ޕްރޮޑިއުސަރުން ވަނީ އެ މީހުންގެ ފިލްމުތައް ޑިޖިޓަލްކޮށް ޕްރިމިއާކުރަން ވެސް ނިންމައިފަ އެވެ. އެއީ މި ވަގުތަށް އެ ނޫން ގޮތެއް ނެތުމުންނެވެ. ފިލްމުތައް ރިލީޒްނުކުރެވި ދިގުލައިގެންދާ ކޮންމެ ދުވަހަކީ ގެއްލުމެކެވެ.\nޑިޖިޓަލްކޮށް ރިލީޒްކުރި ފުރަތަމަ ބޮޑު ފިލްމަކީ މިދިޔަ ހުކުރު ދުވަހު އެމެޒޯން ޕްރައިމް ވީޑިއޯ އިން ގެނެސްދިން އަމީތާބް ބައްޗަންގެ "ގުލާބޯ ސިތާބޯ" އެވެ. ވިދިޔާ ބާލަންގެ "ޝަކުންތަލާ ދޭވީ" ވެސް ވަރަށް އަވަހަށް އެ ޕްލެޓްފޯމަށް އަންނާނެ އެވެ.\nރިޕޯޓްތައް މިހާރު ބުނާގޮތުން ބޮލީވުޑްގެ ބޮޑު 10 ފިލްމެއްގެ ޑިޖިޓަލް ރައިޓްސް ރައިޓްސް މިހާރު ވަނީ ޑިޒްނީ+ހޮޓްސްޓާ އަށް ވިއްކާލައިފަ އެވެ.\n1. ލަކްޝްމީ ބޮމް\nމި ފިލްމަކީ ކުރިން ފިތުރު އީދުގައި ރިލީޒްކުރަން ނިންމި ފިލްމެކެވެ. ނަމަވެސް އަކްޝޭ ކުމާރުގެ މި ހޮރޯ-ކޮމެޑީ ދެން ބެލުންތެރިންނާ ހަމައަށް އަންނާނީ ޑިޒްނީ+ހޮޓްސްޓާ އިންނެވެ.\n"ލަކްޝްމީ ބޮމް" އަކީ ތަމަޅަ/ތެލެގޫ ޑައިރެކްޓަރު ރަގަވާ ލޯރެންސް ޑައިރެކްޓްކޮށްފައިވާ ފިލްމެކެވެ. އަކްޝޭއާ އެކު ފިލްމުން ބަތަލާގެ ރޯލުން ފެނިގެންދާނީ ޒުވާން ބަތަލާ ކިއާރާ އަދުވާނީ އެވެ.\n2. ބޫޖް: ޕްރައިޑް އޮފް އޮންޑިއާ\nއަޖޭ ދޭވްގަންގެ "ބޫޖް: ޕްރައިޑް އޮފް އިންޑިއާ" އަކީ އަންނަ އޮގަސްޓް މަހުގެ 14 ގައި ސިނަމާތަކަށް ގެންނަން ތާވަލުކޮށްފައި އޮތް ފިލްމެކެވެ. ނަމަވެސް މި ފިލްމު ވެސް މިހާރު ޑިޒްނީ+ހޮޓްސްޓާ އިން ޕްރިމިއާކުރަން ނިންމާފައިވާ ކަމަށް ރިޕޯޓްތައް ބުނެ އެވެ.\nA post shared by Ajay Devgn Films (@ajaydevgnfilms) on Jan 1, 2020 at 8:27am PST\n"ބޫޖް" އަކީ ހަނގުރާމައިގެ ވާހަކަ ކިޔައިދޭ ޕީރިއަޑް ފިލްމެކެވެ. އަބީޝެކް ދުދައްޔާ ޑައިރެކްޓްކޮށްފައިވާ ފިލްމުގެ ކާސްޓުންގެ ތެރޭގައި ސަންޖޭ ދަތާއި ސޮނާކްޝީ ސިންހާ އާއި ނޯރާ ފަތެހީ ހިމެނެ އެވެ.\n3. ސަޅަކް 2\nކުރީގެ ޑައިރެކްޓަރު މަހޭޝް ބަޓް 21 އަހަރު ފަހުން އަލުން ޑައިރެކްޝަނަށް އަންނަ "ސަޅަކް 2" އަކީ މި އަހަރުގެ އެންމެ އުންމީދީ އެއް ފިލްމެވެ. މި ފިލްމު އަންނަ މަހުގެ 10 ގައި ސިނަމާތަކަށް ގެންނަން ތާވަލުކޮށްފައި އޮތަސް މިހާރު ޑިޒްނީ+ހޮޓްސްޓާ އިން ޕްރިމިއާކުރާ ގޮތަށް ހަމަޖެހިފައިވާ ކަމަށް ރިޕޯޓްތައް ބުނެ އެވެ.\n"ސަޅަކް 2" އަކީ މަހޭޝް 1991 ގައި ގެނެސްދިން "ސަޅަކް" ގެ ދެވަނަ ބައެވެ. ފިލްމުގެ ކާސްޓުންނަކީ އޭނާގެ ދެ އަންހެން ދަރިން ކަމަށްވާ އާލިއާ ބަޓާއި ޕޫޖާ ބަޓާއި ސަންޖޭގެ އިތުރުން އަދިތިޔާ ރޯއި ކަޕޫރެވެ.\n4. ދިލް ބޭޗާރާ\n"ދިލް ބޭޗާރާ" އަކީ އާދީއްތަ ދުވަހު ދަންޖެހިގެން މަރުވި އެކްޓަރު ސުޝާންތު ސިންގް ރާޖްޕޫތުގެ އެންމެ ފަހު ފިލްމެވެ.\nމުކޭޝް ޗަބްރާ ޑައިރެކްޓްކޮށްފައިވާ މި ފިލްމަކީ 2014 ގައި ރިލީޒްކުރި ހޮލީވުޑްގެ ފިލްމު "ފޯލްޓް އިން އަވާ ސްޓާޒް" ގެ ހިންދީ ރިމެކެވެ. "ދިލް ބޭޗާރާ" ގެ ބަތަލާ އަކީ ސަންޖަނާ ސާންގީ އެވެ. މީގެ ކާސްޓުންގެ ތެރޭހައި ސައިފް އަލީ ޚާނާއި ޖާވިދު ޖެފްރީ ވެސް ހިމެނެ އެވެ.\nކުރިން މި ފިލްމު ރިލީޒްކުރާ ގޮތަށް އޮތީ މިދިޔަ މަހުގެ 8 ގަ އެވެ. ބެލެވޭ ގޮތުން "ދިލް ބޭޗާރާ" އަކީ ދެން އެންމެ އަވަހަށް ޑިޒްނީ+ހޮޓްސްޓާ އަށް އަންނާނެ ހިންދީ ފިލްމެވެ.\n5. ބިގް ބުލް\nއަޖޭ ޕްރޮޑޮއުސްކުރާ "ދަ ބިގް ބުލް" އަކީ ކުރިން މި އަހަރުގެ އޮކްޓޯބަރު 23 އަށް ތާވަލުކުރި ފިލްމެކެވެ. ނަމަވެސް މިހާރު ޑިޖިޓަލްކޮށް ޕްރިމިއާކުރަން ފިލްމުގެ ހުރިހާ މަސައްކަތްތަކެއް ނިންމަމުން އަންނަ ކަމަށް ނޫސްތަކުން ބުންޏެވެ.\nކޫކީ ގުލާޓީ ޑައިރެކްޓްކުރާ "ދަ ބިގް ބުލް" ގެ ކާސްޓުންނަކީ އަބީޝެކް ބައްޗަނާއި އިލިއާނާ ޑި ކްރޫޒެވެ.\nޒުވން ބަތަލާ ކްރިތީ ސެނަން ރަހިމު ވިއްކައިގެން އާމްދަނީ ހޯދާ މީހެއްގެ ރޯލުން ފެނިގެންދާ "މިމީ" އަކީ އަންނަ މަހު ސިނަމާތަކަށް ގެންނަން ޕްލޭންކޮށްފައި އޮތް ފިލްމެކެވެ. އެކަމަކު މިހާރު ފިލްމު ޕްރިމިއާކުރާނީ ޑިޒްނީ+ހޮޓްސްޓާ އިން ކަމަށް މީޑިއާތަކުން ބުންޏެވެ.\n"މިމީ" އަކީ ލަކްޝަމް އުޓޭކަރް ޑައިރެކްޓްކޮށްފައިވާ ފިލްމެކެވެ. މީގެ ކާސްޓުންގެ ތެރޭގައި ޕަންކަޖް ތުރިޕަތީ އާއި ސުޕްރިޔާ ޕަތަކާއި މަނޯޖް ޕަހްވާ ވެސް ހިމެނެ އެވެ.\n"ލޫޓްކޭސް" އަކީ ކުނާލް ކޭމޫ އާއި ގަޖްރާޖް ރާއޯ އާއި ރާސިކާ ޑުއްގަލް އާއި ރަންވީރު ޝޯރޭ އަދި ވިޖޭ ރާޒް މުހިއްމު ރޯލްތަކެއް ކުޅެފައިވާ ކޮމެޑީ-ޑްރާމާއެކެވެ.\nރާޖޭޝް ކްރިޝްނަން ޑައިރެކްޓްކޮށްފައިވާ ފިލްމުގެ ޑިޖިޓައިލް ރައިޓްސް މިހާރު ވަނީ ޑިޒްނީ+ހޮޓްސްޓާ އަށް ވިއްކާލައިފަ އެވެ.\nހޮރޯ-ކޮމެޑީއެއްގެ ގޮތުގައި ގެނެސްދޭ "ރޫހީ-އަފްޒާނާ" އަކީ ސިނަމާތައް ބަންދުވުމާ ގުޅިގެން ޑިޖިޓަލްކޮށް ޕްރިމިއާކުރާނެ ޖާންވީ ކަޕޫރްގެ ދެވަނަ ފިލްމެވެ. އޭނާގެ "ގުންޖަން ސަކްސޭނާ: ދަ ކަރްގިލް ގާލް" ރިލީޒްކުރަން ހަމަޖެހިފައި ވަނީ ނެޓްފްލިކްސް އިންނެވެ.\nޖާންވީ ޑަބަލް ރޯލަކުން ފެނިގެންދާނެ "ރޫހީ-އަފްޒާނާ" ގެ ބަތަލުންނަކީ ރާޖްކުމާރު ރާއޯ އާއި ވަރުން ޝަރުމާ އެވެ. މި ފިލްމުގެ ޑައިރެކްޓަރަކީ ހާޑިކް މެހެތާ އެވެ.\n"ޝިއްދަތު" އަކީ "ޖަންނަތު" ފަދަ ފިލްމުތައް ގެނެސްދިން ކުނާލް ދޭޝްމުކް ޑައިރެކްޓްކުރާ ފިލްމެކެވެ. މީގެ ކާސްޓުންނަކީ ޑަޔާނާ ޕެންޓީ އާއި މޯހިތު ރައިނާގެ އިތުރުން ރާދިކާ މަދަން އާއި ސަނީ ކޯޝަލެވެ.\n"ޝިއްދަތު" އަކީ ޓީ ސީރީޒާއި މެޑޮކް ފިލްމްސް ގުޅިގެން ގެނެސްދޭ ފިލްމެކެވެ.\n10. ޚުދާ ހާފިޒް\n"ޚުދާ ހާފިޒް" އަކޯ ފާރޫގް ކަބީރު ޑައިރެކްޓްކުރާ ރޮމޭންޓިކް ތުރިލާއެކެވެ. މީގެ ލީޑް ރޯލުން ފެނިގެންދާނީ އެކްޝަން ތަރި ވިދުޔަތު ޖަމްވަލް އާއި ޝިވަލީކާ އޮބެރޯއި އެވެ. އިތުރު ކާސްޓުންގެ ތެރޭގައި އަހާނާ ކުމްރާ އާއި އައްނޫ ކަޕޫރް އަދި ޝިވް ޕަންޑިތު ހިމެނެ އެވެ.\nA post shared by Shivaleeka Oberoi (@shivaleekaoberoi) on Jan 21, 2020 at 10:32pm PST\n"ޚުދާ ހާފިޒް" ގެ ގެ ޕްރޮޑިއުސަރުންނަކީ ކުމާރު މަންގަތު ޕަތަކާއި އަބީޝެކް ޕަތަކެވެ.\nއިތުރު ލިޔުންތައް ބޮލީވުޑް އިންޑިއާ ޕޫޖާ ބަޓް ސަންޖޭ ދަތު އަބީޝަކް ބައްޗަން އަޖޭ ދޭވްގަން އަކްޝޭ ކުމާރު ބޮލީވުޑް ފިލްމު ސޮނާކްޝީ ސިންހަ ސްޓްރީމިން ޓީވީ ލޮކްޑައުން


BREAKING: Raajjege Ekިi Kankolhu Thakugai Islam Dheenai Hilaafu Workshop Thakeh - Vaguthu\nރާއްޖޭގެ އެކި ކަންކޮޅުތަކުގައި އިސްލާމް ދީނާއި ހިލާފު ވޯކްޝޮޕްތަކެއް ކުރިއަށް ގެންދާތީ، އިސްލާމިކް މިނިސްޓްރީން އެކަން ބަލަން ފަށައިފިއެވެ.\n"ވަގުތު"އަށް އެނގިފައިވާގޮތުން މި ވޯކްޝޮޕްތައް ކުރިއަށް ގެންދަނީ އިނގިރޭސިވިލާތުގެ ޖަމިއްޔާއެއް ކަމަށްވާ ކުލިއަމް ޖަމިއްޔާއިންނެވެ.\nމި ޖަމިއްޔާ އަކީ އިސްލާމް ދީނާއިމެދު ނަފްރަތު އުފުދޭ ވާހަކަ ދެއްކުމުގެ މަޝްހޫރު ޖަމާއަތެކެވެ.\nމި ވޯކްޝޮޕްތައް ބޭއްވުމަށް ހަރަކާތްތެރިވަނީ ހަރިސް ރަފީގް ނަަމަކަށް ކިޔާ އިނގިރޭސިވިލާތު ރައްޔިތެކެވެ. އޭނާއަކީ ކުރިން މުސްލިމެއް ނަމަވެސް މިހާރު އިސްލާމް ދޫކޮށްލާފައި ހުރި ކާފަރެކެވެ.\nމި ޖަމިއްޔާއިން އައްޑޫ ސިޓީ އާއި ހަނިމާދޫ ގައިވެސް ވޯކްޝޮޕަތަކެއް ހިންގިއެވެ.\nހަނިމާދޫގައި ބޭއްވި ވޯކްޝޮޕްގައި އެދާއިރާގެ އެމްޑީޕީ މެންބަރު އަބްދުލް ޣަފޫރު މޫސާ ބައިވެރިވެވަޑައިގެންނެވިއެވެ.\nއިސްލާމިކް މިނިސްޓްރީން ވިދާޅުވީ، ދީނީ އެއްބަައިވަންތަކުގެ ގާނޫނާއި ހިލާފަށް ރާއްޖޭގެ އެކި ރަށްރަށުގައި ވޯކްޝޮޕްތައް ހިންގަމުންދާ ކަމުގެ ޝަކުވާ އިސްލާމިކް މިނިސްޓްރީއަށް ލިބެމުންދާތީ އެކަންތައް ބަލަމުންދާ ކަމަށެވެ.\nރާއްޖޭގެ ރަށްތަކުގައި ވޯކްޝޮޕް ހިންގޭނީ ދުރާލާ ހުއްދަ ނަގައިގެންނެވެ.\nމި ޖަމިއްޔާއިން ހަނިމާދޫގައި ބޭއްވި ވޯކްޝޮޕްގައި ބުނެފައި ވަނީ، ރާއްޖެއަށް އެންމެ ރަނގަޅު ވާނީ ސެކިއުލަރިޒަމް ކަމަށެވެ.\nއަދި އެއީ ގައުމުގެ ހަމަޖެހުން އޮންނާނެ ކަމެއް ކަމަށާއި، އޭރުން މުސްލިމުން ގޮތުގައި އުޅެނީ ބޭނުން މީހުން އެކަނި ކަމަށް އޭނަ ބުނެފައި ވެއެވެ.\nފެބުރުއަރީ 26, 2020 16:37\nތިކަހަލަ ކަންތަކުން މިގައުމު ސަލާމަތް ވާނީ ބޮޑުވަޒީޜު ނެތް ދުވަހަކުން\nފެބުރުއަރީ 27, 2020 08:05\nއެއީ ދީނެއް ނޫން. އެމީހުންނަކީ ހަވާނަފްސު އެދޭހާ ކަމެއް ހުއްދަ ކުރާ ސެކިއުލަރއިންގެ ނަމުގައި ދުނިޔޭގައި އުޅޭ ޝައިޠާނީ ބައިގަނޑެއް. އިންނަން ބޭނުން ކޮންމެ މީހަކާ، އެއީ މަންމަ ބައްޕަ އެއްބަނޑު އެއްބަފާ ކުދިން ދަރިންނަށް ވިއަސް އިންނަންވީ. ގައިގަ ބޮޑުކަމުދާ އެއްޗެހި އުނގުޅައިގެން އަލިފާންގަނޑު ވަށައިގެން ހަތަރެސްފައިޖަހައިގެނ އެނބުރޭނެ ކޮންމެ ފުލްމޫންއެއްގައި. މިއީ މިމީހުންގެ ދީނަކީ.\nފެބުރުއަރީ 26, 2020 16:39\nހަރުކަށި ފިޔަވަޅު އަޅާ!\nފެބުރުއަރީ 27, 2020 08:07\nފެބުރުއަރީ 26, 2020 16:41\nމިކަން އޮޮޕަރޭޓް ކުރަނީ3ޅިޔަނުން ގުޅިލާމެހިގެން. ސްލޯ ރައީސް، ޔަހޫދީ ރައީސް ޕޮލިސް ކޮމިޝަނަރު. އެކިއެކި ކޮންސަލްޓުންގެ ނަމުގައި ކްލާސްމޭޓުންނާއި ފައްޅި މޭޓުން ގެނެސް މިތަން ހަލާކު ކުރަމުންދަނީ ރައްޔިތުންގެ ބައިތުލްމާލު އެމީހުންނަށް ކާންދީގެން\nފެބުރުއަރީ 26, 2020 16:46\nދިވެހިންނޭ ފަތިހަށްފޮޅުވާލި ރީދޫ މާތަކުގެ ކަރުގަޑުގެ އަސްލު ރަހަ މިހާރު ތިލަނީ. ތިފަދަ މެންބަރުން ސައިޒް ކުރޭ ނުތިބޭ ،މުޅިރާއްޖޭގައި ތިލަދުންމަތީގައި އަމުދުން އިސްލާމްދީނާއި ޚިލާފް އެއްވެސްކަމެއް، ކުރެވިގެން ނުވާނެ... ތެދުވޭ ތެދުވޭ...ކޮން ޑިމޮކްރެސީއެއްތޯ....ފުރަތަމަ ދީނާއި ޤައުމު....\nފެބުރުއަރީ 26, 2020 16:49\nކޮބާ އަދިވެސް ހަރުކައްޓޭގޮވާ. މީ ރީދޫބައިގަޑުގެ ހަގީގަތް. ހަރުކައްޓާ މަޑުކަށި ވަކިކުރަން އެގޭތަ ރީދޫބައިގަޑަށް.\nކޮބާ ސޭކުންނާއި ބޭސްލިޔަންނޭގޭ ޑޮކްޓަރުން. ނިކަން ބަހެއް ބުނެލަބަލަ. ނުކެރޭނެ ލަދުންވެސް\nފެބުރުއަރީ 26, 2020 19:18\nފެބުރުއަރީ 27, 2020 07:33\nއަބަދުވެސް ސޭހުންކޮބާހޭ ތިޔާ ގޮވަނީ މީ ހަމައެކަނި އެމީހުންގެ ގައުމެއްތަ؟\nއަހަ ރުމެންގެ މާތް ދީނުގެ ދިފާއުގައި ތެދުވަން ޖެހޭނެ ހު ރިހާ މުސްލިމުން.. ބަސް ބުނަން ޖެހޭނެ އެންމެން.. ކޮންމެހެން އެމީހުން އެކަންޏެއް ނޫން..\nމމ މަޑުކަށި ވޯކްޝޮޕް ފެތުރުން މެކުހަށް.ތީ ކޫލާސް މޮނިޓަރ ވަރަށް ކުރިޔާލާއިން ހިންގާ ކުޅިގަނޑެއް.\nފެބުރުއަރީ 26, 2020 16:52\nއެޖެންޑާ19އިގެ ތަފާތު އެބަފެނޭ! ބިލާލު ފިލިޕްސްއަށް ނޫނެކޭބުނެފައި ރާއްޖޭގެ އެކި ކަންކޮޅުތަކުގައި ލާދީނިއްޔަތު ފަތުރަނީ.. އެމްޑީޕީން ގެންގުޅެނީ ލާދީނީ މެނިފެސްޓޯއެއްކަން ވަރަށްސާފު އެހެންނޫންތޯ! އެވެރިން އިސްލާމްދީން ހިމާޔަތްކުރަނީ އަނގައިން، ޝޭޚު އިމްރާނުވެސް އެހެރީ ލާދީނިއްޔަތަށް ބައިއަތު ހިފައިގެން، ޝޭޚު އިމްރާނަކީ ދީނީ އިލްމުވެރިއެކޭ ބުނަން މިއަދު ލަދުގަނޭ. ލާދީނީ ބޮޑުންތަކަކަށް ސަރުކާރު ހިބައިންދީގެން ހިމާޔަތްކުރެވޭނެ އިސްލާމްކަމެއް ނެތް. ދެން ދުވަސްކޮޅަކުން ފެންނާނީ ލާދީނީ ފަތިހަކަށް އަލިވިލޭތަން..\nފެބުރުއަރީ 26, 2020 16:55\nއެޖެންޑާ ނަވާރަ ތަފާތުވާނޭ ބުނަނީ ނިހެންވެދޯ! ހަނިމާދޫދާއިރާގެ މެންބަރަކީތިކަހަލަ ޖަލްސާތަކުގައާއި ވޯރކްޝޮޕްތަކުގައި ބައިވެރި ވުމުގެ ލާމަސީލު މިސާލެއް. ތިޔަކަންތައް ސަމާސާއަކަށް ނުހެއްދެވުމަށް އިސްލާމިކް މިނިސްޓަރަށް، ދަންނަވަން.\nފެބުރުއަރީ 26, 2020 16:57\nހަރުކަށި މަޑުކުރާ ވޯކްޝޮޕެކޯލަ! ކާފަރަކު ސީލާފަ މީ ރަނޭ ބުންޏަސް މިބައިގަނޑު ގަބޫލުކުރާނެ އެއީ ރަންކަމަށް. އެމްޑީޕީގެ އިސްސަފުގައި ތިބީ ކާފަރުންނަށް ބަލަދު އަރާފަ ތިބި ބައެއްތަ؟\nފެބުރުއަރީ 26, 2020 19:23\nސީލާފަ މީ ރަނޭ ބުނިއްޔާ ކަލޭ ގަބޫލު ކުރާނެތަ؟\nއަންނި ހުރީޔާ ތިހުރިހާ ކަ މެއް އޮންނާނެ\nފެބުރުއަރީ 26, 2020 17:00\nމި ލާދީނީ ސަރުކާރުން ކުރުވާކަމެއްތީ އެބައިމީހިންނަށް ހަލާކުހުރި\nފެބުރުއަރީ 26, 2020 17:02\nމިކަންކުރުމުގައި މަޖުލިސްމެންބަރުންގެ އަތެއްވާކަންމިއޮތީ ފަޅާއްރާފަ ގަފޫރުއިސްތިއުފާ ސަރުކާރު އިސްތިއުފާ.\nފެބުރުއަރީ 26, 2020 17:08\nކޮބާތަ މި ގައުމުގެ އިސްލާމިކް މިނިސްޓަރު....އޭނަވެސްއޮތީ ވީޑިއޯއެއްގަ ބަނދެވިފަބާ؟\nފެބުރުއަރީ 26, 2020 17:18\nބިލާލް ނުގެންނަން އީވާއާ ރ.ނަޝީދު މި އަންގަނީ އެމްޑީޕީގެ މަޖިލިސް މެންބަރުން ލައްވާ މި ކުޅިވަރުކުޅެން ދޯ.\nފެބުރުއަރީ 26, 2020 17:39\nތިޔަ ކަހަލަ ގޮތް ނޭނގޭ ބޭރު މީހުން ހިންގާ ވޯކް ޝޮޕް ތަކަށް ދިވެހީން ދާނެ ކަމެއް ނެތެވެ. ޕާޓި އިން ބުންޔަސް ދާނެ ކަމެއް ނެތެވެ.\nފެބުރުއަރީ 26, 2020 17:42\nއަދިވެސް ދިވެހިން މަޑުން ތިބެންވީތަ ހަ މަސޯސަލް މީޑިޔާގަ ލިޔެލިޔެ ތިބެންވީތަ މިސަރުކާރު ވައްޓާލަން ނިކުންނަން ވީތަ މިހާރު މާ މައްޗައްދަނީ.\nފެބުރުއަރީ 26, 2020 17:52\nހަނިމާދޫގައި ބޭއްވި ވޯކްޝޮޕްގައި އެދާއިރާގެ އެމްޑީޕީ މެންބަރު އަބްދުލް ޣަފޫރު މޫސާ ބައިވެރިވެވަޑައިގެންނެވިއެވެ.،،،،،،،،\nރާއްޖޭގައި ލާދީނީ ކަންކަން ފަތުރަނީ އެމްޑީޕީން އެކަން ޕްލޭންކޮށްގެން! ކޮންމެވެސް ކުއްޖަކު ޝައިޚް އިލްޔާސަށާއި ޝައިޚް އިމްރާނަށް މަގޭ ސަލާމް ބުނެދޭތި! އަދި ބުނާތި ދުނިޔެއަށްޓަކައި ތިތިބީ ދީން ވިއްކާލައިގެނޭ!\nފެބުރުއަރީ 26, 2020 18:08\nމޑޕ ވެރިމީހާ ބައިވެރިވެގެން ހިންގާ ގުޖަޑެކެވެ އެތަނެއް\nހަލާކު ކުރާނެ ފަނި އަޅާނީ އެތަކުންކަމަށް މުސްކުޅިންބުނޭ!\nފެބުރުއަރީ 26, 2020 18:40\nކޮބާ ހީވޭތަ އިލިޔާސް. ޢޭރުވެސް އަހަރުމެންކީ މިލަވަ. ޢިލިޔާސްގެ ނަމުގެ ކުރިއްއަށް ސެއިޚް ކިޔަން މިހާރު ބޭނުމެއްނޫން.\nފެބުރުއަރީ 26, 2020 19:09\nލާދީނީ ވޯކްޝޮޕްތައް ނިމިއްޖެ. އެކަން ނުހުއްޓުވާ އިސްލާމިކް މިނިސްޓްރީ ބިރުން ފިލާ އޮވެފަ މިކަން ފެންމަތިވީމަ ފަޅޮލޭ ކިޔަމުން ދުވަނީ.\nފެބުރުއަރީ 26, 2020 19:21\nދެން މިރާއްޖެއަށް އެންމެ ކަމުދާނީ ހަރުކަށިޒަމްތަ؟\nފެބުރުއަރީ 26, 2020 19:25\nދެން ރާއްޖެ އޮންނަންވީ މިދުނިޔޭގައި ސޫދާނު އޮންނަ ފެންވަރުގައިތަ ތާ އަބަދަށް. މަޑުކޮށްބަލަ ރާއްޖޭން ތެޔޮވަޅެއް ނޫނީ ރަންވަޅެއް ފެންނަންދެން.\nފެބުރުއަރީ 27, 2020 05:30\nޢުމްރާނީ މާއްދީ ތަރައްގީއަކީ ސެކިއުލަރިޒަމްއާއި ގުޅުންހުރިއެއްޗެއް ނޫން\nފެބުރުއަރީ 26, 2020 19:27\nޥަގުތު ފާއިތު ވެއްޖެ!\nބަލަންޏާ ލޯގަނޑުން އަމިއްލަ މޫނަށް ބަލާ! ތިޔަ މިނިސްޓްރީއަށް މިކަން އެންމެ ފުރަތަމއިން އައްޑޫ ގައި ހިންގި ކަންވެސް ވަނީ އަންގާފައި!\nޢެމްޑީއެމް އާ ދެކޮޅަށް ފިޔަވަޅުވެސް ނޭޅުނު މިނިސްޓްރީއެއް....!🥵\nފެބުރުއަރީ 26, 2020 20:08\nފަތިސް ރީދޫގެ ޖިންނިކުލަ ރާއްޖެއަށް ފެތުރެނީ .... ހޭލާ ހުރިހާމީހުންވެސް\nފެބުރުއަރީ 26, 2020 20:19\nފެބުރުއަރީ 26, 2020 20:20\nފެބުރުއަރީ 26, 2020 20:21\nބިރުހުރިކަމެއް ، ކޮބާތަ މިގައުމުގެ ހެޔޮލަފާ މީހުންތައް ، ތެދުވާކަށް ނުވޭތަ ދީނުގެ ހައްގުގާ\nފެބުރުއަރީ 26, 2020 20:22\nހައްޔަރުކުރޭ ހުރިހާކަމެއް ރަގަޒލުވީއިންޝާﷲ\nފެބުރުއަރީ 26, 2020 20:33\nޢަސްލަކީ ސީދާ ގޮށް ރީނދޫ މިޔަކަށް ބަދަލެއް ނުގެނެވޭނެ. މިބައިގަނޑުގެ މޫތައް ހުރީ ހުޅަނގުގެ މަޑުކަށީގެ ޖަމާޢަތްތަކާ ގުޅި ލާމެހިފަ. މީ ދިވެހިންނަށް ކުރިމަތިވާނެ އެންމެ ބޮޑު ނުރައްކާ\nފެބުރުއަރީ 26, 2020 20:38\nތިވާހަކަ ދައްކަން ކޮބާ ލަދުހަޔާތް މީ މިނިވަން ޤައުމެއްތަ ނޫނީ އަޅުވެތި ޤައުމެއްތަ ކީއްވެ އެމީހުން ހިފާ ހައްޔަރު ނުކުރެވެނީ ކީއްވެ ޑީޕޯޓް ނުކުރެވެނީ...\nފެބުރުއަރީ 26, 2020 23:26\nޑީޕޯޜޓެއް ނުކުތެވޭނެތާ ކެނެ ރީގޭ ވާލުސޮ ރުމެން ދައުވަތުދީގެން ގެނެއްސަ ތިބި ބަޔެއްވީމަ\nފެބުރުއަރީ 26, 2020 20:57\nރާއްޖޭގަ އިސްލާމްދީން ފުނޑާލަން ބައިއަތު ހިފީ ބޮވެން ޖެހޭނެކަމައް ބުނެ ދައުވާކުރާ ނަޝީދުއާ.މަގާމާ ފައިސާގެ ދަހިވެތި ކަމުގަ ޝޭހުން އެކަމައް ތާއީދުކޮއްގެން ތިއްބަވަނީ، ކުރިން ފީބާ ރޭޑިޢޯގަ ދިވެހި ބަހުން ޕްރޮގުރާމް .މިހާރު ޖަޒީރާ ރައްތަކުގަ ވޯކްޝޮޕް.\nމާދަމާ ޕާޓީ ލައިފް. ޝުކުރިއްޔާ އިލިޔާސް،ިއިމްރާން، ޒައިދު،އަދާލަތު، އިސްލާމިކް މިނިސްޓްރީ.\nފެބުރުއަރީ 26, 2020 21:21\nޢިސްލާމިކް މިނިސްޓަރު ހަމަ މިހާރުން މިހާރަށް އިސްތިއުފާދީ.. ލާދީނީ ސަރުކާރު\nފެބުރުއަރީ 26, 2020 21:44\nއިސްލާމިކް މިނިސްޓަރުއަށް ދަންނަވަން ޔާމީނު މިޤައުމުގެ ވެރިކަމުގައި މިވަގުތު ހުރިނަމަ ލާހިކެއްނޫން މިޤައުމުގައި މިފަދަ ވޯކުޝަޕެއްބާއްވާކަށް އެއީ ރައްޔިތުންނަށް ޚިދުމަތް ކޮށްދެއްވި ރައްޔިތުންދެކެ ލޯބިވި ވެރިއެއް\nފެބުރުއަރީ 26, 2020 22:12\nކޮބާ އަދިވެސް ރައްޔިތުން ތިބެން ވީތަ ބަލަން މަރުވިޔަސްހެޔޮ މަގުތައް ފުރާލަމާ ހިގާ މިކަން ނިމްމަން ވެއްޖެ\nފެބުރުއަރީ 26, 2020 22:19\nމަގުމައްޗައްނުނިކުމެ މިބައިގނޑުގެއުނދަގުލުން މިޤައުމު ސަލާމަތެއްނުވާނެ މިހާރު ނުކުންނަހިސާބައްދިޔައީ ދީނާ ކުޅެންފެށީމަ ދެން މަޑުންނުތިބެވޭނެ ރަންތިރީސްއަނހަރުގެ އުސްތާޒު ފޭކު ޢިމްރާން އިލްޔާސް ލަދުގަންނަންޖެހޭނެ ދިވެހިރައްޔިތންގެކުރިމަތީ ދީނޭކިޔަން\nފެބުރުއަރީ 26, 2020 22:31\nދުޢާދެއްވާފަ ހުރި ވެރިޔާއާ އޭނާގެ އެކުވެރިޔާ މިކަމުގެ ފުރިހަމަ ޒިންމާ ނަގާ. ޢިލްޔާސް މެންނަށް ހަމަ އޯކޭތޯ\nފެބުރުއަރީ 26, 2020 22:36\nތިޔަ ވޯރކްޝޮޕް ހިންގީ ކޮންތާކުން ހުއްދަ ލިބިގެންތޯ އެކަމުގައި ހިތްވަރުދިނީ ކޮންބައެއްތޯ ބަލާފަ އިދިކޮޅުން މުގޫ ލިބުނު ދުވަހަކުން މައްސަލަ ބެލެންވާނެ. މިލިއުމަކީ ހެއްކެއް . ޙެކި ރައްކާ ކުރާތި.\nފެބުރުއަރީ 26, 2020 23:40\nދީނީ އިލްމުވެރިއަކު ތަނެއްގައި ކަމެއްކުރަން ޚިޔާލު ކުރާއިރަށް އެކަމަށް އޮންންނީ ފިޔަވަޅު އަޅާފައި.ބޭރުގައުމު ތަކުން އައިސް ވޯކްޝޮޕްތައް ބާއްވާފައި ފުރާގެންދާފަހުން ޚބަރުމިވަނީ.\nފެބުރުއަރީ 26, 2020 23:41\nދިވެހި ރައްޔަތުން ނައް އާދޭސް ދަންނަވަން މިފަހަރު ކައުންސިލް އިންތިޚާބުގަ ބޮޑުތަނުން އެމްޑީޕީ އަށް ނޫނެކޭ ބުނޭ.\nފެބުރުއަރީ 27, 2020 00:16\n7 ގަޑިއިރު ކުރިން ( ފެބުރުއަރީ 26, 2020 )\nއެންމެގިނަ ޝޭޙުން ނާ އެންމެގިނަ ޙާފިޒުން ތިބި އައްޑޫގަ\nއެންމެ ފުރަތަމަ ލާދީނީ ވޯކްޝްޕް . އެންމެފުރަތަމަ ބުދު\nބެހެއްޑީވެސް އަށްޑޫގަ. އެންމެ ބޮޑުބައެއް ޖޯސުގަ ނުކުމެ\nއަންދާލީވެސް އައްޑޫގަ. އަޅެމިއައްޑޫމީހުންނަކީ ކީރިތި\nޤުރުއާނުގަ ވާފަދައިން سورة الجمعة : مثَلُ الَّذِينَ حُمِّلُوا التَّوْرَاةَ ثُمَّ لَمْ يَحْمِلُوهَا كَمَثَلِ الْحِمَارِ يَحْمِلُ أَسْفَارًا ۚ بِئْسَ مَثَلُ الْقَوْمِ الَّذِينَ كَذَّبُوا بِآيَاتِ اللَّـهِ ۚ وَاللَّـهُ لَا يَهْدِي الْقَوْمَ الظَّالِمِينَ ﴿٥﴾\nކޮބާ ގަދަަބަސް ސޯބެމެން . ނޫނީ މީވެސް ހިތާހިތުގެ ގެ\nފެބުރުއަރީ 27, 2020 11:11\nދިވެހިން ވިސްނަންވީ "އަނިޔާވެރި ގައުމެއްގެ ބަޔަކަށް ﷲ ތެދުމަގު ނުދައްކަވަތެވެ" ދިވެހިން އަނިޔާވެރިވެ ﷲ ގެ އަދުއްވުން ކަމުގަިއވާ ބުއްޅަބެއާ ޣަފޫރާ ސޯލިހްއަށް ވޯޓް ދީފި. ތައުބާވުން އަވަސް ކުރޭ!!!\nފެބުރުއަރީ 27, 2020 00:20\nރައްޔިތުންނޭ ހޭލާ ތިބޭތި. ތިޔަ ފެންނަ ހުރިހާކަމަކީ ނަޝީދުގެ ވެރިކަމުގެ ދުވަސްވަރުން ފެށިގެން ރޭވިގެން ހިގާ ކަންކަން. ނަޝީދުގެ ވެރިކަމުގަ ވަނީ ބުދުބެހެއްޓުމަށް މަސައްކަތްކޮށްފަ.\nފެބުރުއަރީ 27, 2020 00:57\nލަދު ޙަޔާތުގެ ކަންފޫޅެއް ވެސް ނެތް ބަޔަކު ވެރިކަމޔގައި މިތިބީ. ކޮއްފާ ނުކުރާނެ ކަމެއް ނެތް.ޔާ ﷲ މި ނުބައިވެގެން ވީ ވެރިކަމުގައި ނިމުމުގެ ސިއްކަ ޖައްސަވާންދޭވެ. ޢާމީން.\nފެބުރުއަރީ 27, 2020 01:23\nމީހުން ބޮލުގަ އަޅުވާފަ ތަންތަނައް ފޮނުވާއެތި ކޮޅު ހިފަހައްޓާ މީހާޔާ މުޅިއާއިލާ ފް ރޭމްކޮއްފަ މޭޔަ ރު ޕާޓީއައް ވޯޓު ހޯދަން އެތިކޮޅު ގެންގޮސް ބައްސަވަނީ ފާޅުގަ. ތި ވެސް ބާ ރުލިބިގެން އެޖެންޑާތެ ރޭން ހިނގާ ކަންކަން. ތީ ނޭގިވާކަމެއް ނޫން.\nފެބުރުއަރީ 27, 2020 03:15\nފެބުރުއަރީ 27, 2020 07:58\nކީރިތި ރަސޫލާ ދުޢާދެއްވިފަދަ ވެރިއެއްގެ ވެރިކަމޯ މި ހިނގަނީ!\nފެބުރުއަރީ 27, 2020 09:02\nއަންނި އަކީ ދައްޖާލުގެ ސިފަތަ ހުރި ބޮޑު ބިރުވެރިކަމެެއް މި އުންމަތަށް އޮތް. ފަހު ޒަމާނުގައި ދައްޖާލު ފަހަތުންވެެސް މީހުން ދުވާ ފަދައިން އަންނިފަހަތުންވެސް މީހުން އެދުވަނީނު...\nފެބުރުއަރީ 27, 2020 10:17\nއެތައްރައްޔިތުންގެތާއީދާއެކު ޖޯޝާފޯރީގަ އަތްތިލަބަޑީގެ ތަރުހީބާއެކި ކަރުންނާރުނަގާފަގޯވާއަޑެއްނާހަމުތޯ...މިފިކުރެއް ނުފޮހެވޭނެ ދާނީބާރައްކުރިއައް މީހިތާހިތުގެގުޅުމެކޭ..ސުބުހާނައްﷲހުރިހިތާމައެއްގެބޮޑުކަމާއެ އެމަނިކުފާނު އެއީ މިެަދުމިގައުމުގެ3ބާރުގެ ވެރިމީހާ ދެންވެސް ކިރިޔާވެސް ސަލާމަތްކަމެއްލިބޭނީ 2020 ގެ ކައުންސިލް ގަ މޑޕ އައްނޫނެކޭބުނަން ކެރުން ދިވެހިން މިފުރަސަތުގެ ބޭނުން ދޫކޮއްފިނަމަ ގައުމުގަ އެހެންދީންތަކައްޖާގަ ދެވިގެންދާނެ...\nފެބުރުއަރީ 27, 2020 10:51\nއެބް ފެނޭ އެމްޑީޕީގެ ހަގީގީ ކުލަ. މި ވަރުގެ ބަޔަކު ބިލާލް ފިލިޕްސްއަށް ދެކޮޅު ހަދާފަ މި ގެނައީ ދީން އުގަންނައި ދޭން ޕޯޕް ދޯ\nފެބުރުއަރީ 27, 2020 14:54\nޥަރަށް ރަގަލަ ރޭވިގެން ރާއްޖެއިން އިސްލާމް ދީިން ފޮހެލުމަށް ސަރުކާރުން ކުރެވޭ މަސައްކަތެއް ތިޔައީ\nފެބުރުއަރީ 29, 2020 14:04\nމިއީ އިނގިރޭސިވިލާތުން ކަނޑައަޅާފައި ހުންނަ ދާއިމީ ސަފީރު އަޑީގަ ހުރެގެން ކުރާ ކަމެއް ކަމަަށް ވެދާނެ.\nމާޗް 1, 2020 13:01\nއިސްލާމްދީނާ ޚިލާފު ވާހަކަ އާއި، ދީނަށް ފުރައްސާރަތިކުރަނީ މިހާރު އިދިކޮޅުގަތިބި މޮޔަމީހުން، ވެރިކަމަށް ބޫތުކައިގެން،\nމާޗް 3, 2020 07:38\nކަލޭ ކިތަންމެ ނުރުހުނަސް އަންނި އަކީ ލާދީނީއެއް... ދެން އަތްޖަހާ ބާރަށް.... ކިތަންމެ ދޮން ކުރިއަސް ދުނބުރިއެއް އަނބަކަށް ނުވާނެ.. އެއީ ހަމަ ލާދީނީއެއް.. ކަލޭ މޮޅިއްޔާ އެ ތެގްއޭނަގެ ކިބައިން ނަގާބަލަ.


Vaadhaveri race mode ah, 10 kilometre Fazeel ah | Mihaaru\nފަސް ކިލޯމީޓަރުގެ ފިރިހެން ބައިން ރޭސް ކާމިޔާބުކުރި މޯޑު ސެޓްފިކެޓާ ހަވާލުވަނީ.-- ފޮޓޯ: އަހުމަދު ނިޝާތު/ މިހާރު\n02 ނޮވެމްބަރ 2018 - 21:146comments\nފަސް ކިލޯމީޓަރުގެ ރޭސް މޯޑް ކާމިޔާބުކުރީ 16:41 މިނިޓުން ނިންމައިގެންނެވެ. ދެ ވަނަ އަށް ދިޔައީ މި ފަހަރު މޯޑާ އެންމެ ވާދަކުރާނެ ކަމަށް ބެލެވުނު މިދިޔަ އަހަރުގެ އެއް ވަަނަ ޝިފާޒް މުހައްމަދު އެވެ. މިދިޔަ ފަހަރު ޝިފާޒް އޭރުގެ ގައުމީ ރެކޯޑް މުގުރާލީ 16:15 މިނެޓުން ދުވެގެންނެވެ. އެކަމަކު މި ފަހަރު އޭނާގެ ޓައިމިން އަކީ 17:39 މިނިޓެވެ.\nފަހަކަށް އައިސް ރަން ވަނަތަކެއް ހޯދަމުން އަންނަ ފަޒީލް މިއަދު 10 ކިލޯމީޓަރުގެ ރޭހުގައި ވެސް ނުކުތީ ފުރިހަމަ އިތުބާރާ އެކު އެވެ. އެއީ ދާދި ފަހުން ގައުމީ އެތުލެޓިކްސް މުބާރާތުގެ ކާމިޔާބީއާ އެކު ރަނގަޅު ފޯމެއްގައި ހުރުމުންނެވެ. ދިހަ ކިލޯމީޓަރުގެ ގައުމީ ރެކޯޑް ވެސް އޮންނަ ފަޒީލް މިއަދު ރޭސް ނިންމީ 34:28 މިނިޓުންނެވެ. ދިހަ ކިލޯމީޓަރުގެ ފަޒީލްގެ ރެކޯޑް ޓައިމިން އަކީ 31:48 މިނިޓެވެ.\nމި ބައިން ދެ ވަނަ ލިބުނީ ހުސެއިން ރިޒާ އަށެވެ. ރިޒާގެ ޓައިމިން އަކީ 38:09 މިނިޓެވެ.\nދިހަ ކިލޯމީޓަރުގެ އަންހެން ބައިގެ އެއް ވަނަ ހޯދީ މިދިޔަ އަހަރުގެ ފަސް ކިލޯމީޓަރުގެ އެއް ވަނަ މަރިޔަމް އަބްދުލްކަރީމް (މަރީ) އެވެ. މަރީ ރޭސް ކާމިޔާބުކުރީ 45:33 މިނިޓުން ދުވެގެންނެވެ. އެ ބައިން ދެ ވަނަ އަށް ދިޔަ ޕެޓްރީޝިއާ ގޯމޭޒްގެ ޓައިމިން އަކީ 47:02 މިނިޓެވެ.\nފަސް ކިލޯމީޓަރު ބައިން އަންހެން އެއް ވަނަ ހޯދީ ގައުމީ ޓީމުގެ އައިމިނަތު ޖާއިޝާ ޖުނީޒް އެވެ. އޭނާގެ ޓައިމިން އަކީ 22:19 މިނިޓެވެ. ދެ ވަނަ ހޯދީ ކީރާ ޓާނަވްސްކާޔާ އެވެ.\n10 ކިލޯމީޓަރުގެ އަންހެން ބައިން އެއް ވަނަ ހޯދި މަރީ ސެޓްފިކެޓާ ހަވާލުވަނީ.-- ފޮޓޯ: އަހުމަދު ނިޝާތު/ މިހާރު\nހުޅުމާލޭގައި އޮތް ރޯޑްރޭހަށް މި ފަހަރު ވެސް ހޫނު ތަރުހީބެއް ލިބުނެވެ. ބައިނަލްއަގްވާމީ ރޭހަކަށް ވުމުން ރާއްޖޭން ބޭރުގެ ދިގު ރާސްތާ ދުވުންތެރިން ވެސް ބައިވެރިވި އެވެ. އަދި އެކި ކެޓަގަރީތަކުން އަދި އެކި އުމުރުގެ ޖުމްލަ 4000 މީހުން ދުވުނެވެ.\nދުވުން ކުރިއަށްދިޔައިރު، ސެންޓްރަލް ޕާކް ސަރަހައްދުގައި އެކި ކަންކަމަށް ހާއްސަ ކުރެވިފައިވާ ތަފާތު ސްޓޯލްތައް ހުރުމުން ގިނަ ބަޔަކު ވަނީ އެކިކަންކަމުން ހިތްހަަމަ ޖެހުން ހޯދައިފަ އެވެ.\nރާއްޖޭގެ އެންމެ ބޮޑު ދުވުމުގެ ހަރަކާތް ބާއްވާތާ 12 ވަނަ އަހަރު ވީ މިއަދުގެ ރޭހުގައި މި ފަހަރު ވެސް ގައުމީ ފެންވަރުގެ އެތުލީޓުންނާއި ކަސްރަތަށް ދުވާ މީހުންގެ އިތުރުން އާއިލާ އާއި ރަށްޓެހިންނާ އެކު މަޖަލަށް ދުވި މީހުން ވެސް ހިމެނެ އެވެ. ކޮންމެ ބަޔެއްގެ މޫނުމަތިން ވެސް ރޭސް ނިމުމުން ވަރުބަލިކަމުގެ އިހުސާސްތައް ފެނުނަސް ފަހުން އެ ލިބޭ ހިތްހަމަ ޖެހުމަކީ އާއިލާ މީހުންނާ އެކު ފޮޓޯއެއް ނަގާލައި މި ހަރަކާތުގައި ބައިވެރިވި ކަމުގެ ހަނދާނެއް ފޮރުވުމެވެ. އެއަށް ބާރު ލިބެނީ ރޭސް ނިންމާ ކޮންމެ ދުވުންތެރިއަކަށް ދިރާގުން ދޭ މެޑަލް އިންނެވެ.\nޓައިމިން ޓެކްނޮލޮޖީ ހިމަނާފައިވާ ބިބުގައި ހުރިހާ ދުވުންތެރިން ވެސް ދުވިއިރު، ޓައިމިން ވަގުތުން ބަލާލެވޭނެ އިންތިޒާމް މޯބައިލް ފޯން އެޕްލިކޭޝަން މެދުވެރިކޮށް ވަނީ ތަނަވަސްކޮށްފަ އެވެ. އަދި ރޭސް ނިމުމާ އެކު ނަތީޖާތައް ވެސް ފެންނަން ހުއްޓެވެ. ދިރާގުން ވަނީ ރޭސް ނިންމި ކޮންމެ ބައިވެރިއަކަށް މެޑަލެއް ދީފަ އެވެ.\nދިރާގު ރޯޑްރޭހުގެ 10 ކިލޯމީޓަރުގެ ފިރިހެން ބައިން އެއް ވަނަ ހޯދި ފަޒީލް މިއަދުގެ ރޭހުގައި ދުވަނީ.-- ފޮޓޯ: ނިޝާން އަލީ/ މިހާރު\nސްކޫލް ކެޓަގަރީގެ 13 އަހަރުން މަތީގެ ފިރިހެން އެއް ވަނަ ދިޔައީ އިސްމާއިލް މަސޫން އަހުމަދު އެވެ. އަންހެން ބައިން އެއް ވަނަ އަކީ މަރިޔަމް ޔާނާ ނާސިހް އެވެ.\nސްކޫލް ކެޓަގަރީ 13 އަހަރުން ދަށުގެ އެއް ވަނަ ފިރިހެން ދުވުންތެރިއަކީ އަބްސަލް އަބްދުﷲ އާދަމް އެވެ. އަންހެން ބައިން އެއް ވަނަ ދިޔައީ މަރިޔަމް ސާރާ އިސްމާއިލް އެވެ.\nމި ފަހަރުގެ ރޯޑުރޭހުން ލިބުނު ފައިސާ 10 ޖަމިއްޔާ އަކަށް ވަނީ ދީފަ އެވެ. އަދި އޭގެ ތެރެއިން ދުވުންތެރިންގެ މެދުގައި އެންމެ މަގުބޫލު ޖަމިއްޔާތަކަށް ދިރާގުން ވަނީ 200،000ރ. ދީފަ އެވެ. މަގުބޫލު ޖަމިއްޔާ ހޮވާފައިވަނީ ރޭހަށް ރަޖިސްޓްރީ ކުރިއިރު ދުވުންތެރިން އެންމެ ގިނައިން އިހުތިޔާރުކުރި ޖަމިއްޔާތަކަށް ބަލައިފަ އެވެ.\nރޭހުގެ ބައިވެރިންގެ ގޮތުގައި ފައިސާ ލިބުނު ޖަމިއްޔާތަަކަކީ ސޮސައިޓީ ފޯ ހެލްތު އެޑިއުކޭޝަން (ޝީ)، ކެއާ ސޮސައިޓީ، ޗައިލްޑް އެބިއުސް ޕްރިވެންޝަން ސޮސައިޓީ، ބިއުޓިފުލް ޑައުންސިންޑްރޮމް، މޯލްޑިވިއަން ތެލަސީމިއާ ސޮސައިޓީ އެވެ.\nއެންމެ މަގުބޫލު ފަސް ޖަމިއްޔާއަކަށް ހޮވިފައިވަނީ މޯލްޑިވްސް އެސޯސިއޭޝަން އޮފް ފިޒިކަލް ޑިސޭބަލްސް (އެމްއޭޕީޑީ)، އެޑްވޮކޭޓިން ދަ ރައިޓްސް އޮފް ޗިލްޑްރަންސް (އާކް)، ކެންސަ ސޮސައިޓީ އޮފް މޯލްޑިވްސް، މޯލްޑިވްސް އޯޓިޒަމް އެސޯސިއޭޝަން އަދި ޓައިނީ ހާޓްސް އޮފް މޯލްޑިވްސް އެވެ.\nދިރާގު ރޯޑު ރޭހުގައި ބައިވެރިވި ބައެއް ދުވުންތެރިން ދުވަނީ.-- ފޮޓޯ: ނިޝާން އަލީ/ މިހާރު\nމި ފަހަރުގެ ރޭހުގެ އެންމެ މަތީ ވަނަތަކަށް ދިޔަ ފަރާތްތަކަށް ޓްރީޓޮޕް ހޮސްޕިޓަލްސްގެ ފަރާތުން ވަނީ ހެލްތީ ލިވިން އެޑްވާންސް ޕެކޭޖާއި ހެލްތު ސްކްރީނިން ވައުޗަރެއް ދީފަ އެވެ. އަދި ވަނަތަކަށް ހޮވުނު ދުވުންތެރިންނަށް ދިރާގުން ވެސް ވަނީ ފައިސާގެ އިނާމެއް ދީފަ އެވެ.\nފަސް ކިލޯމީޓަރު (ފިރިހެން)\n1. މުހައްމަދު ރަޝީދު (މޯޑު) - 16:41 މިނިޓް\n2. ޝިފާޒް މުހައްމަދު - 17:39 މިނިޓް\n3. އަބްދުލް ރަޝީދު އިސްމާއިލް - 18:20 މިނިޓް\nފަސް ކިލޯމީޓަރު (އަންހެން)\n1. އާމިނަތު ޖާއިޝާ ޖުނީޒް - 22:19 މިނިޓް\n2. ކީރާ ޓާނަވްސްކާޔާ - 26:12 މިނިޓް\n3. އައިޝަތު އައިން އަހުމަދު - 26:24\n10 ކިލޯމީޓަރު (ފިރިހެން)\n1. ހުސެއިން ފަޒީލް ހާރޫން - 34:28 މިނިޓް\n2. ހުސެއިން ރިޒާ - 38:09 މިނިޓް\n3. އަހުމަދު ރިޒާ - 40:26 މިނިޓް\n10 ކިލޯމީޓަރު (އަންހެން)\n1. މަރިޔަމް އަބްދުލްކަރީމް (މަރީ) - 45:33 މިނިޓް\n2. ޕެޓްރީޝިއާ ޑޮރީން ގޯމޭޒް - 47:02 މިނިޓް\n3. ފާތިމަތު ނިއުޝާ - 51:32 މިނިޓް\nފަސް ކިލޯމީޓަރު (45 އަހަރުން މަތި - ފިރިހެން)\n1. އިބްރާހިމް ނައީމް - 20:26 މިނިޓް\n2. އަލީ ރިޔާޒް - 21:14 މިނިޓް\n3. މުހައްމަދު ޖުނައިދު - 21:44 މިނިޓް\nފަސް ކިލޯމީޓަރު (45 އަހަރުން މަތި - އަންހެން)\n1. ނަޝީދާ އަލީ - 29:41 މިނިޓް\n2. އައިޝަތު ސައީދާ - 30:10 މިނިޓް\n3. އައިޝަތު މަދީހާ - 30:20 މިނިޓް\nމިއަދުގެ ރޭހުގެ ތެރެއިން ދުވުންތެރިއަކު ހާއްސަ އެހީ އަށް ބޭނުންވާ މީހެއް ގޮވައިގެން ދުވަނީ.-- ފޮޓޯ: ނިޝާން އަލީ/ މިހާރު


Inthigaalee Insaafuge qaanoon rangalha thanfeezu kohfi nama Raees Nasheed 1000 ahara Jala leyveyne - AO News\n“އިންތިގާލީ އިންސާފުގެ ގާނޫނު ރަނގަޅަށް ތަންފީޒުކޮށްފިނަމަ ރައީސް ނަޝީދު 1000 އަހަރަށް ޖަލަށް ލެވޭނެ”\nފޮޓޯ: ނިޝާން އަލީ/މިހާރު\nއަނިޔާ ލިބިފައިވާ މީހުންނަށް އިންސާފު ހޯދައިދިނުމަށް ރައްޔިތުންގެ މަޖިލީހުން ދާދި ފަހުން ފާސްކުރި އިންތިގާލީ އިންސާފުގެ ގާނޫނު ރަނގަޅަށް ތަންފީޒުކޮށްފިނަމަ ކުރީގެ ރައީސް އަދި ރައްޔިތުންގެ މަޖިލީހުގެ ރައީސް، މުހައްމަދު ނަޝީދު 1000 އަހަރަށް ޖަލަށް ލެވޭނެ ކަމަށް ކުރީގެ ނައިބު ރައީސް ޑރ. މުހައްމަދު ޖަމީލު އަހުމަދު ވިދާޅުވެއްޖެ އެވެ.\nރޭ އިދިކޮޅު ޕީޕީއެމް/ޕީއެންސީން މާލޭގެ ކާނިވާ ސަރަހައްދުގައި ބޭއްވި “ވިސްނާ” ޖަލްސާގައި ޑރ. ޖަމީލު ވިދާޅުވީ މި ސަރުކާރު ހިންގާ ކޯލިޝަންގެ އެންމެ ބޮޑު ޕާޓީ އެމްޑީޕީން އެންމެ ފަހުން ފާސްކުރި އިންތިގާލީ އިންސާފުގެ ގާނޫނަކީ އެ ޕާޓީގެ އަމިއްލަ ކަރަށް މަހައިލި މަޅިއެއް ކަމަށެވެ. އެ ޤާނޫނުގެ ދަށުން ފުރަތަމަ ބަލަން ޖެހޭނީ އެމްޑީޕީގެ ސަރުކާރުން މީހުންނަށް ދީފައިވާ އަނިޔާތައް ކަން ފާހަގަކޮށް ޖަމީލު ވިދާޅުވީ ބަލަން ޖެހޭ ކަމަށް ދެކެވަޑައިގަންނަވާ ބައެއް ކަންކަން ލިސްޓުކުރައްވާފައެވެ.\nމި ގޮތުން ޖަމީލު ވިދާޅުވީ އެންމެ ފުރަތަމަ ބަލަން ޖެހޭނީ ސުޕްރީމް ކޯޓުގައި ތަޅު އެޅުވި މައްސަލަ އާއި އަބްދުﷲ ގާޒީ ވަގަށް ނެގި މައްސަލަ އާއި ރައީސް އަބްދުﷲ ޔާމީން ހައްޔަރު ކުރި މައްސަލައާއި ގާސިމް އިބްރާހިމް ހައްޔަރު ކުރި މައްސަލަ އާއި އަދި މުލިއާގޭ ތެރޭގައި ހޯރަ އިއްބެ އަދި އޭނާގެ އެހެން ރައްޓެހިން ދިރިއުޅުނު މައްސަލަކަމަށެވެ. މީގެ އިތުރުން ފުލުހުން ގައިގައި ތަޅާނެ ކަމަށް ބުނި މައްސަލައާއި ސިފައިންނަށް ގޯނާ ކުރި މައްސަލައާއި ފްލެޓު ދޭނީ ވަކި ބަޔަކަށް ކަމަށް ބުނި މައްސަލަވެސް ބަލަންޖެހޭނެ ކަމަށް ޖަމީލު ވަނީ ވިދާޅުވެފައެވެ. “ބޯންޖެހޭނެއޭ ބޯން ވާނެއޭ ބުނި މައްސަލަ އާއި އަދި އައްޑޫގައި ބުދު ބެހެއްޓި މައްސަލަ އާއި ހުދު އަޅުގަނޑު ހައްޔަރު ކުރި މައްސަލަވެސް ބަލަންޖެހޭ” ޖަމީލު ވިދާޅުވިއެވެ. އިންތިގާލީ އިންސާފުގެ ގާނޫނު ރަނގަޅަށް ތަންފީޒުކޮށްފި ނަމަ ރައީސް މުހައްމަދު ނަޝީދު 1000 އަހަރަށް ޖަލަށް ލެވޭނެ ކަމަށްވެސް އޭނާ ވިދާޅުވި އެވެ.\nމީގެ އިތުރުން ޖަމީލުވަނީ އިންތިގާލީ އިންސާފުގެ ގާނޫނު ޕީޕީއެމްގެ ސަރުކާރެއްގައި ރަނގަޅަށް ތަންފީޒު ކުރާނެކަމުގެ ޔަގީންކަން ދެއްވާފައެވެ.\nވިސްނާ ޖަލްސާޑރ މުޙައްމަދު ޖަމީލް އަޙްމަދު


ދެގަޑިއިރުތެރޭ 14.5 ޓަނުގެ ކުނި، ހުޅުމާލޭ ބީޗުން ދެގަޑިއިރުތެރޭ 14.5 ޓަނުގެ ކުނި، ހުޅުމާލޭ ބީޗުން\nހުޅުމާލޭ ސާފުކުރުމުގެ ޕްރޮގްރާމްގެ ތެރެއިން / ފޮޓޯ: އެޗްޑީސީ\nހުޅުމާލޭގައި ބޭއްވި ސާފުކުރުމުގެ ޙަރަކާތެއްގައި ދެގަޑިއިރުގެ ތެރޭގައި ހުޅުމާލޭ ބީޗް ސަރަޙައްދުން ޓަނަކަށްވުރެ ގިނަ ކުނި ނަގައިފިއެވެ. ބީޗް ސާފުކުރުމުގެ ޕްރޮގްރާމް ކުރިއަށްގެންގޮސްފައިވަނީ ބައިނަލްއަޤުވާމީ ސާފުކުރުމުގެ ދުވަހުގެ މުނާސަބަތުގައެވެ.\nއެކި ފަރާތްތަކުން އިސްނަގައިގެން ހުޅުމާލޭގައި ސާފުކުރުމުގެ ޙަރަކާތްތައް ބާއްވައެވެ. ހައުސިންގ ޑިވެލޮޕްމަންޓް ކޯޕަރޭޝަން އެޗްޑީސީގެ ފަރާތުން މިފަހަރު ސާފުކުރުމުގެ ޕްރޮގްރާމް ބާއްވާފައިވަނީ ބައިނަލްއަޤުވާމީ ސާފުކުރުމުގެ ދުވަހުގެ މުނާސަބަތުގައެވެ. ދުނިޔޭގެ އެކި ކަންކޮޅުތަކުން 180އަށްވުރެ ގިނަ ޤައުމު ބައިވެރިވި މިޙަރަކާތުގައި ރާއްޖެއިންވެސް ވަނީ ބައިވެރިވެފައެވެ. ދުވަހާ ގުޅިގެން ހުޅުމާލެ ސާފުކުރުމަށް ބޭއްވި ޙަރަކާތުގައި ދެގަޑިއިރުގެތެރޭގައި 14.5 ޓަނުގެ ކުނި ބީޗުން ނަގާފައިވާކަމަށް އެޗްޑީސީން ވިދާޅުވެއެވެ.\nރާއްޖޭގެ ސާފުކުރުމުގެ އިވެންޓުގައި ސަރުކާރުގެ ބައެއް މުއައްސަސާތަކާއި ސަރުކާރުގެ ކުންފުނިތަކާއި ސްކޫލް، ކޮލެޖްތަކުގެ އިތުރުން ބައެއް ޖަމްޢިއްޔާތަކުންވެސްވަނީ ބައިވެރިވެފައެވެ. އެގޮތުން މިނިސްޓްރީ އޮފް އެންވަޔަރަންމަންޓް ކްލައިމެޓް ޗޭންޖް އެންޑް ޓެކްނޮލޮޖީއާއި މޯލްޑިވްސް ކަސްޓަމްސްއާއި ސްޓެލްކޯއާއި އެމްޕީއެލްއާއި އެޗްޑީސީއާއި ހުޅުމާލޭ ހޮސްޕިޓަލާއި އެމްއެންޑީއެފާއި ހުޅުމާލޭ ޕޮލިހާއި މޯލްޑިވްސް ރެޑް ކްރެސެންޓާއި މައި ކޮލެޖާއި ލިޓްލް ޖެމްސް ޕްރީ ސްކޫލާއި ރެހެންދި ސްކޫލާއި ބްރައިޓްވޭ އިންޓަރނޭޝަނަލް ސްކޫލާއި ޣާޒީ ސްކޫލާއި ހުރަވީ ސްކޫލާއި ކްލީން މޯލްޑިވްސްއާއި ސޭވް ދަ ބީޗް މޯލްޑިވްސްއިންވަނީ ބައިވެރިވެފައެވެ.\nމިޙަރަކާތުގައި މިމުއައްސަސާތަކުން 250އަށްވުރެ ގިނަ މީހުންވަނީ ބައިވެރިވެފައެވެ.\nހުޅުމާލޭ ސާފުކުރުމުގެ ޕްރޮގްރާމްގެ ތެރެއިން / ފޮޓޯ: ޓުވިޓަރ\nވޯލްޑް ކްލީނަޕް ޑޭ ނުވަތަ ސާފުކުރުމުގެ މިދުވަސް ފާހަގަކުރަނީ އެންމެން އެކަތިގަނޑަކަށްވެގެން ކުނީގެ މައްސަލަފަދަ ބޮޑު މައްސަލައަކަށް ޙައްލެއް ގެނައުމަށް މުޖުތަމަޢުގެ ބަދަހިކަން ޤާއިމުކުރުމަށެވެ. އަދި ކުނީގެ މައްސަލައާމެދު ހޭލުންތެރިކަން އިތުރުކުރުމަކީވެސް މިޕްރޮގްރާމްގެ އަމާޒެކެވެ. ވޮލަންޓިއަރުންގެ ގޮތުގައި ދުނިޔޭގެ އެކި ޤައުމުތަކުން ވިހި މިލިއަނަށްވުރެ ގިނަ މީހުން މިޙަރަކާތުގައި ބައިވެރިވެފައިވާކަމަށް ދުނިޔޭގައި ސާފުކުރުމުގެ ޙަރަކާތްތައް އިންތިޒާމުކޮށް މިކަމުގެ ރިކޯޑުތައް ބަލަހައްޓަމުންދާ ކްލީންއަޕްޑޭ ޖަމިއްޔާއިން ބުނެއެވެ.


Havaaluvi mas'oolihyathu thah furihama ah adhaa kuraanan: Maumoon Hameed\nހަވާލުކުރި މަސްއޫލިއްޔަތު އަދާކުރައްވާނެ ކަމުގެ ފުރިހަމަ ޔަގީންކަން އަރުވާ ކަަމަށް ބާ ކައުންސިލްގެ އެގެޒެކެޓިވް ކޮމެޓީގެ ރައީސް ކަމަށް އިންތިހާބުވެވަޑައިގެންނެވި ގާނޫނީ ވަކީލް މައުމޫން ހަމީދު ވިދާޅުވެއްޖެ އެވެ.\nމިއަދު ބޭއްވި ބާ ކައުންސިލްގެ އެގެޒެކެޓިވް ކޮމެޓީގެ އިންތިހާބުގައި މައުމޫން ވާދަކުރައްވާފައިވަނީ ކުރީގެ ބަންޑާރަ ނައިބު ހުސްނުއް ސުއޫދާ އެވެ.\nރައީސް އިބްރާހިމް މުހައްމަދު ސޯލިހް، އޭނާއަށް މަރުހަބާ ދަންނަވައި ކުރެއްވި ޓްވީޓް، ރިޓްވީޓް ކުރައްވައި މައުމޫން ހަމީދު ވިދާޅުވީ، ރާއްޖޭގެ ގާނޫނީ ފަންނުގައި އޭނާއާ ހަވާލުކުރެއްވި މަސްއޫލިއްޔަތު އަދާކުރެވޭ އެންމެ ފުރިހަމައަށް އަދާކުރާނެކަމުގެ ފުރިހަމަ ޔަގީންކަން އަރުވާ ކަމަށެވެ.\nރައީސް މަރުހަބާ ދަންނަވައި ކުރެއްވި ޓްވީޓެއްގައި ވިދާޅުވީ، ބާ ކައުންސިލްގެ ރައީސް ކަމަށް އިންތިހާބުވި މައުމޫން ހަމީދަށާއި ކައުންސިލްގެ އެހެން މަގާމުތަކަށް އިންތިހާބުވެވަޑައިގެންނެވި މެންބަރުންނަށް ތަހުނިޔާ ދަންނަވާ ކަމަށެވެ. އަދި ރާއްޖޭގެ ގާނޫނީ ދާއިރާ ކުރިއަރުވަން ބާ ކައުންސިލުން މަސައްކަތް ކުރައްވާނެކަމުގެ ފުރިހަމަ ޔަގީންކަން އެބައޮތް ކަމަށެވެ.\nރައީސް އިބްރާހިމް މުހައްމަދު ސޯލިހު މައުމޫން ހަމީދު ބާ ކައުންސިލް


Accident aa gulhigen Prince Phillip ah dhauvaa nukuran nimmaifi | Mihaaru\nއެކްސިޑެންޓާ ގުޅިގެން ޕްރިންސް ފިލިޕަށް ދައުވާ ނުކުރަން ނިންމައިފި\n16 ފެބުރުއަރީ 2019 - 07:132comments\nއުމުރުފުޅުން 97 އަހަރުގެ ފިލިޕަށް ދައުވާ ނުކުރަން ނިންމާފައި މި ވަނީ މިދިޔަ ހަފުތާގައި އަމިއްލަފުޅަށް ޑްރައިވިން ލައިންސަސް ވެސް ދޫކޮށްލައްވާފައި ވަނިކޮށެވެ. އަދި އެކްސިޑެންޓްވެ، ބަޔަކަށް އަނިޔާވެފައިވާތީ ޕްރިންސް ފިލިޕް ވަނީ އަނިޔާވި މީހުންގެ ފަރާތުން މާފަށް ވެސް އެދިވަޑައިގެންފަ އެވެ.\nކްރައުން ޕްރޮސެކިއުޝަން ސާވިސް (ސީޕީއެސް) ގެ ޗީފް ކްރައުން ޕްރޮސެކިއުޓާ ކްރިސް ލޯންގް ވިދާޅުވީ ޕްރިންސް ފިލިޕަށް ދައުވާ ކުރުމަކީ އިނގިރޭސި ރައްޔިތުން ވެސް ބޭނުން ވާނެ ގޮތެއް ނޫން ކަމަށެވެ. އަދި އެކްސިޑެންޓްވި ހާދިސާއާ ގުޅިގެން ބަލަން ޖެހޭ ހުރިހާ ކަމެއް ބަލައި، ރައްތެރިކަމުގެ ގޮތުން އަޅަން ޖެހޭ ހުރިހާ ފިޔަވަޅުތައް ވެސް އަޅައިފައިވާތީ ފިލިޕަށް ދައުވާ ނުކުރަން ނިންމީ ކަމަށް ވިދާޅުވި އެވެ.\nމިދިޔަ މަހުގެ 17 ވަނަ ދުވަހު ފިލިޕް ސީޓް ބެލްޓް ވެސް ނާޅުއްވައި ނޯފޯކްގެ ސޭންޑްރިންހަމްގައި އަމިއްލަފުޅަށް ކާރު ދުއްވަނިކޮށް އެކްސިޑެންޓްވީ އެހެން ކާރަކާ އޯވަޓޭކް ކުރައްވަން އުޅުއްވުމުގެ ތެރޭގަ އެވެ. މި ހާދިސާގައި ކާރު ދުއްވަން އިން 28 އަހަރުގެ އަންހެން ޑްރައިވަރުގެ ކަކޫ ޒަހަމްވެ، ކާރުގައި އިން 45 އަހަރުގެ އަންހެނެއްގެ އަތް ވަނީ ބިންދައިގެން ގޮސްފަ އެވެ.\nPrince Philip ge driving licence dhookohlavvaifi\nޕްރިންސް ފިލިޕް އެކްސިޑެންޓްވީ މިދިޔަ މަހުގެ 17 ގައި.\nމި ހާދިސާ ހިނގި އިރު އެ ކާރުގައި ނުވަ މަހުގެ ކުއްޖަކު ވެސް އިނެވެ. އެކަމަކު އެ ކުއްޖާ އަށް އެއްވެސް ގެއްލުމެއް ނުވެ އެވެ.\nއިތުރު ލިޔުންތައް ޕްރިންސް ވިލިއަމް މަގުމަތީގެ އެކްސިޑެންޓް އިނގިރޭސިވިލާތް ކްއީން އެލިޒަބަތު ޕްރިންސް ފިލިޕް ޕްރިންސް ހެރީ


Furathama4mahu ziyaaraiy kuree 389,770 fathuruverin - vNews.mv\n( ވީއައިއޭ ، 18 މާޗު 2020 ) -- ވީފޮޓޯ : އަހުމަދު ޝުރާއު\nފުރަތަމަ4މަހު ޒިޔާރަތްކުރީ 389،770 ފަތުރުވެރިން!\nމަރްޔަމް ލީން 01 May 2021, 16:58\nމި ހިނގާ 2021 ވަނަ އަހަރުގެ ފުރަތަމަ4މަހު ޒިޔާރަތްކުރީ 389،770 ފަތުރުވެރިންކަމަށް ޓުއަރިޒަަމް މިނިސްޓްރީން ބުނެފިއެވެ.\nޓުއަރިޒަމް މިނިސްޓްރީން އާންމުކޮށްފައިވާ ތަފާސްހިސާބުތައް ދައްކާގޮތުން މިއަހަރު އެންމެ ގިނަ ފަތުރުވެރިން ޒިޔާރަތް ކޮށްފައިވަނީ މާޗް މަހުގައެވެ. އެމަހު 109،585 ފަތުރުވެރިން ޒިޔާރަތް ކޮށްފައިވެއެވެ.\nތަފާސްހިސާބުތައް ދައްކާގޮތުން މިހާތަަނަށް އެންމެ ގިނަ ފަތުރުވެރިން ޒިޔާރަތްކޮށްފައިވަނީ އިންޑިއާއި ރަޝިއާއިންނެވެ. އެގޮތުން މީގެން ކޮންމެ ގައުމަކުންވެސް 22.2 އިންސައްތަ ފަތުރުވެރިން ޒިޔާރަތް ކޮށްފައިވެއެވެ.\nމީގެއިތުރުން ޔޫކްރެެއިން އަދި ޖާމަނީއިންވެސް ގިނަ އަދަދެއްގެ ފަތުުރުވެރިން ޒިޔާރަތް ކޮށްފައިވެއެވެ.\nތަފާސްހިސާބުތައް ދައްކާގޮތުން މިދިޔަ އަހަރުގެ ޖުލައި މަހުގެ 15 ވަނަ ދުވަހު ރާއްޖޭގެ ބޯޑަރު ހުޅުވާލާ ފަތުރުވެރިން ރާއްޖެ ޒިޔާރަތްކުރުމަށް ހުއްދަދިންފަހުން މިހާތަނަށް 724 ތަނެއް ފަތުރުުވެރިންނަށް ހިދުމަތްދިނުމަށް ހުޅުވާލާފައިވެއެވެ.\nމީގެތެރޭގައި ހިމެނެނީ 154 ރިސޯޓާއި، 422 ގެސްޓްހައުސް އަދި 137 ސަފާރީގެ އިތުރުން 11 ހޮޓެލްއެކެވެ. މިއީ 47،475 ބެޑް ކެޕޭސިޓީއެވެ.\nޓުއަރިޒަމް މިނިސްޓްރީގެ ތަފާސްހިސާބުތައް ދައްކާގޮތުން ރާއްޖޭގައި ފަތުރުވެރިންނަށް ހިދުމަތްދެވޭނެ މުޅިއެކު 1،034 ތަނެއް އެބަހުއްޓެވެ. އެއީ 162 ރިސޯޓާއި، 700 ގެސްޓަހައުސް އަދި 159 ސަފާރީއާއި، 13 ހޮޓެލްއެވެ. މިއީ 53،937 ބެޑް ކެޕޭސިޓީއެވެ.\nމިއަހަރުގެ މިހާތަނަށް ރާއްޖެ ޒިޔާރަތްކުރި ފަތުރުވެރިންގެ އަދަދު4ލައްކައަށް އަރަން ގާތްކޮށްފައިވާއިރު، ސަރުކާރުގެ އަމާޒަކީ މިއަހަރު ނިމުމުގެ ކުރިން 1.5 މިލިއަން ފަތުރުވެރިން ރާއްޖެ ގެނައުމެވެ.


Deepika aai Ranveer kaiveni kuree engage kurithaa hatharu aharu fahun\nދިޕިކާ އާއި ރަންވީރު ކައިވެނި ކުރީ އެންގޭޖް ކުރިތާ ހަތަރު އަހަރު ފަހުން\nއެދެމީހުން ރަށްޓެހިގެން އުޅޭ ކަން ޔަގީން ކޮށްދީފައިވަނީ މިއަހަރުގެ އޮކްޓޯބަރު މަހުގައި\nކ. މާލެ 29 ޑިސެންބަރު 2018 | ހޮނިހިރު 17:43 3,328\nރަންވީރު ސިންގް އާއި ދިޕިކާ ޕަދުކޯން - ގޫގުލް\nމިދިޔަ ނޮވެމްބަރު މަހު ކައިވެނިކުރި ބޮލީވުޑްގެ ދެ ތަރިން ކަމަށްވާ ދިޕިކާ ޕަދުކޯން އާއި ރަންވީރު ކައިވެނި ކޮށްފައިވަނީ އެންގޭޖް ކުރިތާ ހަތަރު އަހަރު ފަހުން ކަމަށް ދިޕިކާ ބުނެފިއެވެ.\nފިލްމް ފެއަރ މެގަޒިން އަށް ދިން އިންޓަވިއުއެއްގައި ދިޕިކާ ބުނެފައިވަނީ އެދެމީހުން ޑޭޓްކުރަން ފަށާފައިވަނީ 2012 ވަނަ އަހަރު އެދެމީހުން އެއްކޮށް ކުޅޭފައިވާ ސަންޖޭ ލީލާ ބަންސާލީގެ ފިލްމް "ގަލިޔޯންކީ ރަސީލާ ރާމް ލީލާ" ގެ ޝޫޓިންކުރިއަށް ދިޔައިރު ކަމަށެވެ. ނަމެވެސް އެދެމީހުން ރަށްޓެހިގެން އުޅޭ ކަން ޔަގީން ކޮށްދީފައިވަނީ މިއަހަރުގެ އޮކްޓޯބަރު މަހުގައެވެ.\nއެދެމީހުންގެ ކައިވެނި ސޯޝަލް މީޑިއާގައި ހާމަކޮށްފައިވަނީ "ކޮފީ ވިތް ކަރަން" ގައި ދިޕިކާ ބައިވެރިވި އެޕިސޯޑްގައި އޭނާ އާއި ރަންވީރު ރައްޓެހިވެގެން އުޅޭތާ ހަ އަހަރު ވެފައިވާކަމަށް ބުނި ދުވަހު އެވެ.\nފިލްމީ މަސައްކަތްތަކާއި ގުޅޭ ގޮތުން ދިޕިކާ ވަނީ ސުޕަރ ހީރޯ މޫވީއެއް ކުރިއަށް އޮތް ކަން ޔަގީންކޮށްދީފައެވެ. އަދި އެފިލްމްގެ މަސައްކަތް ކުރަމުން ކަމަށާއި އަދި އެފިލްމުގެ ސަކްރިޕްޓެއް ނެތް ކަމަށް އެނާ ވަނީ ބުނެފައެވެ.\n" އިންޑަސްޓްރީގް ފްރެންޑަކާއި އެކު ހަދަން އުޅޭ ފިލްމާއި ގުޅޭގޮތުން ދަނީ ވަހާކަ ދެކެވެމުން" ދިޕިކާ ވަނީ ބުނެފައެވެ.\nދިޕިކާ ދެން އެންމެ އަވަހަށް ފެނިގެންދާނީ މެގްނާ ގުލްޒާރުގެ ފިލްމް "ޗަޕާކް" އިން ވިކްރާންތް މާއްސޭ އާއި އެކުގައެވެ. އެފިލްމްގައި ދިޕިކާ ފެނިގެންދާނީ އެސިޑް އެޓޭކުން ސަލާމަތްވި ލަކްޝްމީ އަގަރުވާލުގެ ރޯލުންނެވެ.\nރަންވީރުގެ އެންމެ ފަހުން ކުޅެފައިވާ ފިލްމް ވަނީ މިދިޔަ ހުކުރު ދުވަހު ރިލީޒް ކޮށްފައެވެ. އެފިލްމްގައި ރަންވީރު އަދާކޮށްފައިވާ ރޯލަށް ދިޕިކާ ފަހުރުވެރިވާ ކަމަށް ރަންވީރު ވަނީ ބުނެފައެވެ.\nއެންމެ ފަހުން އަޕްޑޭޓް ކުރީ: 1 މަސްކުރި | ރިވިއު ކުރީ: ލީވާން އަލީ


Hangandu reethi kurumah Rakul Preet mi bunaa face mask ungulhabala! – Iru\nހަންގަނޑު ރީތިކުރުމަށް ރަކޫލް ޕްރީތު މި ބުނާ ފޭސް މާސްކު އުނގުޅަބަލަ!\nކޮވިޑް-19 ގެ ސަބަބުން ގޭގައި ބަންދުވެގެން ތިބެގެން ގިނަ ތަރިން އަންނަނީ އެމީހުންގެ ރީތި ކަމުގެ ސިއްރުތައް ވެސް އެއްވެސް ހާސްކަމެއް ނެތި ފޭނުންނާ ހިއްސާކުރަމުންނެވެ. އެގޮތުން މިފަހަރު ގިނަ ބައެއްގެ ސަމާލުކަން ލިބިފައިވަނީ ތެލުގޫ އަދި ޓަމީލް ފިލްމު އިންޑަސްޓްރީ އިން ނުކުމެގެން އައިސް ބޮލީވުޑަށް ތައާރަފްވި ހުނަރުވެރި އެކްޓްރެސް ރަކޫލް ޕްރީތު ސިންގުގެ މޫނުގައި އުނގުޅާ ފޭސް މާސްކަށެވެ.\n29 އަހަރުގެ ބަތަލާ އޭނާގެ ޔޫޓިއުބު ޗެނަލުގައި ހިއްސާކުރި ފޭސް މާސްކަކަކީ ދޮންކެޔޮ ބޭނުންކޮށްގެން ތައްޔާރުކޮށްލެވޭ ވަރަށް ފަސޭހަ އެއްޗެކެވެ. އަދި މިއަށް ބޭނުންވާ ތަކެތި ވެސް ވަރަށް ފަސޭހައިން ބަދިގެއިން ހޯދައިލެވޭނެއެވެ.\nރަކޫލް ކިޔައިދިން ގޮތުގައި ފުރަތަމަ އެއް ދޮންކެޔޮ ވަކެއް ބޯތަށްޓަކަށް ޗަސް ކޮށްލުމަށްފަހު އޭގެތެރެއަށް ލުނބޮލެއްގެ އެއްފަޅި ފިތައިލާނީއެވެ. ދެން އޭގެތެރެއަށް ކުޑަ މާމުއިކޮޅެއް އަޅައިލުމަށްފަހު ތިނެތި އެއްކޮށްލާނީއެވެ. އޭރުން ހުންނާނީ މޫނުގައި އުނގުޅަން ތައްޔާރަށެވެ.\nމާމުޔަކީ ސިއްހަތުގެ އިތުރުން ހަންގަނޑަށް ވެސް އެހާމެ ފައިދާހުރި އެއްޗެއްކަން އެންމެން ދަންނާނެއެވެ. އެއީ އޭގައި އެކުލެވޭ އެންޓި-ފްލެމޭޓަރީ އާއި އެންޓި-ބެކްޓީރިއަލް މާއްދާތަކުގެ ސަބަބުންނެވެ. އަދި މި ފޭސް މާސްކުގެ އެންމެ މުހިއްމު ބާވަތް ކަމަށްވާ ދޮންކޭލަކީ ޕޮޓޭސިއަމުން މުއްސަނދިވެފައި ވާ މޭވާއެއް ކަމުން، މޫނުގެ ހަންގަނޑުގައި ހުންނަ ކަޅު ލައްތައް ފިލުވައިލުމަށް އެހީވެދެއެވެ. ލުނބޮލަކީ ވެސް ހަންގަނޑު އަލިކޮށްދިނުމަށް އެހީވެދޭ އެއްޗެކެވެ. ރަކޫލް ބުނާ ގޮތުގައި މޫނުގެ ހަންގަނޑު ހިކިފައި ހުންނަނަމަ (ޑްރައި ސްކިން) މިއީ އުނގުޅަން އެންމެ ރަނގަޅު ފޭސް މާސްކެވެ.


Male' Ge Massalathah Hallu Kureveynee Sarukaaruge Puppet Akah Nuvaane Haadhimakah: Dr.Muizzu - Vaguthu\nމާލޭގެ މައްސަލަތައް ހައްލުކޮށްދެވޭނީ ސަރުކާރުގެ ޕަޕެޓަކަށް ނުވާނެ ހާދިމަކަށް: ޑރ.މުއިއްޒު\n6 ދުވަސް ކުރިން ( ނޮވެމްބަރު 21, 2020 )\nކުރީގެ ހައުސިން މިނިސްޓަރ ޑރ.މުހައްމަދު މުއިއްޒު - ފޮޓޯ: މިހާރު\nމާލޭގެ މައްސަލަތައް ހައްލުކޮށްދެވޭނީ ސަރުކާރުގެ ޕަޕެޓަކަށް ނުވާނެ ޙާދިމަކަށް ކަމަށް ކުރީގެ ހައުސިން މިނިސްޓަރު ޑރ.މުހައްމަދު މުއިއްޒު ވިދާޅުވެއްޖެއެވެ.\nމިރޭ ޑރ.މުއިއްޒު ކުރެއްވި ޓްވީޓެއްގައި ވިދާޅުވީ، މާލެ ރައްޔިތުންނަށް ދިމާވެފައިވާ މައްސަލަތައް ހައްލުކޮށް ނަތީޖާ ނެރެދެވޭނީ މި ސަރުކާރުގެ ޕަޕެޓަކަށް ނުވާނެ، ސަރުކާރުގެ ޕްރެޝަރަށް ދިލާ ނުލާނެ ހާދިމަކަށް ކަމަށެވެ.\nއަދި އެކަން ކުރެވޭނީ ސަރުކާރާއި ޑީލް ނުހަދާނެ، ރައްޔިތުންގެ ފަޅީގައި ހުންނާނެ ރައްޔިތުންގެ ހާދިމަކަށް ކަމަށާއި އެއީ ސަރުކާރުގެ ހާދިމަކަށް ވެގެން ނުވާނެ ކަަމަށް ވެސް އޭނާ ވިދާޅުވިއެވެ.\nMale rayyithunnah dhimaavefaivaa massala thah hallukoh natheeja neredheveynee,mi sarukaaruge 'puppet' akah nuvaaney,sarukaaruge pressure ah dheelaanulaaney,sarukaaraa 'deal' thah nuhadhaa, rayyithunge falheegai hunnaaney, rayyithunge khaadhimakah. 'Sarukaaruge khaadhimakah' noon!\n— Dr Mohamed Muizzu (@MMuizzu) November 21, 2020\nޑރ.މުއިއްޒު މިފަދައިން ވިދާޅުވީ ސީދާ ކޮންކަަމަކަށް އިޝާރާތްކުރައްވާ ކަމެއް ފާހަގައެއް ނުކުރައްވައެވެ. އެހެންނަމަވެސް އޭނާ އަކީ އަންނަ ކައުންސިލް އިންތިޚާބުގައި މާލޭ ސިޓީގެ މޭޔަރު ކަމަށް ވާދަކުރައްވާ ބޭފުޅެކެވެ. އެހެންކަމުން ޑރ.މުއިއްޒު އިޝާރާތްކުރެއްވީ ސަރުކާރު ހިންގާ ކޯލިޝަންގެ ކެނޑިޑޭޓަކު މޭޔަރުކަމަށް ހޮވައިފި ނަމަ، ކަންކަން ނުކުރެވޭނެކަން ހާމަކުރެއްވުމުގެ ގޮތުންކަމަށް ބެލެވެއެވެ.\nޑރ.މުއިއްޒުއަކީ ތަކުރާރުކޮށް މި ސަރުކާރުން ހައުސިންގެ ދާއިރާ އާއި އެ ނޫނަސް އުމްރާނީ ތަރައްޤީގެ އެކިކަންކަން ކުރާގޮތަށް ފާޑު ވިދާޅުވާ ބޭފުޅެކެވެ. ސަރުކާރުން ނޭދެވޭކޮށް ކުރާ ކަންކަމަށް ފާޑު ވިދާޅުވެ އެކަންކަން އިސްލާހުކުރުމަށް ވަރަށް ގިނައިން ޑރ.މުއިއްޒު ގޮވާލައްވައެވެ.\nޑރ.މުއިއްޒު ވަނީ ކުރީ ސަރުކާރުން ބޯހިޔާވަހިކަމުގެ މަޝްރޫޢުގެ ދަށުން ފްލެޓް ދީފައިވާ ފަރާތްތަކުގެ އަތުން މިސަރުކާރުން ފްލެޓް އަތުލާފައިވާތީ އެކަމަށް ވެސް ތަކުރާރުކޮށް ވިދާޅުވިދާޅުވެފައެވެ. އަދި ރައީސް ޔާމީންގެ ސަރުކާރެއްގައި ނުވަތަ ޕީޕީއެމްގެ ސަރުކާރެއްގައި އެ ފަރާތްތަކަށް އަލުން ބޯހިޔާވަހިކަން ފޯރުކޮށްދޭނެކަމަށް ވަނީ ވައުދުވެ ވަޑައިގެންފައެވެ.\nވިއްސާރައިގައި ގެއްލުން ލިބިފައިވާ ފަރާތްތަކަށް އަވަހަށް އެހީތެރިވެދޭން ޑރ.މުއިއްޒު ގޮވާލައިފި\nނޮވެމްބަރު 21, 2020 23:08\nމީނާ ބޮލަށް ބެލްކަންޏެއް ވެއްޓުނީތަ؟ ހަނދާން ނެތިފަ އެހުރީ\nނޮވެމްބަރު 21, 2020 23:38\nހަލޯ މުއިޒް5އަހަރު ވެރިކަމުގައި ހައުސިން މިނިސްޓަރަކައް ހުރި އިރު ނުވި ކަމެއް ދެން މާލޭ މީހުންނައް ކޮއްނުދެވޭނެ! ވޯޓް ނުލިބޭނެ!\nނޮވެމްބަރު 21, 2020 23:40\nމީ އަނެއްކާ އެްުޅޭ މީހުންނާ އެއްކޮށް އެއްޗެއް ބޮއިގެން އުޅޭ މީހަކާ ވައްތަރީ... މީނާ ހޭވި ހަޑި އަދި ހަނދާންނެތޭހާ ދުވަހެއްވެސް ނުވޭވިއްޔާ...\nނޮވެމްބަރު 22, 2020 08:43\nނޮވެމްބަރު 22, 2020 00:01\nއަޅުގަނޑުގެ ވޯޓް މުއިއްޒަށް\nނޮވެމްބަރު 22, 2020 07:15\nބަލަ ސަރުކާރުން ކޮށްދިނީޔާ ނޫނީ އެއްކަމެއް އެއްއިރަކު ވެސް ނުވޭ ދޯ؟ ނަންނަން ކިޔާފަ މެޔަރުންނާ ގަވަރނަރުން ނާއި ކޮމިސަން ތަކުގެ ރައިސުން ހަމަތިބެނީ ބޭކާރު ބައެއްގެ ގޮތުގައެވެ. މިކަން އެންމެ ރަނގަޅަށް އެނގިވަޑައިގަންނަވާނީ ވެސް މުއިޒު ބޭފުޅާއަށެވެ. ވަހީދާއި ޔާމީނު ޒަމާނުގަ އެމްޑީޕީ މެޖޯރިޓީ މާލޭ ސިޓީ ކައުންސިލްގަ އޮތްއިރު މުއިޒުމެން ކުރެއްވި ކަންކަމެވެ... މުއިޒު ހޮވުނަސް އެމްޑީޕީ އުޅޭނީ ބަދަލުހިފާށެވެ. ދެން ފިތޭނީ ހަމަ މާލޭ ރަށްޔިތުންނެވެ...\nނޮވެމްބަރު 22, 2020 08:06\n7 އަހަރު ދުވަހު ޕަޕޭޓަކަށް ވުރެސް ދަށުގައި. ރައްޔިތުންނަށް މަލާމާތް ކުރުމުގައި. ކުރެއްވި ކޮންމެ ކަމެއް ދެފަހަރު. ފައިސާ އަށްވީގޮތެއްނޭގެ. މިހާރު ކުއްލިއަކަށް މާލޭ މީހުންނަށް ޚިދުމަތްކޮށް ދޭނަމޯ!!!. ހެހެހެ.\nނޮވެމްބަރު 22, 2020 09:43\nކަންކަންވާނީ ކުރިންވެސް ކަންކަް ކުރެވުނު މީހުންނަށް. ވޯޓް ފޯ މުއުއިއްޒު\nނޮވެމްބަރު 22, 2020 10:10\nޔާމީނުގެ ސަރުކާރުގައި މަސައްކަތްކުރިއިރު ޔާމީނަށް ސަނާކިޔައި ވައިއެޅުވުމުގައި އެންމެ ކުރީގައި ހުންނެވީ މުއިއްޒު. އެއަށް އަހަރެމެން ކިޔަނީ ޕަޕެތު. އިންޑިއާ މީހުން ކިޔާނީ ޗަމްޗާ


Sticker jahanee undhagoovaa gothah park kureema: Aisha | Mihaaru\nޓްރާންސްޕޯޓް މިނިސްޓަރު އައިޝަތު ނަހުލާ މިއަދު މަޖިލިހުގައި ވާހަކަ ދައްކަވަނީ. ނަހުލާ ވިދާޅުވި ގޮތުގައި ޕާކް ކުރާނެ އިތުރު ޖާގަތަކެއް ހަދަން ވަނީ ނިންމާފައި. --- ފޮޓޯ: މަޖިލިސް\nސްޓިކާ ޖަހަނީ އުނދަގޫވާ ގޮތަށް ޕާކް ކުރުމުން: އައިޝާ\n07 އޯގަސްޓް 2019 - 10:23 45 comments\nޕާކިން މައްސަލަ އަށް ހައްލު ނުހޯދައި، ފުލުހުން ސްޓިކާ ޖަހަމުން އަންނަ ކަމަށް ބުނެ ކާށިދޫ ދާއިރާގެ އަމިއްލަ މެމްބަރު އަބްދުﷲ ޖާބިރު ކުރެއްވި ސުވާލުގެ ޖަވާބުގައި އާއިޝާ ވިދާޅުވީ، ދިވެހިންގެ އާދަކާދަ ހުންނަ ގޮތުން އެ މީހަކު ދާ ތަނެއްގައި ޕާކް ނުކުރެވޭ ނަމަ ޕާކިން ޒޯނަށް ނުބަލާ ޕާކް ކުރަމުންދާ ކަމަށެވެ. އެކަމުގެ ސަބަބުން ރައްޔިތުންނަށް އުނދަގޫވާ ކަމަށް އާއިޝާ ވިދާޅުވި އެވެ.\nއެއްގަމު ދަތުރުފަތުރުގެ ގާނޫނާ ހިލާފަށް ޕާކް ކުރާ މީހުންނާ މެދު އަޅާ ފިޔަވަޅުތައް ވަކި ގަވައިދަކުން އާންމު ކޮށްފައިވާ އިރު، އާންމު ރައްޔިތުންގެ މަސްލަހަތާ ގުޅޭ ގޮތުން ކޮންމެހެން އަޅަން ޖެހޭ ފިޔަވަޅުތައް ނާޅައި ދޫކޮށްލުމަކީ ކުރެވޭނެ ކަމެއް ނޫން ކަމަށް މިނިސްޓަރު ވިދާޅުވި އެވެ.\n"ފުލުހުން ސްޓިކާ ޖަހަމުން ގެންދަނީ ގަވައިދާ ހިލާފަށް ޕާކް ކުރުމުގެ ސަބަބުން ގިނަ ބަޔަކަށް ދަތިވާ ގޮތަށް ޕާކްކޮށްފައި ހުންނަ އެއްގަމު އުޅަނދުތަކުގައި،" އާއިޝާ ވިދާޅުވި އެވެ.\nރައްޔިތުންގެ މަޖިލިހުގެ މިއަދުގެ ޖަލްސާގައި ޖާބިރު ވާހަކަ ދައްކަވަނީ. --- ފޮޓޯ: މަޖިލިސް\nފުލުހުން ސްޓިކާ ޖަހާ ކަމަށް އައިޝާ ވިދާޅުވި ސަރަހައްދުތައް:\n- މިސްކިތްތަކަށް ވަދެ ނުކުތުމަށް ދަތިވާ ގޮތަށް ޕާކް ކުރާ ވެހިކަލް.\n- ކަފިހި ހުރަސް ނުވަަ ދުވާރު މަތީގައި ބަހައްޓާ ވެހިކަލް.\n- މަގު ނުވަތަ ގޯޅި ކަންމަތީގައި ބަހައްޓާ ވެހިކަލް.\n- ސްކޫލަށް ދާ ދަރިވަރުންނާއި ބެލެނިވެރިން ދަތިވާ ގޮތަށް ބަހައްޓާ ވެހިކަލް.\n- ހޮސްޕިޓަލްތަކަށް ވަދެ ނުކުތުމަށް ދަތިވާ ގޮތަށް ބަހައްޓާ ވެހިކަލް.\n- ބޭންކްތަކަށް ވަދެ ނުކުތުމަށް ދަތިވާ ގޮތަށް ބަހައްޓާ ވެހިކަލް.\n- ބޮޑުތަކުރުފާނު މަގުގައި ތާރު އެޅި ސަރަހައްދުގައި ބަހައްޓާ ވެހިކަލް.\n- ފުލުހުން ކޯން ނުވަތަ ބެރިކޭޑް ހުންނަ ސަރަހައްދުގައި ބަހައްޓާ ވެހިކަލް.\n- ޑަބަލް ލައިންގައި ބަހައްޓާފައި ހުންނަ ވެހިކަލް\nޕާކިން މައްސަލަ އަށް ހައްލެއް ހޯދަން ދިރާސާތަކެއް ކުރަމުން އަންނަ ކަމަށް މިނިސްޓަރު ވިދާޅުވި އެވެ. އައިޝާ ވިދާޅުވި ގޮތުގައި މާލޭގެ މަގުތައް ހަދާފައި ހުރީ ޕާކް ކުރުމަށް ފުރުސަތު ނުދީ އެވެ. އެކަމަކު، މި ސަރުކާރުގެ ބޭނުމަކީ ރައްޔިތުންނަށް ލުއިފަސޭހަ ގޮތްތަކެއް ހޯދައިދިނުން ކަމަށް އޭނާ ވިދާޅުވި އެވެ.\nތޮއްޖެހިފައިވާ މާލެ އަށް ބަދަލުތަކެއް ގެނައުމަށް ސަރުކާރުން އިސްކަން ދެމުން އަންނަ ކަމަށާއި އެއްގަމު އުޅަނދު ޕާކް ކުރުމުގެ މައްސަލައަށް ހައްލު ހޯދަން އެކި ސަރަހައްދުތަކުގައި ޕާކް ކުރާނެ ތަންތަން ހަދާފައި ހުރި އިރު، އިތުރު ތަންތަން ހެދުމުގެ މަސައްކަތް ކުރާ ކަމަށް އޭނާ ވިދާޅުވި އެވެ.\nމިިދިޔަ އަހަރުގެ ސެޕްޓެމްބަރު 23 ވަނަ ދުވަހު ބޭއްވި ރިޔާސީ އިންތިޚާބުގެ ކެމްޕެއިންގައި، ރައީސް އިބްރާހިމް މުހައްމަދު ސޯލިހު ވަނީ ޕާކިން މައްސަލަ އަށް ހައްލު ނުހޯދައި ސްޓިކާ ނުޖަހާނެ ކަމަށް ވިދާޅުވެފަ އެވެ. އަދި ގަވާއިދާ ހިލާފަށް ޕާކުކުރާ އުޅަނދުތަކުގައި ސްޓިކާ ޖެހުން މި އަހަރުގެ ޖެނުއަރީ މަހު ވަނީ ވަގުތީ ގޮތުން ހުއްޓާލައިފަ އެވެ.\nއެކަމަކު، ހަމައެއް ލަމައެއް ނެތި، ގަވައިދާ ހިލާފަށް ޕާކްކުރުން އާންމުވުމާ ގުޅިގެން ފުލުހުން އަލުން ޕާކިން ސްޓިކާ ޖަހަން ފެށީ މިދިޔަ ފެބްރުއަރީ މަހުގެ ތެރޭގަ އެވެ. ސްޓިކާ ޖެހުމުގެ ބަދަލުގައި މި ސަރުކާރުން ފެށި ކަމަކީ، މީހުންނަށް ދަތިވާ ގޮތަށް ޕާކްކޮށްފައި ހުންނަ ވެހިކަލްތައް ޓޯ ކުރުމެވެ. އެކަމަކު، އެކަމުން މާ ބޮޑު ހައްލެއް އައި ތަނެއް ނުފެނުނެވެ.\nއިތުރު ލިޔުންތައް ފުލުހުން ރައްޔިތުންގެ މަޖިލިސް މަޖިލީހުގެ މެމްބަރުން މެމްބަރު އަބްދުﷲ ޖާބިރު (ކާށިދޫ) ޕާކިން ޒޯން ވެހިކަލްތަކުގައި ސްޓިކާ ޖެހުން ޕާކިން އާއިޝަތު ނަހުލާ (އާއިޝާ)، ޓްރާންސްޕޯޓް މިނިސްޓަރު


Nanbaruthah thiriviyas farudhee zimmaathakah samaaluvey! - vNews.mv\nކޮވިޑް-19 އަށް ރާއްޖެއިން ޕޮޒިޓިވްވި މީހުންގެ އަދަދު ގިނަވުމާއި ގުޅިގެން ކުރިއަށް ވުރެ ގިނަ ބަޔަކު ބައްޔަށް ރައްކާތެރިވުމުގެ ގޮތުން މާސްކު އަޅުން:- ފޮޓޯ- އަހުމަދު ޝުރާއު / ވީނިއުސް\nނަންބަރުތައް ތިރިވިޔަސް ފަރުދީ ޒިންމާތަކަށް ސަމާލުވޭ!\nޒަމްޢަތު އަޙްމަދު ވަޙީދު Male' | 13 October 2020, 14:40\nރާއްޖެއިން ކޮވިޑް 19 ފެނުނުފަހުން ބަލި ފެތުރިގެން ދިޔަ މިންވަރު މިއަދާހަމައަށް މިވަނީ ވަރަށް ބޮޑުތަން ކޮންޓްރޯލް ކުރެވިފައެވެ. ކުރިން އަޅާފައިވާ ގިނަ ފިޔަވަޅުތަކެއް ނެގުމަށްފަހު، ބައެއް ފިޔަވަޅުތަކާއެކު އައު އާންމު ހާލަތަކާ ދިމާލަށް މިސްރާބު ޖަހާފައިވާއިރު ކޮވިޑް-19 ކޮންޓްރޯލް ކުރުމުގެ ފިޔަވަޅުތައް އެޅުމުގައި އެޗްޕީއޭއިން މިންގަނޑެއްގެ ގޮތުގައި ބަލަން ކަނޑައަޅާފައިވާ "ޕްރިއޮރިޓީ އީޒް ޕްލޭން އިންޑިކޭޓާ ސްކޯ" ހަތަރަކަށް ވަނީ ދަށްވެފައެވެ. މި ސްކޯއަކީ ކޮވިޑް ކޮންޓްރޯލް ކުރުމުގައި އަޅާފައިވާ ފިޔަވަޅުތަކަށް ލުއި ދިނުމާ ގުޅޭގޮތުން އެޗްޕީއޭއިން ކަނޑައަޅާފައިވާ ޕްލޭނާ އެއްގޮތަށް ކުރިއަށް ދެވިދާނެކަން އަންގައިދޭ މިންވަރެވެ.\nމިދިޔަ އޮގަސްޓް މަހުގެ 12 އިން 18 އާ ދެމެދު މި ސްކޯ9އަކަށް އެރިއެވެ. އެ އަށްވުރެ އެންމެ ނަންބަރެއް މައްޗަށް ޖެހުނަސް، އެއީ ބަލި ކޮންޓްރޯލް ކުރުމުގެ އެންމެ ހަރުކަށި ފިޔަވަޅުތައް އަޅަންޖެހޭ ހިސާބުކަމަށް އެޗްޕީއޭ އިން އޮންނަނީ ކަނޑައަޅާފައެވެ.\nގިނަ ބައެއްގެ ބުރަ މަސައްކަތުން މިކަން މިހިސާބަށް އައިއިރު، މިއީ އަދަދަށް ބަލައިގެން ފަރުވާ ކުޑަކުރަންވީ ވަގުތެއް ނޫނެވެ. މިއީ އަދަދާއިއެކު އެންމެންވެސް އިތުރު ހިތްވަރަކާއިއެކު އިތުރު ބާރެއް ލައިގެން، އެޗްޕީއޭގެ ގައިޑްލައިންތަކަށް ބޯލަނބާ، މި ބައްޔާއިމެދު އެންމެ ސަމާލުކަން ދޭންވީ ވަގުތެވެ.\nޑރ. ނަޒްލާ ރަފީގު ވަނީ އާންމުންގެ ފަރާތުން މިހާރުވެސް ލިބެމުންދާ އެއްބާރުލުން ކުރިއަށް އޮތްތާނގައިވެސް ދެއްވުމަށް އެދިވަޑައިގެންފައެވެ. ކޮވިޑް ކޭސްތައް މަދުވުމަކީ ނުވަތަ ދަށަށް ދިޔުމަކީ މާލެއިން ކޮވިޑް ނެތިގެން ދިޔުން ނޫންކަމަށާއި ދުވާލެއްގެ މައްޗަށް ފެންނަ ކޭސްތަކުގެ އަދަދު މަދުވަމުން ދިޔުމަކީ ރަގަޅުކަމެއްކަން ޑރ ނަޒްލާ ފާހަގަކުރެއްވިއެވެ. މިއީ ސިއްހީ ފަރާތްތަކުން ކުރައްވަމުންދާ ބުރަ މަސައްކަތްތަކާއި، އެ ފަރާތްތަކުގެ ވާހަކަތައް އާންމުން އަޑު އެހުމުގެ ނަތީޖާއެވެ. އެހެންކަމުން އެކަމަށް އެންމެންވެސް އުފާކުރަންޖެހެއެވެ. އެހެންނަމަވެސް ވިސްނަންޖެހެނީ ކޮވިޑް ކޭސްތައް މަދުވި ނަމަވެސް އަދިވެސް ބަލި އެއްކޮށް ފިލައިގެން ނުދާކަމެވެ. މުޅި ދުނިޔެއަށްވެސް އަދި މިކަމަށް ޚާއްސަ ވެކްސިނެއް ހޯދިފައި ނެތްކަމެވެ. އެހެންކަމުން މި ރާއްޖޭގައިވެސް އަދިވެސް ބައެއް ފިޔަވަޅުތައް އެގޮތުގައި ބަހައްޓަން ޖެހެއެވެ. އެގޮތަށް އާންމުންވެސް އަމަލުކުރަންޖެހެއެވެ.\nގްރޫޕު ހަދާފައި ބޭރުތެރޭގައި ނޫޅުމާއި،5މީހުންނަށްވުރެ ގިނަ މީހުން އެކީގައި ބޭރުގައި ނޫޅުމާއި ކުޅިވަރު ކުޅޭއިރުވެސް ގިނަ މީހުން އެއްވެ ކުޅޭ ކުޅިވަރުތައް މި ދުވަސްވަރު ނުކުޅުމާއި، ކަސްރަތަށް ނުކުންނަ އިރުވެސް މިކަމަށް ސަމާލުކަންދީ ޚާއްސަކޮށް މާސްކް ނާޅާ އުޅެންޖެހޭ ހާލަތްތަކުގައި ގިނަ މީހުން އެއްވެ ނޫޅުން މިއީ ވިސްނަންޖެހޭ ކަންތައްތަކެވެ. އަދި ހަމަ އެހެންމެ ގައިދުރުކޮށް އުޅުމާއި، ޕާޓީތައް ނުބޭއްވުމާއި މަސް ދަތުރުތައް ނުބޭއްވުމާއި ޕިކްނިކްތައް ބޭއްވުންފަދަ ކަންކަން ނުކުރުން މިއީ ކުރަންޖެހޭކަންތަކެެވެ. ޖުމްލަކޮށް ދަންނަވަނީނަމަ ކޮންމެހެން ނުކުންނަން ޖެހިގެން ނޫނީ ގެއިން ބޭރަށް ނުނިކުތުމަކީ މިކަމަށް އޮތް ހައްލެވެ.\nމި ބައްޔަށް ވެކްސިނެއް ލިބިގެން އަޅުގަނޑުމެންނާއި ހަމައަށް އައިސް އާބާދީގެ ބޮޑުބަޔަކަށް ވެކްސިން ޖެހި، އޭގެ ސަބަބުން ރައްކާތެރިކަން ލިބެންދެން އަޅުގަނޑުމެން އެބަ ޖެހޭ ކޮވިޑާއިއެއްކޮށް އުޅެން ދަސްކުރަން. ކޮވިޑް އައުމުގެ ކުރިން އުޅުނު ދިރިއުޅުމަށް އަނބުރާ ކޭސް މަދުވުމަކުން ދެވޭކަށްނެތް. މިހާރު މި އެޅިފަ ހުރި ފިޔަވަޅުތަކާއި އެއްކޮށް އުޅެންޖެހޭނީ. ކުރިންވެސް ފިޔަވަޅުތަކަށް ލުއި ދިނުމުން ކުއްލިއަކަށް ޕީކެއް އައީ. އެެހެންވީމަ މިފަހަރުވެސް އެ ފުރުސަތު އަނެއްކާވެސް އޮންނާނެ އަޅުގަނޑުމެން އަތްދޮވުމާއި، މާސްކްއެޅުމާއި ގައިދުރުކަން ބެހެއްޓުމާއި މިކަންކަމަށް ސަމާލުކަން ނުދެވޭކަމަށްވާނަމަ.\nކޭސްތައް މިހާރު މަދުވެފައިވަނީ ފަރުދީ ޒިންމާ އަދާކުރެވެމުންކަމަށްވާތީ އެފަދައިން އަދިވެސް މަސައްކަތް ކުރުމަށް ޑރ ނަޒްލާ ވަނީ އެދިވަޑައިގެންފައެވެ.\nމިހާރު ދީފައިވާ ލުއިތަކާއިއެކު އަޅުގަނޑުމެންގެ އަމަލުތައް ގައިޑްލައިންތަކާއި ޚިލާފަށް ހުންނަނަމަ ކޮވިޑްގެ ތިންވަނަ ރާޅެއް ބިންދާލުން ވަރަށް ގާތެވެ. އެކަމުގެ ސަބަބުން އަނެއްކާވެސް ކުރި މަސައްކަތް ބޭކާރުވެ، އިތުރު ވެއްޓުމަކަށް ދިޔުމަކީ އެކަށީގެންވާކަމެވެ.\nކޮވިޑް-19 ޑރ. ނަޒްލާ ރަފީގު ރާއްޖެ ރިޕޯޓް


4 aharu therey 20,000 aailaa ah gedhoru alhaidhenee\nމީގެކުރިން ފްލެޓް ފޯމް ހޯދަން ބަޔަކު ކިޔު ހަދާފަ: 20،000 ހައުސިން ޔުނިޓް އަޅަން ވަނީ ނިންމާފަ - މުހައްމަދު އަފްރާހް | އަވަސް\nކުރިއަށް އޮތް ފަސް އަހަރުގެ ތެރޭގައި 20،000 އާއިލާއަށް ހައުސިން ޔުނިޓް ހޯދައިދިނުމަށް ސަރުކާރުގެ އެކްޝަން ޕްލޭންގައި ހިމަނައިފި އެވެ.\nރައީސް އިބްރާހިމް މުހައްމަދު ސޯލިހުގެ ފަސް އަހަރުގެ ދައުރުގައި ރިޔާސީ ވައުދުތައް ފުއްދަވާނެ ގޮތުގެ ތަފްސީލުތައް ހިމަނައި މިރޭ ވަނީ ޕްލޭނެއް ލޯންޗުކޮށްފަ އެވެ. އެ ޕްލޭން ރައީސް އޮފީހުގެ ވެބްސައިޓްގައި ވަނީ އާންމުކޮށްފަ އެވެ.\nޕްލޭންގައިވާ ގޮތުގައި ރައީސް ސޯލިހުގެ މި ދައުރުގެ އެންމެ ފަހު އަހަރު ކަމަށްވާ 2023 ނިޔަލަށް 20،000 އާއިލާއަށް އާ ހައުސިން ޔުނިޓްތަކެއް ހޯދައިދީ، އެ ޔުނިޓްތައް ބޭނުން ކުރަން ފެށޭނެ އެވެ.\nޕްލޭންގައިވާ ބުނެފައިވާ ގޮތުގައި އަތް ފޯރާފަށުގައި ބޯހިޔާވަހިކަން ފޯރުވައި ދިނުމަކީ ސަރުކާރުގެ މުހިންމު ވައުދެކެވެ. ބޯހިޔާވަހިކަމުގެ ދަތިކަމުގެ ސަބަބުން އިޖުތިމާއީ ގިނަ މައްސަލަތަކެއް އިތުރުވަމުންދާއިރު މިއީ މިހާރުން މިހާރަށް ހައްލު ކުރަން ޖެހޭ ކަމެއްކަން ފާހަގަކޮށްފައިވެ އެވެ.\nގިނަ އަދަދެއްގެ މީހުންނަށް ބޯހިޔާވަހިކަން ހޯދައިދޭން ޖެހިފައިވުމާއި މާލޭގެ ތޮއްޖެހުމާއި ގެދޮރު އެޅުމުގެ ހަރަދު ބޮޑުވުމާއި އިމާރަތް ކުރުމަށް ބޭނުންވާ ފައިސާ ހޯދޭނެ ގޮތްތައް މަދުވުމާއި ބޯހިޔާވަހިކަން ފޯރުކޮށްދިނުމުގައި އަމަލުކުރާނެ ގާނޫނީ އޮނިގަނޑެއް ނެތުމަކީ ދާއިރާގައި ހުރި ކަންބޮޑުވުންތައް ކަމަށް ޕްލޭނުގައި ފާހަގަކޮށްފައިވެ އެވެ.\nއެހެންކަމުން ގެދޮރު އިމާރާތްކުރުން އިތުރުކޮށްގެން ގެދޮރު ހޯދުމުގެ މަގުފަހި ކޮށްދި ނުމާއި، ގާނޫނީ އިސްލާހުތަކާއި މި ކަމުގައި ހަރަކާތްތެރިވާ އިދާރާތަކަށް ގެނެވޭ އިސްލާހުތަކުގެ ތެރެއިން ސޯޝަލް ހައުސިންގެ ހިދުމަތް ފޯރުކޮށްދޭން ނިންމާފައިވާކަން ޕްލޭނުގައި ހާމަކޮށްފައިވެ އެވެ. އޭގެއިތުރުން ގެދޮރާއި މާރާތްކުރުމަށް ބޭނުންވާ ފައިސާ ކުޑަ ރޭޓެއްގައި ލިބޭނެ ގޮތްތަކާއި ފަހަށް ރައްކާކުރުމުގެ އުސޫލެއްގެ ތެރެއިން ހޯދެން ހުރި ހައްލުތަކުންނާއި ލާމަރުކަޒީ ނިޒާމުގެ ތެރެއިން ގެދޮރުގެ ދަތިތަކަށް ހައްލު ގެންނާނެ ކަމަށް ޕްލޭނުގައިވެ އެވެ.\nފަސް އަހަރުގެ ޕްލޭންގައި ނޭޝަނަލް އެފޯޑަބަލް ހައުސިން ލޯނު ސްކީމްގެ ދަށުން 2023 ވަނަ އަހަރުގެ ނިޔަލަށް މަދުވެގެން އެއް ބިލިއަން ރުފިޔާގެ ލޯނު ދޫކުރަން ވަނީ ނިންމާފަ އެވެ.\nމީގެއިތުރުން 2021 ވަނަ އަހަރުގެ ނިޔަލަށް ސަރުކާރުން އެހެން ރަށްރަށަށް ބަދަލުކޮށްފައިވާ ރަށްރަށުގެ އާއިލާތަކަށް ބޯހިޔާވަހިކަން ފޯރުކޮށްދީ ނިންމަން ވަނީ އަމާޒު ހިފާފަ އެވެ. ނޮޅިވަރަމްފަރުގައި އަދިވެސް ދާއިމީ ގެދޮރު ނުލިބޭ އެހެން ރަށްރަށުގެ ރައްޔިތުން އެބަ އުޅެ އެވެ. ސުނާމީގައި ހާލުގައި ޖެހި ގެދޮރު ގެއްލި އަދިވެސް ދާއިމީ ގެދޮރެއް ނުލިބޭ ރައްޔިތުންނަށް އަންނަ އަހަރުގެ ނިޔަލަށް ގެދޮރު ޔަގީންކޮށްދޭން ވެސް ޕްލޭނުގައި ހިމަނާފައިވެ އެވެ.\nރައީސް ސޯލިހު މީގެކުރިން ވަނީ ހުޅުމާލޭގައި 4200 ފްލެޓު އަޅަން ނިންމާފައިވާކަން ހާމަ ކުރައްވާފަ އެވެ. އެ މަޝްރޫއު އަންނަ ނޮވެމްބަރު މަހުގެ ތެރޭގައި ފަށާނެކަން ވެސް ރައީސް ހާމަ ކުރައްވާފައިވެ އެވެ. އެ ފްލެޓްތަކުގެ ކުއްޔަކީ 6،000 ރުފިޔާ ކަމަށް ވެސް ރައީސް ވިދާޅުވެފައިވެ އެވެ.\nއޭގެ އިތުރުން އަތޮޅުތަކު ތެރޭގައި 5000 ހައުސިން ޔުނިޓު އެޅުމަށް ނިންމަވާ، އެކަން ފެށުމުގެ މަސައްކަތް ކުރިޔަށް ދާ ކަމަށް ވެސް ރައީސް ސޯލިހު ވިދާޅުވެފައިވެ އެވެ. އަދި އަމަލީ މަސައްކަތް ނުފެށުނު ކަމުގައިވީ ނަމަވެސް ވަރަށް އަވަހަށް އެކަން ފެއްޓެނެ ކަމަށް އެމަނިކުފާނު ވިދާޅުވެފައިވެ އެވެ. ރައީސް އިތުރަށް ވިދާޅުވެފައިވާ ގޮތުގައި ރިޔާސީ ކެމްޕެއިންގައި އެމަނިކުފާނު ވައުދުވެވަޑައިގަތް ގޮތަށް ފްލެޓަށް ފަައިސާ ނުދެއްކޭ ފަރާތްތައް ބެލުމަށް ފަހު ސަބްސިޑީ ވެސް ސަަރުކާރުން ދޭ ގޮތަށް ހަމަޖައްސަވާނެ އެވެ.\nއެމްޑީޕީ ރައީސް އިބްރާހިމް މުހައްމަދު ސޯލިހު ރައީސް އޮފީސް + ބޯހިޔާވަހިކަން ހައުސިން ޔުނިޓް އެސްއޭޕީ\n"މާލެ ސަރަހައްދަށް 15،000 ފްލެޓް"


ހުތުރުކަން ބޮޑު ފާފައިގެ އަމަލު ފެތުރިގެން ދިއުމަށް ލޯބިކުރާ މީހުންނަށް ވޭންދެނިވި އަޒާބު ހުއްޓެވެ! – Haftha\nހުތުރުކަން ބޮޑު ފާފައިގެ އަމަލު ފެތުރިގެން ދިއުމަށް ލޯބިކުރާ މީހުންނަށް ވޭންދެނިވި އަޒާބު ހުއްޓެވެ!\nޖެނުއަރީ 7, 2022\nމާތް اللهގެ އަޅުތަކުން ފަލީހަތްނުކޮށް, އެމީހުންގެ ނުބައި އަމަލުތައް ވަންހަނާކޮށްދޭ މީހަކީ الله ދެކެ ބިރުގަންނަ, އާހިރަތް ދުވަހުގެ ރައްކާތެރިކަމަށް އެދޭ މީހެއް ކަމަށް މިއަދުގެ ހުކުރު ހުތުބާގައި ބުނެފި އެވެ.\n“ތިމާގެ އަހާ ފަޟީހަތް ކުރުމުން ދުހެލިވުން” މި މައުޞޫއަށް މިއަދު ދިން ހުކުރު ހުތުބާގައި ބުނީ, ރިވެތި ސިފަތަކާއި މާތް އަހުލާގުގެ ތެރޭގައި އެހެން މީހުންގެ އައިބުތަކާއި އުނި ސިފަތައް ފޮރުވައި ވަންހަނާކުރުންވާ ކަމަށާއި الله އަކީ އެކަލާނގެ އަޅުތަކުންނަށް ކުރެވޭ ނުބައި އަމަލުތައް ވަންހަނާކޮށްދެއްވާ ރަސްކަލާނގެ ކަމަށެވެ. އެހެންވެ, އިސްލާމް ދީން, މުސްލިމުންނަށް އެމީހުންގެ އައުރަ ނިވާކުރުމަށާއި އެހެން މީހުންގެ ސިއްރުތައް ރައްކާތެރިކޮށް ސިއްރުކޮށްދިނުމަށް ގޮވާލާ ކަމަށް ބުންޏެވެ.\nހުތުބާގައި ބުނީ, އަޅުގަނޑުމެންނަށް އޮޅުމަކުން ކުރެވޭ ހަޑި ހުތުރު އަމަލުތައްވެސް ވަންހަނާ ކުރުމަށް ކީރިތި ރަސޫލާ މުސްލިމުންނަށް އަމުރު ކުރައްވާފައިވާ ކަމަށެވެ. އަދި ތިމާ އެފަދަ ކަންކަން އާމުކޮށް ފާޅު ނުކުރާހައި ހިނދަކު, މާތް الله އިންސާނާގެ އެފަދަ އަމަލުތައް ބޭޒާރު ނުކުރައްވައި, ވަންހަނާކޮށް ދެއްވާނެ ކަމަށް ބުންޏެވެ.\nމުސްލިމުންގެ ސިއްރުތައް ކަޝްފުކޮށް ހާމަކުރަން މަސައްކަތް ކުރާ މީހުންނަށް އިންޒާރު ދެއްވަމުން ކީރިތި ރަސޫލާ ހަދީޡް ކުރައްވާފައިވާ ބަސްފުޅެއްގެ މާނައިގައިވެއެވެ.\n“ދުލުކުރިން އީމާންވެ, އެ އީމާންކަން ހިތުގެ ތެރެއަށް އަދި ނުވަންނަ މީހުންނޭވެ! ތިޔަބައިމީހުން މުސްލިމުންގެ އީބަ ނުބުނާށެވެ! އަދި ތިޔަބައިމީހުން އެބައިމީހުންގެ އުނި ސިފަތަކާއި ސިއްރުތައް ހާމަނުކުރާށެވެ! ފަހެ ހަމަކަށަވަރުން އެމީހުންގެ ސިއްރުތަކާއި އުނި ސިފަތައް ހާމަކޮށްފި މީހާ, އޭނާގެ ގޭތެރޭގައި ފިލައި އޮތަސް މާތް الله, އޭނާ ފަލީހަތް ކުރައްވާނެތެވެ!”\nހުތުބާގައި ބުނީ, الله ގެ އަޅުތަކުން ފަޟީހަތްނުކޮށް, އެމީހުންގެ ނުބައި އަމަލުތައް ވަންހަނާކޮށްދޭ މީހަކީ الله ދެކެ ބިރުގަންނަ, އާހިރަތް ދުވަހުގެ ރައްކާތެރިކަމަށް އެދޭ މީހެއް ކަމަށެވެ. އަދި ސޯޝަލް މީޑިއާގެ ވަސީލަތްތައް ބޭނުންކޮށްގެން ހަބަރާއި ފޮޓޯތަކާއި ވީޑިއޯތައް ފަތުރަން ފަސޭހަ މިފަދަ ޒަމާނެއްގައި މުސްލިމުން އެކަމަށް ވަރަށް ބޮޑަށް ސަމާލުކަން ދޭންޖެހޭނެ ކަމަށް ބުންޏެވެ.\nމާތް الله ވަހީކުރައްވާފައިވާ ބަސްފުޅެއްގެ މާނައިގައިވެއެވެ.\n“ހަމަކަށަވަރުން, އީމާންވި މީހުންގެ ތެރޭގައި ހުތުރުކަންބޮޑު ފާފައިގެ ވާހަކައާއި އަމަލު ފެތުރިގެންދިއުމަށް ލޯބިކުރާ މީހުންވެ އެވެ. އެމީހުންނަށް ދުނިޔެއާއި އާހިރަތުގައި ވޭންދެނިވި އަޒާބު ހުށްޓެވެ. الله ދެނެވޮޑިގެންވެތެވެ. އަދި ތިޔަބައިމީހުންނަށް ނޭނގެތެވެ,”


BREAKING: Baarashuga Kuda Kujjaku Dhanjehifa Huttaa Fenijje - Vaguthu\nހއ. ބާރަށުގައި ކުޑަ ކުއްޖަކު ދަން ޖެހިފައި ހުއްޓައި ފެނިއްޖެއެވެ.\nބާރަށު ކައުންސިލްގެ ނައިބު ރައީސް އަލީ ޝަމީމް "ވަގުތަށް" މިއަދު ވިދާޅުވީ ކުޑަ ކުއްޖާ ދަން ޖެހިފައި ވަނީ ރޭ ފަތިހުގެ ވަގުތެއްގައި ކަމަށެވެ. އެ ކުއްޖާގެ އުމުރުން 18 އަހަރު ވާނެ ކަމަކަށް ނުބެލެވޭ ކަމަށް ވެސް އަލީ ޝަމީމް ވިދާޅުވިއެވެ.\nއޭނާ ވިދާޅުވި ގޮތުގައި މި މައްސަލައިގެ ތަހުގީގު މިހާރު ފުލުހުން ކުރިއަށް އެބަގެންދެއެވެ. އެހެންވެ، އިތުރު ތަފްސީލެއް އޭނާ ނުދެއްވައެވެ.\nއެނގިފައިވާ ގޮތުގައި އެ ފިރިހެން ކުއްޖާ މަރުވެފައި ވަނީ އެ ކުއްޖާ ދިރިއުޅޭ ގޭގެ ކުރިމަތީގައި ހުންނަ ފަޅު ގެއެއްގައެވެ. ކުއްޖާ ދަންޖެހިފައި ހުއްޓާ ފެނިފައި ވަނީ އަތިރިއަށް ކުނި އުކާލަން ދިޔަ އަންހެނަކަށެވެ.\nއޭގެ ކުރިން، އެ ކުއްޖާ ދަންވަރު ގަޑީގައި ބޭރުގައި އުޅެނިކޮށް ބަޔަކަށް ފެނުނު ކަމަށްވެއެވެ.\nޝިރުމީނާ ރަހީނުކުރި މައްސަލައިގައި ކުޑަކުއްޖަކު ހައްޔަރުކޮށްފި\nއޮކްޓޯބަރ 24, 2020 11:10\nވަރަށް ދެރަކަމެއް ތީ. ދަންޖެހެން ދިމާވި ސަބަބު ހޯދާ ކުއްވެރިވާ މީހުންނަށް އަދަބު ދިނުމަށް ގޮވާލަން. އަދި ތިފަދަ ކަންތައްތަކަކީ މާތް ﷲ ނުރުއްސަވާ ކަންތައްތައްކަން ދަރިވަރުން ހޭލުންތެރިކުރުމަށްޓަކައި ދީނީ ޕްރޮގްރާމާއި ނޫސް ރިޕޯޓްތައް ތައްޔާރުކުރުމަކީ ވަރަށް މުހިންމުކަމެއް. ތިޔަފަދަ ކަންތައްތައް ހިނގަން މެދުވެރިވަނީ ދީނުގެ މަޢުލޫމާތު ސްކޫލުތަކުގައިވެސް ދަރިވަރުންނަށް ދޭލެއް މަދުވުމުން. ބެލެވެރިންގެ ޒިންމާ ވަރަށް ބޮޑު. އާޚިރަތް ދުވަހުން އެމައިންބަފައިންނާ ސުވާލުކުރެވޭނެކަމީ އެއްވެސް ޝައްކެއް އޮތް ކަމެއް ނޫން. މާތް ރަސްކަލާނކޯ! އަޅަމެންނަށް ސީދާވެގެންވާ ތެދުމަގަށް މަގު ދައްކަވާންދޭވެ. އާމީން.\nއޮކްޓޯބަރ 24, 2020 11:33\n18 ނުފުރޭ ކުޑަކުއްޖަކު އެހާ ފަތިހު ބޭރައް ނުކުންނައިރު އާއިލާޔާ އެކުއްޖާގެ ބަލަދުވެރިން ކޮބާ އެކުއްޖާގެ އެކުވެންނަކީ ކޮބާ އެކުއްޖާޔާމެދު އާއިލާޔާ އެއުމުރުފުރާއިގެ އެހެން ކުދިން މުއާމަލާތް ކުރަމުން ގެންގޮސްފައިވަނީ ކިހިނެއް މީގެ ކުރިން އެއްވެސްވާހަކަޔެއް އެކުއްޖާ އެއްވެސްމީހަކާހިއްސާކުރިތަ ގެއްލިދިޔައި މައުސޫމް ފުރާނަޔެއް ސަބަބުތަކެއް އޮންނާނެ ތިމާގެ އަމިއްލަ ނަފްސައް އެދޭ ހެޔޮގޮތް އަނެކާޔަށްވެސް އެދިބަލަ ކޮންމެއިހުމާލަކީވެސް ފުރާނަ ގެއްލިގެންދާފަދަ އަނިޔާއެއް ހޭވެރިވޭ\nއޮކްޓޯބަރ 24, 2020 11:58\nވަރަށް ދެރަކަމެއް. ދީނުގެ ޢިލްމު ކުދިންގެ ނެތުމުން ދިމާވާނެ މިފަދަ މައްސަލަތައް. ބެލެނިވެރިންގެ ޒިންމާ ވަރަށް ބޮޑު. އާާޚިރަތް ދުވަހުން އެމައިންބަފައިންނާ ސުވާލުކުރެވޭނެކަމީ އެއްވެސް ޝައްކެއް އޮތްކަމެއް ނޫން.\nއޮކްޓޯބަރ 24, 2020 12:29\nމި ސަރުކާރު ވެރިކަމަށް އައިފަހުން ތަފާތު އެކި މަރު މަރުތައް ގިނަވާން ފަށައިފި\nއޮކްޓޯބަރ 24, 2020 12:50\nއައިޑީކާޑު ބަލައިލިނަމަ އުމުރު އެނގޭނެ.ކައުންސިލްގެރައީސް ހާދަ ފަހަތުގައޭދޯ.\nއޮކްޓޯބަރ 24, 2020 13:13\nމިގައުމުގު ދިރިއުޅެވެން އޮތީ ސިޔާސީ ފަރާތްތަކާއި ސަރުކާރު މުވައްޒަފުންނާއި ވިޔާފާރިވެރި މުއްސަދީންނައް. އާދާއިގެ ނިކަމެތި އާއިލާތަކައް ކޮވިޑް މިހާލަތުގައި އޮތީ ދިރިއުޅުމުގެ އުންމީދު ކެނޑޭފަދަ ތަޑުމަޑުކަން. އާންމުކޮއް ކެއުމައް ބޭނުން ކުރާ ފަރުމަސް ފަދަތަކެތިވެސް ހިފައިގެން ކެޔުން މިވަނީ މަނާކުރެވިފަ. ނަފުސާނީގޮތުން ބަލިކަށިވެ އާއިލާތައް ރޫޅި ދިރިއުޅުން ބަރުބާދުވާ ފަދަ ހާލަތެއްގަ. ހިތާމަހުރި މިފަދަކަންތައް އިތުރުވަމުން ދާތީވެ.\nއޮކްޓޯބަރ 24, 2020 13:59\nޙަބަރު ތަކުގަ ދަންޖެހޭ މީހުން ޕުރަމޯޓު ކުރާ ހަބަރު ތައް ގިނަ ކަމަށް ފާހަގަ ކުރެވޭ. ޭ ފެ ސަނަކަށް މިހާރު މިކަންތަށް ވެފަ އޮންނަނީ.\nދީނީ ކަންކަން ދަރިންނަށް އޮޅުން ފިލުވައި ނުދޭތީ ވާ ގޮތް. ދަރިން އިސްލާމީ ތަރުބިއްޔަތު ދީގެން ބޮޑު ކުރީމަ ކުފުރުގެ އަމަލުތައް ކުރަން ބިރުގަންނާނެ. އަހަރެންގެ ފަސް އަހަރުގެ ދަރިފުޅު ކައިރީގައިވެސް އަމިއްލަ އަށް މަރުވީމަ ވާނެގޮތް ސުވާލު\nކުރީމަ ކިޔައިދޭން އިގޭ. ކުޑައިރުން ފެށިގެން ދަރިން ތަރުބިއްޔަތު ކުރަންވީ ތައުހީދު ކިޔަވައިދީގެން. މައިންބަފައިން ކުރަންޖެހޭ ކަމެއް އެއީ. ސްކޫލު ތަކުންނެއް ތައުހީދު ކިޔަވައިއެއް ނުދޭނެ\nއޮކްޓޯބަރ 24, 2020 17:17\nކޮންމެ ކަމެއްވިޔަސް މަދަރުސާއަށް ތި ބްލޭމް ކުރަނީ. ތިބޭފުޅުންނަށް އެނގުނު ފަދައިން އެކުއްޖާއަށްވެސް އެނގިފަ އޮންނާނީ އެ ކުރެވެނީ ބޮޑު ފާފައެއްކަން.\nއޮކްޓޯބަރ 24, 2020 14:42\nމަދަފުސާ ތަކުގަ ދީނީތައުލީމު ފަށަންވީ 14 އަހަރު ވުމުން ބާލިއުވީމަ ކައިވެނިކުރުން ރަނގަޅު ބިޓުގެ މައްސަލާގަ ދަންޖެހެނީ ކީއްކުރަން\nއޮކްޓޯބަރ 24, 2020 16:04\nކީކޭދެން ބުނާނީ.. ސައްތައިން ސައްތަ މުސްލިމް މުޖުތަމައެއްގައި... މުޅި ސޮސައިޓީ ފެއިލް.. ތިހާދިސާގެ ހަގީގަތް އިނގެން ބޭނުން.\nމާތް ކަލާއްކޯ ހުރި ހިތާމައެއްގެ ބޮޑުކަމާއެވެ. ފުރިހަމަ މުސްލިމަކަށްވެހުރެ އަމއްލަޔަށް މަރުވުމަކީ ކުފުރުމަރެއްކަމާއި އެއީ ކިހާވަރެއްގެ ކަންކަން ކަން ކުދިންނަށް މައިންބަފައިން ބުނެދޭންވީ މިފަދަ ސަބަބުތަކަށްޓަކާ!! ހުރިހާކަމެއް ސްކޫލުން ނުވަތަ ޓީޗަރުންގެ ކިބައިން ކުދިންނަށް ދަސްވާނެކަމަށް ބެލުމަކީ ވަރަށް ހިތާމަ ހުރިކަމެއް. މިނޫނަސް އަންހެންކުދިންނާއި ފިރިހެންކުދިންނަށް މައިންބަފައިން ރައްކާތެރިވެ އެކުދިންނަށް ހެވާނުބައި ބުނެދިނުމަކީ ވަރަށްމުހިންމުކަމެއް. މިފަދަ ކަންކަމުން އިބުރަތް ހޯދައިގަނޭ.....\nމުޖުތަމައުގެ ގުޅުން ކުޑަވުން\nއޮކްޓޯބަރ 24, 2020 17:44\nއަޑު އިވިފައިވަނީ އުމުރު 16އ ކަމަށް ، ކުޑަކުއްޖެއް މިފަދަ ކަމެއް ކުރުމުގައި ބައިވަރު ސަބަބުތައް ހުންނާނެކަމަށް ވިސްނަން ޖެހޭ، މިފަދަކަމެއްގެ ތެރެއަށް ކުއްޖާ ގޮސްދާނެ ހުރިހާ ދިމާލެއް ބަލައި ހޯދަން ޖެހޭ ، އާއިލާގެ އިހުމާލު ، މުޖުތަމައުގެ އިހުމާލު، މިފަދަ ކަމަކަށް ކުއްޖަކު ދިއުމަކީ އެކަށީގެން ވާކަމެއް ، އަދި އެކުވެރިންނާއި ދެކެފަރިތަ މީހުންގެ އަޅާލުން ކުޑަވުން ، މިކަންކަމަކީ މިފަދަ ކުއްޖަކު މިފަދަ ކަމަކަށް ހުށަހެޅުމުން ސަލާމަތް ކުރުމަށް އެންމެ ބޮޑަށް ހުރަސް އެޅޭ އެއް ސަބަބަކީ ، މިހަބަރަށް ބަލާއިރުވެސް އެކުއްޖާ ދަންވަރު އުޅެނިކޮށް ފެނިފައިވާކަމަށް އެބަބުނޭ ، އަދި މިފަދަ ރަށެއްގައި ކުޑަކުޑަ މުޖުތަމައެއްގައި އެކަކު އަނެކަކަށް ވަރަށް ބޮޑަށް އެނގޭނެ ، ދަންވަރު އުޅެނިކޮށް ފެނުނު ފަރާތުންވެސް ނޭނގެ އެއްވެސް ވަރަކަށް އަޅާލިކަމެއްވެސް ، ހަމަ އެހެންމެ ސަރުކާރު މުއައްސަސާއަކަށް އެނގުމަކީވެސް މިހާރު މީހުން ކުރާކަމެއްނޫން ، ވުމާއި އެކު މިފަދަ ކަންކަން ހުއްޓުވަން ނޫނީ މަދުކުރަން އުނދަގޫ ވާތަން އަންނާނެކަމަށް ދެކެން، އަދި ހަމަ ކުއްޖާ މަރުވުމުގެ އަސްލު ސަބަބު ނޭނނޭ އިރު މިކަމުގައި ފޮރުވިފައި ކޮންމެ ފަދަ ކަމެއްވެސް އޮވެދާނެ\nއޮކްޓޯބަރ 24, 2020 17:45\nމިކުއްޖާގެ ޕޯސްޓް މޯޓަމް ހަދަން ފެނޭ


MDN Report Kuhverikoh Bayaan Nerumah Edhi Addu City Mayor Ah Fonuvi Sitee "Gellijje" - Vaguthu\nއެމްޑީއެން ރިޕޯޓު ކުށްވެރިކުރަން އެދި އައްޑޫ ސިޓީ މޭޔަރަށް ފޮނުވި ސިޓީ ގެއްލިއްޖެ\nކައުންސިލް ޝަކުރީ (ކ ފަރާތުގައި) ޖެހިގެން މޭޔަރު ސޯބެ، ފޮޓޯ: ކައުންސިލް އިދާރާ\nމޯލްޑިވިއަން ޑިމޮކްރަސީ ނެޓްވޯކް (އެމްޑީއެން) އިން ނެރުނު އިސްލާމް ދީނާ ޚިލާފު ރިޕޯޓު ކުށްވެރިކޮށް ބަޔާނެއް ނެރުމަށް އެދި އައްޑޫ އަތޮޅު ހުޅުދޫ ރައްޔިތުންގެ ފަރާތުން އެ ދާއިރާގެ ކައުންސިލަރު އިބްރާހިމް ޝުކުރީ އައްޑޫ ސިޓީ ކައުންސިލްގެ މޭޔަރ އަބްދުﷲ ސޯދިގު (ސޯބެ)އަށް ފޮނުވި ސިޓީ "ގެއްލިއްޖެ"އެވެ.\nކައުންސިލަރ ޝުކުރީ ވިދާޅުވީ އެ ރިޕޯޓު ކުށްވެރި ކުރުމަށް ކައުންސިލުގެ ފަރާތުން ބަޔާނެއް ނެރުމަށް އެދި މޭޔަރަށް ފޮނުވި ސިޓީ ވީނުވީއެއް ނޭގި ގެއްލިފައިވާ ކަމަށް ކައުންސިލުން ޖަވާބު ދީފައިވާ ކަމަށެވެ. އަދި އެފަދަ ބޮޑު މައްސަލައެއްގައި އައްޑޫ ސިޓީ ކައުންސިލް ހިމޭނުން އޮންނަ އޮތުން ބަލައި ނުގަނެވޭ ކަމަށާއި ހުޅުދޫ ރައްޔިތުން ތިބީ އެ ރިޕޯޓާ ދެކޮޅަށް ކަމަށް ޝުކުރީ ވަނީ ވިދާޅުވެފައެވެ.\n"އެމްޑީއެންގެ މައްސަލާގައި އެންމެ ފުރަތަމަ ކައުންސިލަރުން ހިމެނޭ ވައިބާ ގްރޫޕެއްގައި ލިޔުނީ މި ރިޕޯޓު ބަލައި ނުގަނެވޭ ކަމަށާއި ރާއްޖޭގެ އެހެން ކައުންސިލްތަކުން ވެސް މި ރިޕޯޓު ކުށްވެރި ކުރަމުން އަންނަ ކަމަށް، އެކަމަކު އެވާހަކައަށް އެއްވެސް ބޭފުޅަކު އެއްޗެއް ވިދާޅެއް ނުވި، ދެން އަޅުގަނޑު ލިޔުނީ މޭޔަރ އަށް އެޑްރެސްކޮށް ކައުންސިލް ބައްދަލުވުމުގައި މިކަމަށް މަޝްވަރާކޮށް ނިންމުމަށް، އެކަމަކު އަންގާރަ ދުވަހުގެ ކައުންސިލް ބައްދަލުވުމަށް އެޖެންޑާ ނުކުރުމުން ބެލި އިރު ސިޓީ ގެއްލިއްޖެ،" އައްޑޫ ލައިވް އަށް މައުލޫމާތު ދެއްވަމުން ޝުކުރީ ވިދާޅުވެފައިވެއެވެ.\nޝުކުރީ ވިދާޅުވެފައިވަނީ ކައުންސިލްގެ އިދާރާއިން ސިޓީ ގެއްލުނު ނަމަވެސް އޭގެ ކޮޕީއެއް އޭނާގެ އަތުގައި އެބަ އޮތް ކަމަށާއި އެ ސިޓީ ގެއްލުމަކީ ވަރަށް "ހެއްވާ" ކަމެއް ކަމަށެވެ.\nމިހާތަނަށް ރާއްޖޭގެ 78 ކައުންސިލަކުން އެމްޑީއެންގެ ރިޕޯޓު ކުށްވެރިކޮށް ބަޔާން ނެރެފައިވާއިރު އައްޑޫ ސިޓީ ކައުންސިލުން އެ ރިޕޯޓާ ގުޅިގެން އަދި އެއްވެސް އެއްޗެއް ހާމަ ނުކުރެއެވެ. ނަމަވެސް މީގެ ކުރިން އެކި ކަންކަމުގައި އެންމެ އަވަހަށް ބަޔާން ނެރޭ ކައުންސިލްތަކުގެ ތެރޭގައި އައްޑޫ ސިޓީ ކައުންސިލް ހިމެނޭއިރު އސަރުކާރުތައް ބަލައި ނުގަތުމަށް ވެސް އެކައުންސިލުން ބަޔާން ނެރެފައިވެއެވެ.\nއޮކްޓޯބަރ 24, 2019 13:19\nއެއީ ކިހިނެއް ގެއްލުނީ؟ސޯބޭމެނަށް އެއުޅެނީ ބޭން އެމްޑީއެން ޖަހާލަން ނުކެރިގެން ލަދެއް ނުގަނޭތަ؟\nއޮކްޓޯބަރ 24, 2019 13:53\nސޯބެއަކީ ވަހުތާނެއްފަދަ މީހެއް ބާރަށް ވައިޖެހޭ ދިމާ ދައްކައި ދޭނެ ރައްޔިތުން ދައްކައެއްނުދޭނެ އަމިއްލަ އެޖެންޑާ އިސްކުރާމީހުންނަށް އެހެންކަމަކާ ނޫޅެވޭނެ\nއޮކްޓޯބަރ 24, 2019 14:22\nއަމިއްލަ އެޖެންޑާ އިސްކުރާވަރު ކުޑައީނު. މާދަމާވެސް އަެިސް ވޯޓެކޭ ހަމަ ގޮވާލާއިރަށް ރީ ދޫ ލިބާސް ލައިގެން އުޅޭތީ ކަލޭމެން ހަމަ ހޭވައްލާ ތައްޔާރު. ދެން ކޮން ވާހަކައެއް ދައްކާކަށް.\nއޮކްޓޯބަރ 30, 2019 09:41\nތިއުޅެނީ ރީނދޫ މައްސަލައެއްނޫން. ރީނދުލުގަ އުޅޭ ތަންދޮރުނޭނގޭ ބައިގަނޑެއްގެ ވާހަކަ ތިދައްކަނީ. މުޅި ރީނދުލަކީ ގޯހެއްނޫން. ރީނދުލުގެ ފުރިހަމަ މެޖޯރިޓީއަކީ ދީނަށް ލޯބިކުރާ ދީނީކަންކަމަށް ދެކޮޅުހަދާ ބައިގަނޑާއި ކަނޑައެޅިގެން ދެކޮޅުބައެއް.\nއޮކްޓޯބަރ 30, 2019 09:37\nއަދިވެސް ތިމީހުންނަށް ވޯޓުދީ ހޮވާތި. ތިޔަ ސިޓީކައުންސިލަކުނެތް ބުއްދީގެބޭނުން ހެޔޮގޮތުގަހިފާ އަދި ހިފަންއިނގޭމީހަކުވެސް. ދެންކިހިނެތް ދީނީކަންކަމަށް ތިޔަމީހުންގެ ސަމާލުކަން އޮންނާނީ.\nއޮކްޓޯބަރ 24, 2019 15:26\nއަނހާ!!! ތިދަށްކަނީ އަންނި މިނެކިރާ ކައްޓާއިން ކިރާފަ ހުރި ސޮރެއްގެ ވާހަކަ\nއޮކްޓޯބަރ 24, 2019 16:33\n.ތީގެތެރެއިން ގިނައީ މާތް ރަސޫލާ(ސ)އަށްވުރެ އަންނިދެކެ ލޯބިވާމީހުން.ﷲގެކޯފާއަށް ބިރުވެތިވޭ!\nއޮކްޓޯބަރ 24, 2019 17:07\nއައްޑޫސިޓީ ކައުންސިލަށް ހޮވިފައިތިބީ (ޝުކުރީ ފަދަ ބޭފުޅުންނުލައި) ލާދީނީ މީހުންގެ ސަޕޯޓަރުން، ކުރިޔަށްއޮތް ލޯކަލް ކައުންސިލް އިންތިޚާބުގައި އައްޑޫގައި ތިއްބެވި ދީންދެކެ ލޯބިވާ ހުރިހާ ރައްޔިތުން މިކަމަށް ސަމާލުކަން ދެއްވައިގެން، ސޯބޭބޭ މެންނަށް ނޫނެކޭ ބުނަމާ...!\nއޮކްޓޯބަރ 24, 2019 18:32\nއެއިންވެސް އެގެނީ އެމްޑީޕީއާއި އެމްޑީއެންނަކީ އެކެއްޗެއްކަން\nއޮކްޓޯބަރ 24, 2019 19:07\nތީގެތެރެއިން ގިނައީ މާތް ރަސޫލާ(ސ)އަށްވުރެ އަންނިދެކެ ލޯބިވާމީހުން.ﷲގެކޯފާއަށް ބިރުވެތިވޭ!


Salah ge landun Egypt gadha 16 ah\nސަލާހް (ވ) ކޮންގޯގެ ކުޅުންތެރިޔެއް އަތުން ބޯޅަ ހޯދަން މަސައްކަތް ކުރަނީ\nޑިމޮކްރެޓިކް ރިޕަބްލިކް އޮފް ކޮންގޯ ކޮޅަށް ލިވަޕޫލްގެ ފޯވަޑް މުހައްމަދު ސަލާހް ލަނޑު ކާމިޔާބު ކޮށް، މިހާރު ކުރިއަށް ދާ އެފްރިކަން ކަޕް އޮފް ނޭޝަންގެ ދެ ވަނަ ބުރަށް، މުބާރާތް ބާއްވާ ގައުމު މިސްރު ދަތުރު ކޮށްފި އެވެ.\nމިސްރުން މެޗު ކާމިޔާބު ކުރީ، 2-0 ންނެވެ. ކޮންގޯ ކޮޅަށް ސަލާހް ޖެހި ލަނޑަކީ، މިފަހަރުގެ މުބާރާތުގައި އޭނާ ކާމިޔާބު ކުރި ފުރަތަމަ ލަނޑެވެ. މިސްރުގެ ފުރަތަމަ ލަނޑު 25 ވަނަ މިނެޓްގައި ކާމިޔާބު ކުރީ އަހްމަދު އަލް މުހައްމަދީ އެވެ. މެޗުގެ 25 ވަނަ މިނެޓްގައި އޭނާ ލަނޑު ކާމިޔާބު ކުރީ ސަލާހް ނަގައިދިން ހުރަހަކުން ތަނަވަސްވި ބޯޅައިންނެވެ.\nމިސްރުގެ ދެ ވަނަ ލަނޑު، ފުރަތަމަ ހާފު ނިމެން އުޅެނިކޮށް ސަލާހް ކާމިޔާބު ކުރީ މަހްމޫދު އިބްރާހިމް ހަސަން ޓްރެޒްގޭޓް ތަނަވަސް ކޮށްދިން ބޯޅައިންނެވެ. އޭރިއާ ތެރެއަށް ވަދެ ސަލާހް ބޯޅަ ފޮނުވާލީ ކޮންގޯގެ ޑިފެންޑަރުންނަށްވެސް ފުރުސަތު ނުދީ އެވެ. އޭގެ ކުރިންވެސް ސަލާހް އަށް ވަނީ ލަނޑު ޖަހާނެ އެހެން ފުރުސަތެއް ވެސް ލިބިފަ އެވެ.\nމިސްރަށް ލިބުނު ހިލޭ ޖެހުމެއްގައި ކޮންގޯގެ އޭރިއާ ބޭރުން ސަލާހް ފޮނުވާލި ހިލޭ ޖެހުން، ކޮންގޯގެ ކީޕަރު ލޭ މަމްޓްޕީ ދިފާއު ކުރީ ގޯލް ލައިން މަތިންނެވެ.\nއެފްރިކަން ކަޕް އޮފް ނޭޝަންގެ ޗެމްޕިއަންކަން ހަތް ފަހަރު ހޯދާފައިވާ މިސްރަށް ދެން އޮތީ ގުރޫޕްގެ ދެ ވަނައިގައި އޮތް ޔޫގެންޑާ އާ ދެކޮޅަށް ކުޅޭ މެޗެވެ. އެ މެޗުން ގުރޫޕްގެ އެއް ވަނައަށް ދާ ޓީމު ފައިނަލު ވެގެންދާނެ އެވެ.\nމިސްރުގެ ކުރިން، ގަދަ 16 ޖާގަ ހޯދީ، ނައިޖީރިއާ އެވެ. އިއްޔަ ގިނީއާ ދެކޮޅަށް ކުޅުނު މެޗު ނައިޖީރިއާ ކާމިޔާބު ކުރީ 1-0 ންނެވެ.


ނިކަމެތިންނަށް އެހީވަމުންދިޔަ ކެންޔާގެ ޓީޗަރަކަށް 1 މިލިއަން ޑޮލަރުގެ އިނާމެއް! – Haftha\nTue,7July, 2020, 10:58 pm\nނިކަމެތިންނަށް އެހީވަމުންދިޔަ ކެންޔާގެ ޓީޗަރަކަށް 1 މިލިއަން ޑޮލަރުގެ އިނާމެއް!\nދުބާއީ، ޔުނައިޓެޑް އެރެބް އެމިރޭޓްސް – ލިބޭ އާމްދަނީގެ ބޮޑުބައެއް ނިކަމެތިންނަށް ހަދިޔާކޮށް، އަދި ހަފްތާ ބަންދުގައި ކުދިންނަށް ކިޔަވައިދެމުންދިޔަ ކެންޔާގެ ހިސާބު އަދި ސައިންސް ޓީޗަރަކަށް އެއް މިލިއަން އެމެރިކާ ޑޮލަރުގެ ފައިސާގެ އިނާމެއް ލިބިއްޖެއެވެ.\nކެންޔާގެ ރަށްފުށު ސަރަހައްދެއްގައި އުޅޭ ޕީޓާ ޓަބީޗީއަށް އެ އިނާމު ލިބުނީ، ތައުލީމު އުގަންނައިދޭން ހާއްސަ މަސައްކަތްތަކެއް ކުރާ އެއް ފަރާތަަކަށް ދޭ ގްލޯބަލް ޓީޝާ ޕްރައިޒް ލިބިގެންނެވެ.\nއުމުރުން 36 އަހަރުގެ ޓަބީޗީ ކިޔަވައިދޭ ކެންޔާގެ ރަށްފުށު އަވަށަކީ ފެނަށް ޖެހުމާއި ބަނޑުހައި ހޫނުކަން ގިނަ ފަހަރު ތަހައްމަލު ކުރަންޖެހޭ އަވަށެކެވެ. އެ އަވަށުގައި ސްކޫލަށްދާ އާބާދީގެ 95 ޕަސެންޓަކީ ނުވަތަ ކޮންމެ ތިން ކުއްޖަކުން އެއް ކުއްޖަކީ ޔަތީމެއް ނުވަތަ މިސްކީނެކެވެ.\nއަދި ސްކޫލަށް ދިއުމަށް ބައެއް ދަރިވަރުން ހަތް ކިލޯމީޓަރު ހިނގާފައި ދާންޖެހޭއިރު، ވިއްސާރަ މޫސުމުގައި މަގުތައް ކިސަޑުވެ ހިނގާބިނގާވެ އުޅުމަށް އޮންނަނީ ދަތިވެފައެވެ.\nއެގޮތުން ޓީޗަރެއްގެ މުސާރައިގެ ގޮތުގައި ޓަބީޗީއަށް ލިބޭ އާމްދަނީގެ 80 ޕަސެންޓް އޭނާ ހަދިޔާކުރަނީ ނިކަމެތިންނަށެވެ.\nއޭގެ އިތުރުން އޭނާ ކިޔަވައިދޭ ކެރިކޯ މިކްސްޑް ޑޭ ސެކަންޑަރީ ސްކޫލުގައި ކޮންމެ 58 ކުއްޖަކަށް އެ ޓީޗަރަކު ހުންނައިރު ބޭނުންކުރަނީ ރަނގަޅު އިންޓަނެޓެއް ނެތް އެންމެ ކޮމްޕިއުޓަރެކެވެ. އަދި ކުލާސްރޫމްތަކުގައި އެކަށީގެންވާ ވަސީލަތްތަކެއް ނުހުރެއެވެ.\nދުބާއީގައި ބޭއްވި ރަސްމިއްޔާތެއްގައި އިނާމާ ހަވާލުވުމަށްފަހު ޓަބީޗީ ބުނީ، އުމުރުން އެންމެ 11 އަހަރުގައި އޭނާގެ މަންމަ ނިޔާވެފައިވާކަމަށެވެ. އަދި އޭނާ އާއި އެހެން ދަރިން ބަލާބޮޑު ކުރީ ޕްރައިމަރީ ސްކޫލް ޓީޗަރެއްގެ ގޮތުގައި މަސައްކަތްކުރަމުންދިޔަ އޭނާގެ ބައްޕަ ކަމަށެވެ.\nޓަބީޗީއަށް އެ އެވޯޑް ލިބުމުން ކެންޔާގެ ރައީސް އުހުރޫ ކެންޔައްޓޭ ވަނީ އޭނާއަށް މަރުހަބާ ކިޔާފައެވެ.


ގުރުދާގައި ރިހުން - ވިކިޕީޑިއާ\nގުރުދާ ރިހުން(އިނގިރޭސި ބަހުން: Renal colic) އަކީ ގުރުދާ ދިމާލުގައި ތަދެއް ހުރުމެވެ. ތަދު އާއްމު ގޮތެއްގައި އަރަނީ އަރިކައްޓަށެވެ. ދެން އެތަދުގެ އަސަރު މައިބަދައާއި ހަމައަށް ދަތުރުކޮށް މުޅި ބުރަކަށީގައި ރިހުން ހުރުމަކީ އެކަށީގެންވާ ކަމެކެވެ. ކުޑަކަމުދާ ނިޒާމްގެ މައްސަލައެއްގެ ސަބަބުން (މިސާލަކަށް ހިލައިގެ ސަބަބުން) ގުރުދާ އޮންނަ ދިމާލުން އަރިކަށީގައި ތަދުގެ އިހްސާސް ކުރެވެނީ ގުރުދާ ދުޅަވެ ނުވަތަ ފުއްޕާލުމަށްފަހު ގުރުދާ ވަށައިގެންވާ ދުލިފަށަށް ބަލީގެ އަސަރު ފޯރުމުންނެވެ. ގުރުދާ އާއި ވަރަށް ކައިރީގައި ގޮހޮރުގެ ބައެއްވާތީ ގިނަފަހަރު ގެސްޓްރޮއިންޓެސްޓިނަލް ނުވަތަ ބަނޑާއި ގޮހޮރުގެ ނިޒާމަށް މައްސަލަ ދިމާވުމުން ވާ އުނދަގޫތަކާއި އަލާމާތްތައް ފެންނަން ހުރުމަކީ ވަރަށް ގާތް ކަމެކެވެ. ކުޑަކަމުދާނިޒާމުގެ މަތީބައި އެއްވެސް ބައްޔެއްގެ ސަބަބުން ބެދޭގޮތްވެއްޖެނަމަ ގުރުދާ އާއި ދިމާލުން ވަރަށް ބޮޑު ތަދެއް އިހްސާސް ކުރަން ޖެހޭނެއެވެ. މިސާލަކަށް ގުރުދާ ގެ ޕެލްވިސް ނުވަތަ އުނަގަނޑާއި ގުރުދާ ހޮޅި ގުޅުނު ހިސާބު ބެދި ގުރުދާ އިން އުފައްދައިދޭ ކުޑަކަމުދާ ތަކެތި ބޭރުވާނެ ގޮތެއް ނެތުމުގެ ސަބަބުން އިހްސާސް ކުރަން ޖެހޭ ތަދު ވަރަށް ބޮޑުވާނެއެވެ. ހާއްސަކޮށް މިފަދަ ހާލަތެއްގައި ވަރަށް ގިނައިން ދިޔާ އެއްޗެތި އެއްފަހަރާ ބޭނުން ކުރުމަށްފަހުގައި ތަދުއިތުރަށް ބޮޑުވެގެން ހިނގައިދާނެއެވެ.\nރީނަލް އަދި ޔުރެޓެރިކް ޕެއިން އަކީ ގުރުދާ ނުވަތަ ކިޑްނީގައި ރިއްސުމެވެ. ގުރުދާ ހޮޅީގައި މައްސަލައެއް ހުރެގެން އަރާ ތަދަކީ ވަރަށް ބޮޑު ވޭނެއް އިހްސާސް ކުރަންޖެހޭ ތަދެކެވެ. އާއްމުގޮތެއްގައި ތަދު އަރަން މެދުވެރިވަނީ ކުޑަކަމުދާނިޒާމުގެ މަތީބައިގެ މަސައްކަތަށް ބުރޫ އަރާ ބެދޭކަހަލަ ގޮތެއްވެ ގުރުދާއަށް ބާރުބޮޑުވުމުގެ ސަބަބުންނެވެ. ގިނަފަހަރު އެކަން އެގޮތަށް މެދުވެރިވަނީ ހިލައިގެ ނުވަތަ ގަނޑުވެފައިވާ ލޭކޮޅެއްގެ ސަބަބުންނެވެ. ގުރުދާހޮޅި ބެދުމަށްފަހު އެބެދެން މެދުވެރިވި އެއްޗެއް ބޭރުކޮށްލުމަށްޓަކައި ގުރުދާހޮޅީގެ ހަރަކާތްތައް އިތުރުވެގެންދެއެވެ. އަދި ހަމައެހެންމެ އެއެއްޗެއް ބޭރުކޮށްލައެވެ. އެވަގުތު ތަދު ވަރަށް ބޮޑަށް އިހްސާސް ކުރެވޭނެއެވެ. ބޮޑު ހިލަކޮޅެއްނަމަ ނުވަތަ ބޮޑު ސައިޒެއްގެ ގަނޑު ލޭކޮޅެއްނަމަ ގުރުދާހޮޅީގެ ވަކި ހިސާބެއްގައި ތާށިވާ ގޮތް މެދުވެރިވެ ގުރުދާ ހޮޅީގެ ބާރު ދެރަވެ ހަރަކާތް ގެއްލޭގޮތްވެއެވެ. ހަމައެއާއެކު އެފަރާތު ކިޑްނީއިން ކުޑަކަމުނަޖިސް އުފައްދައިދޭ މިންވަރު މަދުވެ ބޭރުނުވުމުގެ ސަބަބުން ބެދިފައިވާ ފަރާތް ނޫން އަނެއްފަރާތުގައިވާ ގުރުދާއަށް މަސައްކަތް އިތުރުވެ އެގުރުދާ އޮންނަ ދިމާލު އަރިކަށްޓަށާއި ބަނޑަށް ތަދު އަރާގޮތްވެއެވެ. އަދި ތަދުއަރާ ވަގުތު ވަރަށް ގިނަފަހަރު އެތަދު އުކުޅުވަޅަށާއި ކުރިމަތިފަރާތަށް ދަތުރުކުރެއެވެ. ވަރަށް ގިނަމީހުން ބުނާގޮތުގައި ޔުރެޓްރިކް ޕެއިން ނުވަތަ ގުރުދާ ހޮޅީގައި މައްސަލައެއް ހުރެގެން ތަދުވާނަމަ އެވާ ތަދަކީ ވަރަށް ބޮޑު ތަދެއްކަމަށް ބުނެއެވެ. އަދި ތަދު ބޮޑުވާ ވަގުތު ބަލިމީހާ މިދުނިޔެއިން ނެތި ހިނގައިދާނެ ކަހަލަ ބިރު ހުންނަކަމަށް ބުނެއެވެ. ބައެއް އަންހެނުން ބުނާގޮތުގައި ވިހާއިރު އަޅާ ވޭނަށްވުރެވެސް އެތަދު ބޮޑުކަމަށް ބުނެއެވެ.\nމަސާނާގައި ވެސް ގިނަފަހަރު ރިހުން ހުންނަނީ ގުރުދާހޮޅީގެ ތިރީބައިގައިވާ މައްސަލައެއްގެ ސަބަބުންނެވެ. އެހެންނަމަވެސް އެންމެ ބޮޑަށް މަސާނާގައި ހުންނަ ތަދު އިހްސާސް ކުރެވޭނީ ކުޑަކަމުދާތަކެތިން މަސާނާ ފުރި ކުޑަކަމުނުދެވިގެން އުޅޭ ވަގުތުއެވެ. މަސާނާ ފުރި ކުޑަކަމުދާތަކެތި ބޭރުނުވެ ހުންނައިރު ތަދުގެ އިހްސާސް ނުކުރެވޭނަމަ ގިނަދުވަސްވީ ކަމެއްކަމުގައި ބެލެވިދާނެއެވެ. ނުވަތަ މަސާނާގެ މަސައްކަތްކުރުމަށް އެހީތެރިވެދޭ ނާރުތަކުގެ މައްސަލައެއް ހުންނަނީކަމަށް ބެލެވިދާނެއެވެ. މަސާނާގައި ނޭދެވޭ ޖަރާސީމް އަށަގަތުމުން ތަދުގެ އަސަރު ހުރުމާއެކު ކުޑަކަމުދިއުން އަވަސްވާނެއެވެ.\nކުޑަކަމުދާހޮޅީގައި ރިއްސުމާއެކު ތަދު އިޙްސާސް ކުރަންޖެހުމަކީވެސް ކުޑަކަމުދާ ހޮޅިއަށްބައްޔެއް ޖެހިފައިވާ ކަމުގެ އެންމެ ފުރަތަމަ ފެންނަ އަލާމާތްތަކުގެ ތެރެއިން އަލާމާތެކެވެ. މިގޮތުން ކުޑަކަމުދާއިރު ދިލަނަގާތީއާއި ކުޑަކަމުދާއިރު ތަދުވާތީ ޝަކުވާ ކުރެއެވެ. ގިނަފަހަރު ތަދުގެ އިހްސާސް ކުރެވޭނީ ކުޑަކަމުދާހޮޅީގައި ނޭދެވޭ ޖަރާސީމް އަށަގަތުމުންނެވެ. އަދި ވަރަށް ގިނަ ފަހަރު އެތަދު މަސާނާ އިންފެކްޓްވުމާއި ގުޅުން ހުރެއެވެ. ކޮންމެ ފިރިހެނެއްގެ ކުޑަކަމުދާހޮޅި ވަށައިގެން ތަންކޮޅެއް ފުނުގައި އޮންނަ ގުނަވަނެއްކަމުގައިވާ ޕްރޮސްޓޭޓް ގްލޭންޑްގެ ބައްޔެއްގެ ސަބަބުންވެސް ކުޑަކަމުދާ ހޮޅީގައި ރިއްސަފާނެއެވެ. އެތަދު ވަކިވަރަކަށްވުރެ ބޮޑުވެއްޖެނަމަ ކުޑަކަމުނުދެވުމަކީވެސް ވަރަށް ގާތްކަމެކެވެ.\nފިރިހެނުންގެ ކުރިމަތިފަރާތުގައިވާ ދެއޮށުގައި ނުވަތަ އޮށެއްގައި ރިއްސުމަކީވެސް ކުޑަކަމުދާ ނިޒާމުގެ މައްސަލައެއް ހުންނަ ބަލިމީހުން ކުރާ ވަރަށް ޢާއްމު ޝަކުވާއެކެވެ. ކުރިމަތިފަރާތަށް ކުއްލިއަކަށް ތަދެއް އަރާފައި ވަރަށް ބޮޑަށް އޮށުގައި ރިއްސަނީނަމަ ޓޯޝަން ނުވަތަ އޮށް އެނބުރުނީކަމަށް ބެލެވިދާނެއެވެ. މިގޮތަށް އޮށް "ޓޯޝަން"ވުމަށްފަހު ޑައިގްނޯސް ކުރުމަކީ ވަރަށް އުނދަގޫ ކަމެކެވެ. ވީމާ ކުޑަކޮށްވެސް އޮށުގައި ރިއްސާނަމަ ވީހާވެސް އަވަހަކަށް ޑޮކްޓަރެއްގެ ނުވަތަ ސިއްޙީ އެހީތެރިއެއްގެ އެހީ ހޯދަންވާނެއެވެ.\nއޮށުގައި ރިއްސާނަމަ ފުރަތަމަވެސް ޓޯޝަންވެފައިވަނީ ކަމަށް ބަލާށެވެ. އެއީ ވަގުތުން އޮޕަރޭޝަން ނުކުރެވިއްޖެނަމަ އޮށް ގެއްލިގެން ދިއުމަކީ އެކަށީގެންވާކަމަކަށްވާތީއެވެ.\nބައެއްފަހަރު އޮށް ޓޯޝަންވުމަށްފަހު ބަނޑުގައި ރިއްސުމަކީ އެކަށީގެންވާ ކަމެކެވެ. އެހެންނަމަވެސް އުފަންވާއިރު ތިރިއަށް ނުފައިބާ އޮންނަ އޮށެއް ނަމަ ޓޯޝަންވުމަށްފަހު އަބަދުވެސް ބަނޑުގައި ރިއްސާނެއެވެ. ކުރިމަތިފަރާތް އިންފެކްޓްވުމުންވެސް އޮށުގައި ރިއްސަފާނެއެވެ. އަދި ގިނަފަހަރު ރިއްސާނީ އެޕިޑިޑައިމިސްއާއި އެކުގައެވެ. އެޕިޑިޑައިމިސް އަކީ މަނިދަތުރުކުރާ ހޮޅިއާއި އޮށާއި ގުޅުވަދޭ ހިސާބެވެ.\nދަރިން ހޯދަންބޭނުންނުވާ މީހުން ކުރާ އޮޕަރޭޝަނެއްކަމުގައިވާ ވެޒެކްޓަމީއަށް ފަހުގައިވެސް ދޭތެރެދޭތެރެއިން އޮށުގައި ކުޑަރިހުމެއް ހުރެދާނެއެވެ. އަދި ހައިޑްރޮސީލް ނުވަތަ އޮށްވަށައިގެން ފެންހެދޭބަލިޖެހިފައިވާނަމަވެސް ޓެސްޓިކްލް ގައި ކުޑަ ރިހުމެއްހުރެދާނެއެވެ.\nވެރިކޮސީލް ނުވަތަ ފިރިހެނުންގެ ،އަދި ހާއްސަކޮށް ފިރިހެންކުދިންގެ އުރަވަޅިގައިވާ ލޭހޮޅިތައް ފުއްޕާބަލި ޖެހިފައިވާނަމަ ބަލިހުންނަ ފަރާތުގެ އޮށުގައި ތަދެއްހުރެދާނެއެވެ. އަދި ގިނަވަގުތު ކޮޅަށް ހުރުމުން ނުވަތަ ބަނޑަށްބާރެއްލާވަގުތު އެ ތަދު ބޮޑުވެގެންދާނެއެވެ. ހާއްސަކޮށް ދުވާލުގެ ފަހުވަގުތުކޮޅުގައި މިފަދަ މައްސަލައެއްގެ ސަބަބުން ދާއިމީކޮށް ކުޑަތަދެއް ހުރުމަކީ ވަރަށް ގާތްކަމެކެވެ.\nވަރަށް ބުރަކޮށް ހަރަކާތްތެރިވެ އުޅޭމީހުންގެ އޮށުގައި ކުޑަކަމުދާނިޒާމުގެ ބައްޔެއްނެތި ދާއިމީކޮށް ތަދެއްހުރުމަކީ އެކަށީގެންވާކަމެކެވެ. މިގޮތަށް ކޮރޯނިކް އޯކަލްޖީއަ ހުންނަމީހުންގެ އޯކިޑެކްޓަމީ ހަދައިގެން އޮށްނެގުމުންވެސް އެ ތަދު ފިލައިގެނެއް ނުދާނެއެވެ. އެހެންނަމަވެސް ކުޑަކަމުދާނިޒާމަށްވެސް ކެންސަރުފަދަ ބައްޔެއްޖެހުމުން ފެންނަ އަލާމާތް ތަކުގެތެރޭގައި ހިމެނޭ އެންމެފަހުގެ އަލާމާތަކީ "ތަދު" ކަމަށްވާތީ ޑޮކްޓަރެއްގެ ނުވަތަ ސިއްޙީއެހީތެރިއެއްގެ އިރުޝާދާއި އެހީ ވީހާވެސް އަވަސް ފުރުސަތެއްގައި ހޯދާށެވެ.\nދުވަހު ނޫސް ރާއްޖެ ގެ ލިޔުމަކުން


Kaiveneegai 51 aharuvi dhemafirin maruvee ekugai!\nސުޓުއާޓް ބޭކާ، އާއި އަންހެނުން އެޑްރިއަން ބޭކާ: ދެ މީހުން މަރުވީ ވެސް އެކުގައި\n"ނޯޓްބުކް" ކިޔާ ވަރަށް ރީތި ފިލްމެއްގައި ވެސް ނޯހް އާއި އެލީ އެކުއެކުގައި މަރުވާތަން ފެނެ އެވެ. ހަމަ އެގޮތަށް އެމެރިކާގެ ފްލޮރިޑާގެ ދެމަފިރިން މަރުވީ ހަ މިނިޓުގެ ތަފާތަކުންނެވެ. މިއީ "އިންޓަނެޓު ރޮއްވާލި" ހާދިސާއަކަށް ވެފައިވަނީ މި ދެމަފރިން އުޅެފައިވާ ލޯބި ދިރިއުޅުމުގެ ވާހަކަތައް އެނގުމުންނެވެ.\nސުޓުއާޓް ބޭކާ، 74، އާއި އަންހެނުން އެޑްރިއަން ބޭކާ، 72، މަރުވިއިރު ދެމަފިރިންގެ ކައިވެންޏަށް 51 އަހަރު ވެއްޖެ އެވެ. އެމީހުންގެ އާއިލާގެ މެމްބަރުންނާއި ދަންނަ އެންމެން ވެސް އެ ދެމަފިރިން ސިފަ ކުރަނީ ވަކިނުވެވޭ ވަރުގެ ގުޅުމެއް އޮންނަ ދެ މީހުންގެ ގޮތުގަ އެވެ.\nމިދިޔަ ހަފުތާގައި ދެމަފިރިން މަރުވީ ކޮވިޑް-19 ޖެހި ހާލު ބޮޑުވެގެންނެވެ. އެކަކު މަރުވިތާ ހަ މިނިޓް ތެރޭގައި އަނެކަކު ވެސް މަރުވީ އެވެ.\nއެމީހުންގެ ފިރިހެން ދަރިފުޅު ބަޑީ ބޭކާ ވަނީ އޭނާގެ މައިންބަފައިންނަށް ދިމާވި މި ބަދުނަސީބު ގޮތް ސީއެންއެން އަށް ކިޔައިދީފަ އެވެ. ބަޑީ ބުނީ މި ވާހަކަތައް ހިއްސާކުރުމުގެ މަގްސަދަކީ ކޮވިޑް-19 އަށް މީހުންގެ ހޭލުންތެރިކަން އިތުރު ކުރުން ކަމަށެވެ.\nބަޑީ ބުނި ގޮތުގައި އޭނާގެ މައިންބަފައިން ބަލިވާން ފެށީ މާޗްގެ މެދެއްހާ ހިސާބުގަ އެވެ. ނަމަވެސް ގޭގައި ކަރަންޓީނު ވެގެން ތިބުމަށް އެމީހުންނަށް ކަމާބެހޭ އިދާރާތަކުން އިރުޝާދު ދިނެވެ. ދުވަސްކޮޅެއް ފަހުން ބަޑީގެ ބައްޕަ މާ ބޮޑަށް ބަލިވާން ފެށުމުން ހޮސްޕިޓަލުގައި އެޑްމިޓް ކުރި އެވެ. މަންމަގެ ހުން ނެތީމަ ހޮސްޕިޓަލުގައި ނުބާއްވާ ކަމަށާއި އެ މީހުން މުޅިން ރަނގަޅުވާނެކަމުގެ ފުރިހަމަ ޔަގީންކަމުގައި އާއިލާއިން ތިބިކަމަށް ބަޑީ ބުންޏެވެ.\nބަޑީ ކިޔައިދިން ގޮތުގައި ކުއްލިއަކަށް އެއް ދުވަހު ހޮސްޕިޓަލުން ގުޅާފައި އޭނާގެ ބައްޕަ ކޮވިޑް-19 އަށް ޕޮޒިޓިވް ވީ ވާހަކަ އާއި ފުރާނަ ސަލާމަތް ކުރެވޭނެ ކަމުގެ އުންމީދެއް ނެތް ކަމަށް ބުންޏެވެ. ނަމަވެސް ބައްޕަ އެހާ ބަލިވި ވާހަކަ އާއިލާގެ މީހުން މަންމަ ކައިރީގައި ނުބުނެ މަންމަ ޓެސްޓް ކުރަން ހޮސްޕިޓަލަށް ގެންދިޔަ އެވެ. ބަޑީ ބުނި ގޮތުގައި ޑޮކްޓަރުން އޭނާގެ މަންމަ ބަލާފައި މަންމަގެ ހަށީގަނޑުގައި އޮކްސިޖަން ލެވެލް ވަރަށް ދަށް ކަމަށާއި މަންމަގެ ފުރާނައަށް ވެސް ނުރައްކާ ކަމަށް ބުންޏެވެ.\nއެ ދެ މީހުންގެ ވެސް އޯގަންތައް ފެއިލްވަމުންދާކަން އެނގިގެން ބަލި މީހުންނަށް ފަރުވާ ދޭ ޚާއްސަ ތަނަކަށް އެ މީހުން ބަދަލު ކުރަން ބަޑީ އާއި އާއިލާއިން ނިންމި އެވެ. އަދި އެތަނުގައި ދެ މީހުންނަށް އެއް ކޮޓަރީގައި ތިބެވޭނެ އިންތިޒާމް ހަމަޖެއްސި އެވެ. އަދި އެމީހުންގެ ހަށިގަނޑަށް އަރާމު ދިނުމުގެ ގޮތުން ވެންޓިލޭޓަރުން ނަގައި އެ މީހުން ރީތިކޮށް އެނދުގައި ބޭއްވި އެވެ. އެކަކު މަރުވިތާ އެންމެ ހަ މިނިޓް ތެރޭ އަނެކަކު ވެސް މަރުވީ އެވެ.\nބަޑީ ބޭކާ ވަނީ ކޮރޯނާވައިރަހަކީ ސީރިއަސް ބައްޔެއްކަން އެންމެން ވެސް ގަބޫލުކޮށް ގިނަގިނައިން އަތް ދޮވެ މީހުންނާ ދުރުހެލިކޮށް އުޅުމަށް އިލްތިމާސް ކޮށްފަ އެވެ.


ސުލްޠާން ޙަސަން (ނުވަވަނަ) - ވިކިޕީޑިއާ\nސުލްޠާން ޙަސަން (ނުވަވަނަ)\nސުލްޠާން ޙަސަން (ނުވަވަނަ) ސުލްޠާން ޙަސަން (ނުވަވަނަ) އަކީ މީލާދީން 1550 ން 1552 އަށް ދިވެހިރާއްޖޭގެ ރަސްކަން ކުރެއްވި ރަދުންނެވެ. އެއީ ހިޖުރައިން 957 ން 959 އަށެވެ. މިރަދުން ރަސްކަމަށް އިސްވެ ވަޑައިގަތި ހިޖުރައިން 957 ވަނަ އަހަރުއެވެ.\nސުލްޠާން ޙަސަން (ނުވަވަނަ) ސިރީ ދިރިކުސަ ލޯކަ މަހާރަދުންނަކީ ސުލްޠާން ކަޅު މުޙައްމަދު ނުވަތަ ކަޅު މުޙައްމަދު ރަސްގެފާނުންގެ ޢުމަރު މާފަތް ކިލެގެގެ ދަރިކަލެކެވެ.\n1 މަސީހީ ދީން ޚިޔާރުކުރެއްވުން\n2 ޕޯޗުގީޒުން ދިވެހިރާއްޖެ ފޮނުއްވުން\nމަސީހީ ދީން ޚިޔާރުކުރެއްވުން[އުނިއިތުރު ގެންނަވާ]\nރާއްޖޭގެ ތަޚްތުގައި ރަސްކަން ކުރައްވާތާ2އަހަރާއި5މަސް ދުވަސް ވުމަށްފަހު އޭނާ އިސްލާމްދީން ދޫކުރެއްވުމަށް ގަސްތުކުރައްވައި އެކަން ފާޅުކުރައްވައިފި އެވެ. އޭގެ ފަހުން ހިޖުރައިން 959 ވަނަ އަހަރު ދިވެހިރާއްޖެ ދޫކުރައްވައި ކޮއްޗޭ އަށް ވަޑައިގެންފިއެވެ. އަދި އެތަނަށް ވަޑައިގަތްތާ ގިނަ ދުވަސްތަކެއް ނުވެ،ޢީސާއީ ދީނަށް ވަދެވަޑައިގެންފި އެވެ. ކޮއްޗޭގައި2އަހަރު ހުންނެވުމަށްފަހު، ގޯވާއަށް ވަޑައިގެން ޢީސާއީ ދީނުގެ މާތް މަތިކޮޅެއްގެ އަންހެނަކާއި ކައިވެނި ބައްލަވައިގެންފި އެވެ.\nޕޯޗުގީޒުންގެ މެދުގައި ސުލްޠާން ޙަސަން (ނުވަވަނަ) މަޝްހޫރުވެފައިވަނީ ދިވެހިރާއްޖޭގެ ޢީސާއީ ރަސްގެފާނު މިނަމުންނެވެ. ދިވެހިރާއްޖެއާއި ބެހޭގޮތުން ޕިރާޑް ލިޔުއްވާފައިވާ ފޮތުގައި މިރަދުންގެ ވަރަށް ގިނަ ވާހަކަތައް ލިޔެފައި ވެއެވެ. ޕިރާޑް ލިޔުއްވާފައިވާ ގޮތުން ސުލްޠާން ޙަސަން (ނުވަވަނަ) ޢީސާއީ ދީނަށް ވެއްދެވީ ކޮއްޗޭގައި ހުންނެވި، އެދީނުގެ މަޝްހޫރު ފާދިރީ، ސެންޓް ފްރެއިންޝިސް، ސޭވިޔަރ އެވެ. އެއީ 14 ޖެނުއަރީ 1552މ ގައެވެ.\nޕޯޗުގީޒުން ދިވެހިރާއްޖެ ފޮނުއްވުން[އުނިއިތުރު ގެންނަވާ]\nސުލްޠާން ޙަސަން (ނުވަވަނަ) ގިނިކަންޏާ ޢީސާއީ ދީނަށް ވަދެވަޑައިގެން ހިތްޕުޅެއް ހަމައެއް ނުޖެހުނެވެ. އޭނާ ބޭނުންވީ ދިވެހިރާއްޖޭގެ އެންމެ ވެސް ޢީސާއީ ދީނަށް ވެއްދުމަށެވެ. ސަބަބަކީ އެގޮތުން ވެސް ދިވެހިރާއްޖޭގެ ރަސްކަން އަނެއްކާވެސް އަތުލެއްވުމަށް ހިތްޕުޅުގައި އުފެދިފައިވާ ވަރުގަދަ އެދުމެވެ. އަދި އެގޮތުން ޕޯޗުގީޒުންގެ ގުރާބެއް ސުލްޠާން ޙަސަން (ނުވަވަނަ) ދިވެހިރާއްޖެއަށް ފޮނުއްވެވިއެވެ. އެގުރާބުގެ ވެރީންނަށް އަންގަވާފައި އޮތީ ރާއްޖޭގެ ވަޒީރުންނާއި ކުރިއަށް ތިއްބެވި މީހުން ހައްޔަރުކޮށްގެން ކޮއްޗޭއަށް ގެނައުމަށެވެ. ނަމަވެސް އެގުރާބު ފޮނުވައިގެން އެއްވެސް ކާމިޔާބީއެއް ނުލިބުނެވެ. ދިވެހިރާއްޖޭގެ ރައްޔިތުން އިބްރާހީމް ފާށަނާ ކިލެގެ ދަރިކަލުން އަބޫބަކުރު އާއި، އަލްވަޒީރު ޢަބުދުއް ރަޙުމާން ގެ ޢަލީ އާއި، ދެކަލުންގެ ވެރިކަމުގެ ދަށުގައި ޕޯޗުގީޒުންނާއި ދިމާކޮށް، އެމީހުންގެ ގުރާބު ދިވެހިން އަތުލައިގަތުމާއެކު، އެގުރާބުގައިވާ އެންމެން ހިފައި ހައްޔަރުކޮށް، ނުވަތަ މަރާލުމެވެ.\nސުލްޠާން ޙަސަން (ނުވަވަނަ) ޕޯޗުގީޒުން ރާއްޖެ ފޮނުވައިގެން ލިބުނު ނާކާމިޔާބީ އަކުން ވެސް ފިލާވަޅެއް ނުލިބުނެވެ. ޕޯޗުގީޒުން ދެވަނަ ފަހަރަށް ގުރާބެއްގައި ދިވެހިރާއްޖެއަށް ފޮނުއްވައިފި އެވެ. އެފަހަރުވެސް ނަޞްރު ލިބުނީ ދިވެހިންނަށެވެ. ޕޯޗުގީޒުންގެ ގުރާބު ދިވެހިން އަތުލައި އޭގައިވާ އެންމެން މަރާ ހުސްކޮށްފިއެވެ.\nސުލްޠާން ޙަސަން (ނުވަވަނަ) ދިވެހިރާއްޖެ ދޫކުރެއްވިތާ2އަހަރެއްހައި ދުވަސް ވަންދެން ދިވެހިރާއްޖޭގެ ތަޚްތު ހުރީ ހުސްވެފައެވެ. އެދުވަސްވަރު ތަކުގެ ތެރޭގައި ދައުލަތުގެ ކަންތައްތައް ހިންގުމުގެ އިންތިޒާމެއް ނެތެވެ.\nސުލްޠާން މުޙައްމަދު (ތިންވަނަ) ދިވެހިރާއްޖޭގެ ރަދުން\n- ފަހުން ވަޑައިގަތީ:<br./>ސުލްޠާން އަބޫބަކުރު (ދެވަނަ)\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ7ފެބްރުއަރީ 2010، 22:55 ގައެވެ.


މަންފާ ސެންޓަރ (އޭޖް ކެއަރ މޯލްޑިވްސް)ގެ 15 ވަނަ އަހަރީ ޙަފްލާގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު - The President's Office\n20 އޭޕްރިލް 2019، ރިފަރެންސް: SA/RIMS/2019/33\nاللهُ سُبْحَانَهُ وَتَعَالَى އަށް ޙަމްދާއި ޝުކުރު ދަންނަވަން. މި އުންމަތުގެ މާތް ނަބިއްޔާ مُحَمَّدُ رَسُوْلُ اللهِ صَلَّى اللهُ عَلَيْهِ وَسَلَّمَ އަށް ޞަލަވާތާއި ސަލާމް ލެއްވުން އެދި ދުޢާކުރަން. މި ޞަލަވާތާއި ސަލާމުގައި އިތުރު އެކަލޭގެފާނުގެ އާލުންނާއި އަޞްޙާބުން ޝާމިލްކުރަން.\nރައީސުލްޖުމްހޫރިއްޔާގެ ނައިބު ފައިޞަލް ނަސީމްގެ ދެކަނބަލުން، މިނިސްޓަރ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް އަޙްމަދު މަޚްލޫފްގެ ދެކަނބަލުން، މަންފާ ސެންޓަރުގެ ފައުންޑަރ މެންބަރުން ކަމަށްވާ ޑޮކްޓަރ އާމިނަތު ޖަމީލާއި މުޙައްމަދު އިސްމާއީލް މަނިކު، ހާޒިރުވެވަޑައިގެން ތިއްބެވި އެންމެހައި ބޭފުޅުން؛\nމަންފާ ސެންޓަރ، ނުވަތަ މިހާރުގެ ނަމުންނަމަ، އޭޖް ކެއަރ މޯލްޑިވްސް އަށް 15 އަހަރު ފުރޭ މި އުފާވެރި މުނާސަބަތުގައި، މި މަރުކަޒުގެ ދެ ފައުންޑަރ މެންބަރުންނަށް، ވަރަށް އިޚްލާޞްތެރިކަމާއެކު ތަހުނިޔާ ދަންނަވަން. އަދި މި މަރުކަޒުގެ އިސް ވެރިންނަށާއި މެންބަރުންނަށްވެސް ތަހުނިޔާ ދަންނަވަން.\nޑޮކްޓަރ އާމިނަތު ޖަމީލާއި، އޭނާގެ ފިރިކަލުން މުޙައްމަދު އިސްމާޢީލް މަނިކު އިސްނަންގަވައިގެން، މީގެ 15 އަހަރު ކުރިން ހިލޭސާބަހަށް ފެށްޓެވި މި މަރުކަޒުގެ ޚިދުމަތް މެދުނުކެނޑި، މިއަދާ ހަމައަށް އައުމަކީ، ޙަޤީޤަތުގައިވެސް ވަރަށް ބޮޑު ކާމިޔާބެއް. މި މަރުކަޒަކީ، މި ތަން ހިންގަވާ ބޭފުޅުންނަށް މާއްދީ މަންފާއެއް ނުލިބުނަސް، މި ތަނުން ޚިދުމަތް ލިބިގަންނަ ބޭފުޅުންނަށް ވަރަށް ގިނަ މަންފާތަކެއް ލިބޭ މަރުކަޒެއް.\nމަންފާ ސެންޓަރަކީ، ދޮށީ ޢުމުރުގެ މީހުންގެ ވަރަށް ޚާއްޞަ ބައިވެރިއެއް. އެމީހުންގެ ޢުމުރާ ގުޅޭގޮތުން، ހޭލުންތެރިކުރުމުގެ ތަފާތު ޕްރޮގްރާމްތައް ހިންގުމުގައި ވަރަށް ކާމިޔާބު މަރުކަޒެއް. ދޮށީ ޢުމުރުގެ ދުވަސްތައް ގުނަމުންދާއިރު، އުފާވެރި ދުޅަހެޔޮ ޞިއްޙަތެއްގައި ދެމިހުރެވޭނެ ގޮތްތަކާމެދު ހޭލުންތެރިކުރުވުމަކީ، މި މަރުކަޒުގެ އެންމެ މުހިންމު އެއް މަޤްޞަދު.\nމި ޙަފްލާއިން އަޅުގަނޑުމެންނަށް ފެންނަ ބައެއް ބޭފުޅުންނަކީ، އެ ބޭފުޅުންގެ ޢުމުރުގެ ބޮޑު ބައެއް، ޤައުމީ ޚިދުމަތުގައި ހޭދަކުރެއްވި ބޭފުޅުން. ތިޔަބޭފުޅުންގެ ޚިދުމަތުގެ ދުވަސްވަރަކީ، ވަރަށް ޙަރަކާތްތެރިކަމާއެކު ބުރަ މަސައްކަތްތަކުގައި އުޅުއްވި ދުވަސްވަރެއް. އެއީ ތިޔަބޭފުޅުންގެ ޢުމުރުގެ މި މަރުޙަލާ، އޮމާންކަމާއެކު ކަޑައްތު ކުރެއްވުމަށް ކޮށްޓެވި ވަރަށް ތަނަވަސް މަގެއް.\nދޮށީ އުމުރާ ބައްދަލުވުމަކީ، ކުރީގެ ޙަރަކާތްތެރި ދިރިއުޅުމާ ވަކިވާންޖެހޭ ސަބަބެއް ނޫން. އަދި މަސައްކަތް ކުރުމާއި، ވަޒީފާ އަދާކުރުން ހުއްޓާލަންޖެހޭ ސަބަބެއްވެސް ނޫން. ދޮށީ ޢުމުރުގައިވެސް، ކޮންމެވެސް މަސައްކަތެއްގެ ތެރޭގައި، ޙަރަކާތްތެރި ދިރިއުޅުމެއް އުޅެން އާދަކުރުމަކީ ބަލި އެނދާ، މީހާ ވަރަށް ބޮޑަށް ދުރުކޮށްދޭ ކަމެއް.\nވަކި ޢުމުރަކުން ވަޒީފާއިން މުސްކުޅި ކުރުމަކީ، މިހާރު ގިނަ ޤައުމުތަކެއްގައި އޮންނަ އުސޫލެއް. އެހެން ނަމަވެސް، އެ ޤައުމުތަކުގައިވެސް، ދޮށީ ޢުމުރުގެ މީހުންގެ ބޭނުން ހިފޭނެ އިންތިޒާމުތައް، ސަރުކާރުގެ ތެރެއިން ނޫނަސް ހަމަޖައްސާފައި އެބަހުރި. އަޅުގަނޑު ދެކޭގޮތުގައި، ރާއްޖެއަށްވެސް، އެފަދަ އިންތިޒާމުތަކެއްގެ ބޭނުން މިހާރު ވަރަށް ބޮޑު.\nއެފަދަ އިންތިޒާމުތަކެއްގެ މަޤްޞަދަކީ، ދޮށީ ޢުމުރުގެ މީހުން ދެއަތް އުރާލައިގެން ތިބެ، އެކަނިވެރިވާން ދޫކޮށްނުލުން. ޢުމުރު މަތިވެގެންދިޔަސް، މުޖުތަމަޢުން އެމީހުން ބާކީކޮށްނުލާނެކަން ވިސްނައިދިނުން. އެބޭފުޅުން ރަސްމީ ވަޒީފާ ދޫކޮށްލުމުން، ކުރިމަތިވާ ސިކުނޑީގެ ހާސްކަމާއި، ނަފްސާނީ އުނދަގޫތަކަށް ލުޔެއް ހޯދައިދިނުން.\nއަޅުގަނޑުމެންގެ ދިރިއުޅުމުގެ އާދަތަކާއި، ޢާއިލާ ރޭވުމުގައި ގެންގުޅުނު ހަމަތައް މިއަދު ބަދަލުވެއްޖެ. އޭގެ ސަބަބުން، އާބާދީގައި ޢުމުރުފުރާތައް ޙިއްޞާވާ ނިސްބަތްވެސް އަންނަނީ، ވަރަށް ބޮޑަށް ބަދަލުވަމުން. ތަފާސްހިސާބުތައް ދައްކާގޮތުން، ރާއްޖޭގެ ދޮށީ ޢުމުރުގެ އާބާދީ އަންނަނީ، އަހަރުން އަހަރަށް އިތުރުވަމުން.\nމީގެކުރިން އަޅުގަނޑުމެން ދިރިއުޅެމުން އައީ، މަންމަޔާއި ބައްޕަޔާއި، މާމަމެންނާއި ކާފަމެންނާއެކު އެއް ގެއެއްގައި ނުވަތަ ކައިރިކައިރީގައި ހުންނަ ގޭގޭގައި. ނަމަވެސް މިއަދު ދިރިއުޅުމުގެ ޙާލަތު ބަދަލުވެ، ޢާއިލާތައް ވިއްސިވިހާލިވެއްޖެ. ދަރިން ބޮޑެތިވެ، ވަޒީފާގެ ފަހަތުން މާލެއަށާއި، ކައިރި ރަށްރަށަށް ބަދަލުވެއްޖެ. މުސްކުޅި މަންމަމެންނާއި ބައްޕަމެން، އަދި މާމައިންނާއި ކާފަމެން އަމިއްލަ ގޭގައި އެކަނިވެރިވެއްޖެ.\nމިއީ ދޮށީ ޢުމުރުގެ މީހުންނަށް މިއަދު ކުރިމަތިވަމުން އަންނަ ވަރަށް ބޮޑު މައްސަލައެއް. މުސްކުޅިވި ދުވަހު ލޯބިދީ އަޅައިލާނޭ ދަރިން، ކައިރީގައި ނެތުމުގެ ހިތްދަތި އިޙްސާސްކުރާ މީހުން މަދެއް ނޫން. އެ ހިތްދަތިކަން ވަށައިލުމުން، އެމީހުންނާ ދެން ބައްދަލުކުރަނީ ނަފްސާނީ މައްސަލަތައް. މިއީ، އަޅުގަނޑުމެން ކޮންމެ މީހަކު، ފުންކޮށް ވިސްނަން ޖެހިފައިވާ މައްސަލައެއް.\nއަޅުގަނޑުމެން ބޮޑެތިވެ އަމިއްލަ ދިރިއުޅުމެއް ފަށާފައި ވިޔަސް، އަޅުގަނޑުމެންނަށްޓަކައި މައިންބަފައިން ވެފައިވާ ޤުރުބާނީ ހަނދާން ނައްތާލައިގެން ނުވާނެ. އެމީހެއްގެ ފުދުންތެރިކަން ހުރި މިންވަރަކުން، މައިންބަފައިންނަށް އުފާވެރި ދިރިއުޅުމެއް ހޯދައިދިނުމަކީ ކުރަންޖެހޭނެ ކަމެއް.\nދޮށީ ޢުމުރަށް ދިޔުމުން މައިންބަފައިން އެންމެ ބޭނުންވާނީ، ކައިރީގައި ޚިދުމަތް ކޮށްދޭން ހުންނަ ބިދޭސީއެއް ނޫން. އެ ޢުމުރުގައި މައިންބަފައިންނަށް އެންމެ ބޭނުންވާނީ، ދަރީންގެ އަޅައިލުމާއި ލޯތްބާއި އޯގާތެރިކަން. އަޅުގަނޑުމެން ދިރިއުޅެން ދަސްކުރަންވީ، މައިންބަފައިން ގޮވައިގެން އެމީހުންނާ އެކުގައި.\nކޮންމެ ދުވަހަކުވެސް ކޮންމެވެސް ވަގުތުކޮޅެއް، އެ މީހުންނާއެކު ހޭދަކޮށްލުމަކީ، އެ ޢުމުރުގައި އެމީހުންނަށް ލިބޭނެ އެންމެ މޮޅު ހަދިޔާ. މުސްކުޅި ބައްޕަ ނުވަތަ މަންމަ ގޮވައިގެން ރަށުތެރެއަށް ނުކުމެލައި އުޅުމަކީ، އެމީހުންގެ ކެކުޅުންތަކަށް ލިބޭނެ ވަރަށް ބޮޑު ލުޔެއް. ނަފްސާނީ ގޮތުން ލިބޭނެ ވަރަށް ބޮޑު ހިތްހަމަޖެހުމެއް.\nދޮށީ ޢުމުރުގެ އާބާދީ އިތުރުވަމުންދާ ވަރަކަށް، ދިރިއުޅުމުގެ ކަންތައް އަމިއްލައަށް ފުރިހަމަ ނުކުރެވޭ މީހުންގެ ޢަދަދުވެސް ދާނީ އިތުރުވަމުން. ބައެއް ޙާލަތްތަކުގައި، އެފަދަ ބައެއް މީހުންގެ ބެލެނިވެރިކަމާ، ދައުލަތުންވެސް ޙަވާލުވާން އެބަޖެހޭ. ގާތްތިމާގެ މީހުން ތިބި އެފަދަ ބައެއް މީހުންވެސް، ދައުލަތުގެ ބެލުމުގެ ދަށުގައި އެބަތިބި.\nއަޅުގަނޑުމެން ގަބޫލުކުރަން، ގުރައިދޫގައި ހުންނަ މަރުކަޒަކީ، ދޮށީ ޢުމުރުގެ މީހުން ގެންގުޅެން އެންމެ އެކަށީގެންވާ ތަނެއް ނޫން. އެއަށްވުރެ ފެންވަރު ރަނގަޅު، އަދި ވަސީލަތްތައް ތަނަވަސް ތަނެއް އެކަމަށް ބޭނުންވޭ. އެފަދަ މަރުކަޒަކުން، އެ ޢުމުރުގެ މީހުންގެ ހެލްތު ސްކްރީން ހަދައި، ޞިއްޙީ ޙާލަތު ވަޒަން ކުރެވޭނެ ގޮތްތައް ހުންނަންޖެހޭނެ.\nމިއަދު ތަރައްޤީގެ ގޮތުގައި އަޅުގަނޑުމެންނަށް މި ފެންނަ ކޮންމެ ކަމަކީ، ޢުމުރު މަތިވުމުން މުސްކުޅި ކުރެވިފައިވާ ބޭފުޅުންގެ، ޤައުމީ ޚިދުމަތުގެ މަލަތައް. އެހެންވީމާ، އެ މީހުންގެ ޚިދުމަތުގެ އަގު، އަބަދުވެސް އަޅުގަނޑުމެން ވަޒަންކުރަންޖެހޭނެ. އަޅުގަނޑުމެން އަބަދުވެސް އެމީހުންނަށް އިޙްތިރާމް ކުރަންޖެހޭނެ.\nދޮށީ ޢުމުރަށް ދިޔުމުން، ދައުލަތުގެ ބަޖެޓުން އެލަވަންސެއް ދީފައި، ގޭގައި ބޭތިއްބުމަކީ، އެމީހުންނަށް އެންމެ ފައިދާހުރި ގޮތެއް ނޫން. އޭގެ ބަދަލުގައި ޙަރަކާތްތެރި ދިރިއުޅުމަކަށް، އެމީހުންނަށް ފުރުޞަތު ފަހިކޮށްދިނުމަކީ، މާ މުހިންމު ކަމެއް. އެފަދަ މީހުންނަށް ރައްކާތެރި އަމާން މާޙައުލެއް މުޖްތަމަޢުގެ ތެރެއިން ހޯދައިދޭން އެބަޖެހޭ.\nކަމޭހިތައި އޯގާތެރިވާންވީ ހަމައެކަނި ތިމާގެ މަންމަޔާއި ބައްޕައަށް އެކަންޏެއް ނޫން. ދޮށީ ޢުމުރުގެ ކޮންމެ މީހަކަށް އަޅާލައި އިޙްތިރާމް ކުރުމަކީ، އަޅުގަނޑުމެންގެ ޅަކުދީންނާއި ޒުވާނުންގެ ކިބައިގައި ހަރުލައްވަން ޖެހިފައިވާ ސިފައެއް. އަޅުގަނޑުމެން ގަބޫލުކުރަންވީ، ލޯބި ލިބޭނީ ލޯބި ދީގެންކަން. އިޙްތިރާމް ލިބޭނީ އިޙްތިރާމް ކޮށްގެންކަން.\nއަޅުގަނޑުގެ ދުޢާއަކީ، އަޅުގަނޑުމެން އެންމެންނަކީވެސް، ޢާއިލީ ގުޅުންތައް ދަމަހައްޓައި، މައިންބަފައިންނަށް ކަމޭހިތާ ބަޔަކު ކަމުގައި ލެއްވުން. އަޅުގަނޑުމެންނަކީ، އެކަކު އަނެކަކަށް އޯގާތެރިވެ ކަމޭހިތައިގެން، އުފާވެރިކަމުގައި އުޅޭ ބަޔަކު ކަމުގައި މާތް ﷲ ލައްވާށި! އާމީން.